Ep. 1 — Goanaa | Safuhaa\nއާވާ ކާރުން ފައިބަންވާއިރަށް ޑްރައިވަރ "ކްރިމްސަން ވިލާ" ގެ ބޮޑު ދޮރާށި ހުޅުވާލާފައި ދަބަސް އެތެރެއަށް ލައިދީފިއެވެ. އާވާ ދަބަހުން ލާރި ނަގާ ޑްރައިވަރުގެ އަތަށް ދިނެވެ. އެވަގުތު އައި ބާރު ވައިރޯޅިއަކާއެކު އޭނަގެ ކުރުކޮށް ކޮށާލާފައިވާ އިސްތަށިގަނޑު މޫނަށް ފައިބައިގަތުމުން ނާޒުކް ދެއަތުން އިސްތަށިގަނޑު އެއްފަރާތްކުރަން އުޅުނެވެ. އެތެރެއިން ރީނދޫކުލައިގެ ޖެކެޓްކޮޅެއް ލާފައި ބޭރުން ޖިންސްފޮތީގެ ދިގު ޑަންގަރީއެއް ލައިގެން ހުރިއިރު އާވާގެ މޫނުމަތިން ފެންނަނީ ކަމަކާ ކަންބޮޑުވެފައި ހުރިކަމެވެ. ކަޅި އެކިފަރާތަށް އުކާގޮތުން އޭނަ ހުރީ އެހާ ހަމަޖެހިލައިގެން ނޫންކަމަށް ދައްކައެވެ. ގޭގެ ކުރިމަތީގައި ހުރި ބޮޑު އަނބުގަހުން ވެރިފައިވާ ދޮންފަތްތައް ގިނަކަމުން ބިންގަނޑު އޮތީ ފޮރުވިފައެވެ. އާވާގެ ފައިދަށުވެ ހިކިފަތްތައް މުރުމުރުވާންފެށިއެވެ.\nއާވާ ސަލާމް ގޮވާލި ތަނާ އިރުކޮޅެއް ނުވަނީސް ދޮރުހުޅުވާލާފައި ނުކުތީ އޭނަގެ މަންމަ މާހުޖަބީން އެވެ. ހަޔާތުގައި ދެތިންފަހަރު މަންމަ ފެނިފައިވިޔަސް މިހާރު ނުފެންނަތާ މިވަނީ ތިން އަހަރެވެ. މަންމައަކަށް ބަދަލެއް ނާދެއެވެ. އެލޫޅާފަތިކަމާއި ރީތިކަމެވެ. ކައިރާ ނައިޓްލީ ފެންނައިރަށް އޭނަ މަންމަ މަތިން ހަދާންވަނީ ސަބަބެއް ނެތިއެއް ނޫނެވެ. އެ ފިލްމުތައް ގިނަގިނައިން ބަލައިގެން އޭނަ މަންމަ ކައިރީގައި ހުންނަކަމުގެ އިހުސާސް ކުރުވަން މަސައްކަތްކުރިއެވެ.\nމާހުޖަބީންގެ ފިނި ބަލާލުމުން އާވާގެ ތުންފަތްމަތީގައި ވި ލުއި ހިނިތުންވުން ފިލައިގެން ދިޔައެވެ. އެހެންނޫނަސް އާވާ މިރަށް އަންނަކަން އެނގުނީމަ މާހުޖަބީން އަންގާފައިވަނީ އޭނައަށް މަންމަ ގެ ބަދަލުގައި ދައްތަގެ ނަމުން މުޚާތަބު ކުރުމަށެވެ. ދެރަވިޔަސް އާވާއެކަން ހާމައެއް ނުކުރިއެވެ. މާހުޖަބީން އެންގީ ދަބަސް ހިފައިގެން ސިޑިން އެރުމަށެވެ. ދަބަސް ބަރުކަމުން އުދަގޫވެގެން އެތައް މަސައްކަތެއްކުރި އިރުވެސް އެހީވާކަށް މާހުޖަބީން ހިތަކަށް ނޭރިއެވެ. ދަބަހާއިއެކު އޭނަ ވެއްޓި ބިންމަތީގައި ޖެހިފައި ފުނޑުވެދާނެއޭ ހިތަށް އަރާވަރުން އާވާ ހުރީ ސިޑީގެ އަރިމަތީގައި އެއްއަތުން ނިކަން ބާރަށް ހިފަހައްޓާލައިގެންނެވެ.\n"އާވާ މިގެއަށް އައީމަ ފަސޭހަވާނެ، ޑޭޒީ މިގެއިން ދިޔަފަހުން ކައްކާ ސާފުކުރާނެ ކުއްޖެއް ހުރީއެއް ނޫން، އާވާ ތިއައީ އެންމެ އެކަށީގެންވާ ވަގުތުގައި...." މާހުޖަބީން ބުނެލިގޮތުން ހީވީ އޭނައަކީ މިގެއަށް ގެނައި މަސައްކަތު ކުއްޖެއް ހެންނެވެ. އާވާގެ ހިތަށް ނުބައި ގޮތެއްވެ ތުންފަތުގައި ދަތްއަޅާލެވިއްޖެއެވެ.\n"މިއީ މަންމަ ކަމާމެދު ޝައްކުވާން ފަށައިފި، ބައްޕައަށް އޮޅުނީކަމަށް ވާނީ، ނޫނީ ކަމެއް ސިއްރުކުރަނީ ކަމަށްވާނީ......" އާވާގެ ހިތަށް އެތަކެއްޗެއް އަރާ ފޭބިއެވެ. ބައްޕަ ބުނެފައިވާ ގޮތުން މަންމަ އެމީހުން ދޫކޮށްލާފައި ދިޔައީ މުއްސަދި ރަގަޅު އާއިލާއެއްގެ މީހަކާއި ކައިވެނި ކުރަން ވެގެންނެވެ. ނަމަވެސް މިގޭތެރެއިން މުއްސަދިކަމުގެ ކުލަވަރެއް ނުފެނެއެވެ. ނޯކަރެއްވެސް ފެންނާކަށް ނެތެވެ. އިނގިރޭސި ފިލްމުތަކުން ފެންނަފަދަ ރީތި ގެއަކަށް ވާނެކަމުގެ އުންމީދުގައި ހުއްޓާ މިވަދެވުނީ އާސާރީ ކިއްލާއެއްފަދަ ތަނަކަށެވެ. މުސްކުޅި ފަރުނިޗަރތަކެވެ. ދޮރުތައް ހައިވަކަރުން ހަދާފައި ބޮޑު ތަޅު އަޅުވާފައެވެ. މަތީބަޔަށް އެރުމުން ވަކިން ބޮޑަށް ފިނިގަދަކަމަށް ފާހަގަވިއެވެ. ވައިރޯޅިތަކު ބޫންއަޑު ފަޒާގައި ގުގުމާލާފަވިއެވެ. މާހުޖަބީން ތަޅުދަނޑިއެއް ނަގާފައި އެންމެ ކަނުގައި ހުރި ކޮޓަރިއެއްގެ ދޮރު ހުޅުވާލައިފިއެވެ. ވަރަށް މަސައްކަތުން ތަޅު ހުޅުވާދީފައި މާހުޖަބީން ތަޅުދަނޑި އާވާގެ އަތަށް ލެއްވިއެވެ.\n"މިއީ އާވާގެ ކޮޓަރި، ނުހުޅުވާ ދުވަސްވީމަ ކުޑަކޮށް ހިރަފުހުގެ އަސަރު ހުރެދާނެ، އަހަރެން މިއަދު މިތަން ސާފުކުރަން ހުއްޓާ ބިޒީކަމުން އެކަމެއްވެސް ނުވި، ނަންނި ވީ ބޮޑުދައިތަގެ ގާތު ވިލިމާލޭގައި، ދެތިން ދުވަހުން އޭނަ އަންނާނީ......" މާހުޖަބީން އާވާގެ ކޮޓަރީގެ ދޮރުމަތީގައި ހުއްޓިލައިގެން ހުރީ އެތެރެއަށް ވަންނަން ބޭނުންނުވެފައެވެ. ހިރަފުހުގެ އަސަރުބޮޑުކަމުން އާވާ ދެތިން ކިނބިހި އެއްފަހަރާ އެޅިއެވެ.\n"އާވާ ތިއައީ ބާރަ ނިންމާފަ ދޯ، މިހާރު އަމީން އަކަށްވެސް އެހާ ފައިސާއެއް ނުލިބޭ، ވަރަށް ދަތިކޮށް އުޅެން މިޖެހެނީ، އާވާއައުމުން ޔަގީނުންވެސް އިތުރު ޚަރަދުކުރަން ޖެހޭނެ، އެހެން މީހުންނަށް ޑިޕެންޑްވެގެން ނޫޅެ އާވާވެސް ޖެހޭނެ ވަޒީފާ ހޯދަން...." މާހުޖަބީން ހިތުގައިވާ ހާ އެއްޗެއް ނެރެލިއެވެ. ހަގީގަތުގައި އޭނަ މިދުވަސްކޮޅު ހުންނަނީ އަބަދުހެން ރުންކުރުވެފައެވެ. ބޭނުންނުވާގޮތަށް ދިރިއުޅުމުގެ ހުރިހާ ކަމެއްހެން ދާންފެށުމުން އޭނަގެ ހިތަށް ލިބޭ ކެކުޅުމާއި ވޭން ރުޅިވެރިކަމުގެ ސިފައިގާ ބޭރުވާންފެށީއެވެ.\n"ރިޒަލްޓް އަދި ނުލިބޭ...." އާވާ އާފުރެން ފެށިއެވެ. އޮކްސިޖަން ކޮޅަކަށް ހަށިގަނޑުގެ ސެލްތައް ބޭނުންވާކަން ހާމަކޮށްދޭ އަލާމާތެކެވެ.\n"ދިހައެއްގެ ނަތީޖާ ކިހިނެއްތަ؟ " މާހުޖަބީން ސުވާލުކުރިއެވެ.\n"ސީ އަދި ޑީ ލިބުނީ..." އާވާ ދަތްތަކަށް ބާރުލިއެވެ. މިއަދު އެކަން އޮޅުން ފިލުވުމުގެ ބޭނުމަކީ ކޮބާހެއްޔެވެ؟ މާ ލަސްވެއްޖެއެވެ.\n"ކިޔަވާށޭ ކިޔާފައި މަކަރުހެދީ ދޯ، ތިވަރުން ވަޒީފާއެއް ނޫން ލިބޭނީ....." މާހުޖަބީން ހުރީ ތުންފިތާލައިގެންނެވެ.\nމާހުޖަބީން ބެލްކަންޏަށް ނުކުމެލުމުން އާވާވެސް ފަހަތުންގޮސް ހަށިފުރާ ނޭވާއެއްލިއެވެ. ބެލްކަންޏާއި ދިމާލަށް ހުރި ގަހެއްގެ ގޮފިތައް ހޫރެމުންދާއިރު ކޮންމެވެސް ވަރަކަށް ހީކަރުވާގޮތެއްވެ އާވާ މޭގައި ބައްދާލިއެވެ. އޭރު މާހުޖަބީން ހުރީ ހިތްހަމަނުޖެހޭ ގޮތްވެފައެވެ. އާވާގެ ހުރީ ކޮންކަމެއް ހެއްޔެވެ؟ ކިޔަވައިގެން ނެތްތާގައި އޭނަގެ ބައްޕަ ފަދައިން ރަގަޅު ހުނަރެއް ހުރިކަމެއްވެސް ނޭގެއެވެ. ތަންކޮޅެއް މޮޅު ދަރިއެއް ހުރިނަމަ މިފަދަ ދަތި ދުވަސްވަރެއްގައި އެހީތެރިކަމެއް ލިބުނީހެވެ. ޖެހިޖެހިގެން ނާކާމިޔާބީ ލިބެން ފެށީ އޭނައަށް ކުރެވުނު ކޮން ކުށެއްގެ ސަޒާއަކުންބާވައެވެ.\n"މީހަކާއި އިންނަންވީނު ދެން، ތިހިރީ މީހަކާއި އިންނަވަރުވެފައި، އެހެންނޫނަސް އަހަރެމެންނަށް މިހާރު އާމްދަނީ ލިބޭނެ ގޮތެއްނެތް، އަމީން ސްޓްރޯކެއް ޖެހުނުފަހުން މަސައްކަތެއް ނުކުރެވޭ، ވީމަ އާވާ ކަރަންޓް އަދި ފެނަށް ވަރަށް ވިސްނަންވާނެ، ބިލްތައް އަންނައިރު އަތް ނުފޯރާފަށަށް ފޮނުވާލާނީ އެއްނޫން......." މާހުޖަބީން އެއްވެސް އަސަރެއްނެތް ގޮތަކަށް ވާހަކަ ދެއްކިއެވެ. އެތައް އަހަރެއްވާންދެން ދަރިފުޅާއި ވަކިން އުޅުމުން ދަރި ކުލުނު މުޅިންހެން ހިތުން ފޮހެވިގެން ގޮސްފައިވަނީކަން ނޭގެއެވެ.\n"އޯކޭ އެކަމާ ވިސްނާނަން، މަންމަ....." އާވާ އެއްޗެކޭ ބުނަން އުޅުނެވެ.\n"ދައްތަ އޭ ކިޔާށެކޭ ނުބުނަންތަ؟ " މާހުޖަބީން ހަނދާންކޮށްދިނެވެ.\n"މިގޭގައި ނަންނިގެ އިތުރުން އުޅެނީ ކޮންބަޔެއްތަ؟ " އާވާ އަހާލައިފިއެވެ.\n"އަމީންއާއި މިގޭ ބޯއިސް އިންތައް....." މާހުޖަބީން ތަފްސީލަށް ދާކަށް ނޫޅުނެވެ. އާވާގެ ހިތުގައި ކުޑަ ބިރުވެރިކަމެއް ހިނގާލިއެވެ. ހަޔާތަށް ފިރިހެނުންގެ ހިޔަނި އެޅޭކަށް އޭނަ ބޭނުމެއް ނޫނެވެ. އެކަކަށްވުރެ ގިނަ ފިރިހެނުން އުޅެންޏާ އޭނަ މިގޭގައި ރައްކާތެރި ކަމާއިއެކު އުޅޭނީ ކިހިނެއްހެއްޔެވެ؟\nމަންމަގެ ކަންތައް ބޮޑުކަމުން ބައްދަލުވެ އަދި މާގިނައިރުތަކެއް ނުވަނީސް އާވާވެސް ފޫހިވާގޮތްވިއެވެ. އެކަނިމާ އެކަނި އުޅެވޭނެ ނަމައެވެ. ބައްޕަ ފިޔަވާ މިދުނިޔޭގައި އޭނަދެކެ ލޯބިވާނެ އިންސާނަކު ނެތެވެ. ބައްޕަ ނިޔާވިކަމީ އޭނަގެ ބަދުނަސީބެވެ. މަންމަގެ "ނަންނި" އަކީ ރަންދަރިއެއް ހީވެއެވެ. އެއީ އާވާގެ އެއްބަނޑު ކޮއްކޮއަށް ވިޔަސް އެކުއްޖާ ހަމަލޮލަށް ފެނުމުގެ ނަސީބެއްވެސް އަދި ލިބުނީއެއް ނޫނެވެ. މަންމަގެ ސަބަބުން އެދެކުދިންގެ ދޭތެރޭގައި ގާތް ތިމާގެކަމުގެ ގުޅުމެއް ނުވެއެވެ. އާވާ ތުއްތު އިރު މަންމަ އޭނަ އެއްލާލާފައި ދިޔުމުން ހަޔާތުގެ ހުރިހާ ދުވަހެއް ވޭތުކުރީ ބައްޕަ އާއި ދޮންމަންމަގެ އާއިލާ އާއި އެކީގައެވެ. އެ އާއިލާގެ ތެރޭން އޭނައަށް ލިބުނު ޖިސްމާނީ އަދި ނަފްސާނީ އަނިޔާތަކުގެ ސަބަބުން ހަލާކުވެގެން ދާން ކައިރިވެފައިވެސް އޭނަ ހިތްވަރުކުރިއެވެ. ބައްޕަ ދެރަވެދާނެތީ އޭނަ ހުރިހާކަމެއް ސިއްރުކުރިއެވެ. ހިތްވަރުގަދަކަމުން ނޫންނަމަ މިއަދު އޭނަ މިހިސާބަކަށް ނައީސްކަން ޔަގީނެވެ. އެހެން ކުއްޖެއްނަމަ އިންނާނީ ގުރާދޫގެ މޮޔައިންގެ މަރުކަޒުގައި ކަމަށްވެސް ވެދާނެއެވެ.\nއާވާގެ ބައްޕަ ނިޔާވީ މީގެ މަހެއްހާ ދުވަސްކުރިންނެވެ. އަދިވެސް އެ ހަނދާންތައް އޭނަގެ ހިތުން ފިލައިގެނެއް ނުދެއެވެ. ބައްޕަ ނިޔާވިއިރު ވަސިއްޔަތް ކުރީ މަންމަގެ ގާތަށް ދިއުމަށާއި މަންމައަށް ހެޔޮކޮށް ހިތުމަށެވެ. އެހެންނޫންނަމަ މަންމަގެ ގާތަށް މިއަދު އޭނަ އައުމަކީ އެކަށީގެންވާކަމެއް ނޫނެވެ.\nމާހުޖަބީން އަމީންއާއި ކައިވެނި ކުރުމަށްފަހު މުއްސަދިކަމުގެ ހުރިހާ ރަހަތައް ލިބި އުފާވެރިކަމާއިއެކު ދިރިއުޅުން ވޭތުކުރިއެވެ. އަމީން އޭނަގެ އެކުވެރިއެއްގެ އަތް މައްޗަށް ވިޔަފާރީގެ ހުރިހާ ކަމެއް ދޫކޮށްލާފައި އެމީހަކަށް ބަރޯސާވެ ކުރި އިތުބާރުގެ ސަބަބުން މަޑުމަޑުން ވިޔަފާރި ދަށަށްގޮސް ހުލިވީއިރުވެސް އަމީންއަކަށް ރޭކާނުލިއެވެ. އެކުވެރިޔާ އަންވަރުގެ ދިހަބުރިއަށް ނަގާ އޭނަގެ މިލްކިއްޔާތު އެތައް މިލިއަނަށް އެރިކަން އަމީންއަށް އެނގުމުން އަމީންއަށް ޝޮކެއްލިބުނެވެ. އޭނަ އެކުވެރިޔާއަށް ކުރި އިތުބާރު ގެ ސަބަބުން ލިބުނީ ބޮޑު ކެއްސެކެވެ. އެކަމުގެ ހިތާމަ ބޮޑުވެ ސިކުނޑިއަށް ނުކުޅަދަނާވެ އެންމެ ފަހުން އަމީންއަށް ސްޓްރޯކެއް ޖެހި ބަލިމީހަކަށް ވިއެވެ. ލިބެމުންދިޔަ ނާކާމިޔާބުގެ ހިތިރަހަ ކަރުތެރޭގައި ލާން ފެށިއިރު އަމީންވަނީ މަޖުބޫރީ މީހަކަށްވެފައެވެ.\nހެނދުނު ތެދުވެގެން އާވާ އުޅެގަތީ މެދު ގޯތީގައި އޮންނަ ތަނުގައި ކުނިކަހާފައި ސައި ތައްޔާރުކުރާށެވެ. އެވަރުން ސައި ތައްޔާރުކުރީމަ މަންމައަށް ކަމުދިޔަކަމަކަށް ނުވިއެވެ. ކުޅިމަހުގައި ލޮނުރަހަ މާ ބޮޑަށް ގަދަވިއެވެ. ސައިގެ ފޮނި މަޑުކަމުން ފާޑުކިއެވެ. ބިސްގަނޑު އަޅަން ފިޔާކޮށާފައި ހުރީ މާ ބޮޑުކޮށެވެ. މޭޒުމަތި ސާފުކުރިގޮތާއިމެދު ހިތްހަމަނުޖެހިގެން އެކަމާ ވާހަކަދެއްކިއެވެ. އެފަދަ ކޮންމެ ޖުމްލައަކުން ނޭގިވެސް އާވާގެ ހިތަށް އަނިޔާވިއެވެ. ދޮންމަންމަ ގާތުގައި އުޅުނުއިރު އެފަދަ ވިހަ ޖުމްލަތައް އިވުނެވެ. ނަމަވެސް މަންމަ ތަފާތުވާނެ ކަމަށް އާވާ ހީކުރިއެވެ. ވީ އެހެނެއް ނޫނެވެ. މަންމަވެސް ފާޑުފާޑުގެ ބަސްތަކުން އާވާގެ ހިތް ކަފާ ކުދިކުދިކުރިއެވެ.\nހަފްތާއެއް ފާއިތުވެގެން ދިޔަގޮތުން އާވާއަށް ހީވީ ދުވަސް މާލަހުން ވޭތުވެގެންދާ ހެންނެވެ. ނާޔާ އެނބުރި އައުމުން މާހުޖަބީން އާވާ ތަޢާރަފުކޮށްދިނީ ބޮޑުދައިތައެއްގެ ދަރިއެއްގެ ގޮތުގައެވެ. އާވާ މިހާރު ބޭނުމީވެސް އެގޮތުގައި އެގުޅުން ބާއްވާށެވެ. އާވާ ފެންވަރާލައިގެން ނުކުތްއިރު އިރުއޮއްސި ކޮޓަރި ތެރެއަށް އަނދިރިކަން ވެރިވާންފަށައިފި އެވެ. އޭނަ ހުރީ މާހުޖަބީންދެކެ ގަންނާކުރައްވާ ބިރުން ފަންކާއާއި ބޮކި ބޭނުންކުރަން ނުކެރިފައެވެ. ކަރަންޓް ޚަރަދު ބޮޑުވެދާނެތީއެވެ. ދޮންމަންމަ ގާތުގައި ހުރިއިރު ފެނަށް ބަލާކަށް ނުޖެހެއެވެ. ވަޅު ހުންނާތީއެވެ. ބޭނުންވަރަކަށް ވާރޭފެންވެސް ލިބޭތީއެވެ. ގޭގެ ޚަރަދުބޮޑުވިޔަސް އެކަމާއި ކަންބޮޑުވާ ފަރާތަކަށް ހުރީ ބައްޕައެވެ. ކުއްލިއަކަށް ނާޔާ ދޮރުހުޅުވާލުމުން އާވާ ސިހޭގޮތްވެފައި ދެލޯ ބޮޑުކޮށްލިއެވެ.\n"އަނދިރީގައި އުޅެނިކޮށް ގޯސްޓެއް ވަދެ ރޭޕްކޮށްލަފާނެ، މިއީ ވަރަށް ސްޕޫކީ ގެއެކޭ، ނުބުނާތި އަހަރެން ނުބުނެއޭ، އަވީ އަހަންނަށް އެއްޗެއް ދީފާނަންތަ؟" ނާޔާ ހިނިގަނޑެއް ޖަހާލައިފިއެވެ. އަނގަޔެއް އޮންނަ އަންހެންކުއްޖެކެވެ. އާވާއަށްވުރެ އުމުރުން އަހަރެއްހާ ދުވަސް ހަނގުވިޔަސް އެކުއްޖާ އިސްކޮޅުން ދިގުވެފައި ވަރުގަދަގޮތެއް ހުރެއެވެ. މަންމައާއި ދޮންބައްޕަގެ ސިފަތައް އެކުވެފައިވާކަން ޔަގީނެވެ.\n"ކޯންޗެއްތަ؟ " އާވާގެ ހިތުގެ ތެޅުން އޭރުވެސް މަޑެއްނުވެއެވެ. ނާޔާ ހީގަނެފައި އާވާގެ ކަންފަތް ކާރީގައި ވައިއަޑަކުން އޭނަ ބޭނުންވާ އެއްޗެއްގެ ނަން ބުނެލިއެވެ. އާވާ ޕެކެޓެއް ދިނުމުން ނާޔާ ދަބަހަށް ލައިގެން ދާން ހިނގައިގެންފަ ޝުކުރު އަދާކުރިއެވެ.\n"އަހަރެން މާގިނައިން މި ޔޫޒްކުރާތީ މަންމަ ވަރަށް ރުޅިގަދަވާނެ، މާގިނައިން ޚަރަދުކުރަން ޖެހެނީއޭ މަންމަ ކިޔާނީ، އެކަމަކު ޓޮއިލެޓަށް ވަންނަ ކޮންމެ ގަޑިއެއްގައި އަހަރެން ޗޭންޖްކުރަން، އެއީ ނު ސޭފް ގޮތަކީ...." ނާޔާ ހިނިތުންވެލިއެވެ.\nނާޔާ ދިއުމުން އާވާ އެނދުގައި ޖައްސާލި ގޮތަށް ނިޔަފަތި ހަފަންފެށިއެވެ. ނާޔާ އެކަން އާދައަކަށް ހަދައިފިއްޔާ އޭނައަށް ވާނީ ކިހިނެއް ހެއްޔެވެ؟ މިވަގުތުވެސް އޭނައަށް ފައިސާ ބޭނުމެވެ. އަމިއްލަ މަންމަ ގާތަށް އައުމުން މަންމަ އޭނަގެ ޚަރަދު ބަލަހައްޓާނެ ކަމަށް ހީކުރީ އޮޅުމެކެވެ. އެންމެ ކުޑަވެގެން ފެނާއި ކަރަންޓް ބޭނުންކުރާއިރު ފަރުވާތެރިވާން އަންގަންޏާ ޟަރޫރީ ބޭނުމަކަށް މަންމަގާތު ކިޔަން ކެރޭނީ ކޮން ދުލަކުން ހެއްޔެވެ؟ އާވާ ޕާރސް ހުޅުވާލައިގެން ބާކީ ހުރި ފައިސާކޮޅު ގުނާލައިފިއެވެ.\nއާވާ ހެޑްސެޓް އަޅައިގެން ލަވައަޑުއަހަން އޮތަސް ދޭތެރެއަކުން އުނދަގޫ ދެނިވި ޚިޔާލުތަކެއް ސިކުނޑިތެރޭގައި ހައިޖާނެއް އުފައްދާލައެވެ. މަންމަ އޭނަ މީހަކާއި އިންނަން ބުނިއިރު އޭނަގެ އުމުރުގެ ހަގުކަމާއިމެދު މަންމަ ވިސްނާނުލީ ހެއްޔެވެ؟ އެހެންނޫނަސް އެއީ އޭނަ ދުވަހަކު ކުރަން ނިންމާފައިވާ ކަމެއް ނޫނެވެ. އޭނަ ފައިސާ ހޯދަން ވަޒީފާއަކަށް ގޮސްދާނެއެވެ. އެތައް އިރެއްވާންދެން ހަދާނެގޮތަކާއިމެދު ފިކުރުކުރަމުންގޮސް އެންމެފަހުން އާވާ އޭނަގެ އެކުވެރި ތާނިއާއަށް ގުޅައިގެން ވަޒީފާއެއް ހޯދުމާއި ބެހޭގޮތުން ވާހަކަދެއްކިއެވެ.\n"އަވީ ތިހިރީ މާލޭގަތަ؟ މަވެސް ވަރަށް އަވަހަށް މާލެ އެބަދަން، އަހަރެން އޮތީ ހުޅުލޭ އެއަޕޯޓުން ވަޒީފާއެއް ހޯދަން ސިޓީ ލާފަ، ލިބޭނެކަމުގެ އުންމީދު ވަރަށް ބޮޑު، އަވީ އަށް މަ ނަމްބަރެއް ދެންތަ؟ އެތަނުން އެބައުޅޭ ވާހަކަ ލިޔާކުދިންކޮޅެއް ހޯދަން، ފަހަރެއްގައި އަވީއަށް ޗާންސެއް ލިބިދާނެ، އަވީ ލިޔާ ވާހަކަތައް އެހާ ކްރިއޭޓިވް....." ތާނިޔާ އެއް ނޭވާއިން ހުރިހާ ވާހަކައެއް ދައްކާ ނިންމާލައިފިއެވެ.\n"ރިއަލީ؟ އަވަހަށް ތި ނަމްބަރ ދީބަލަ، ވާހަކަ ލިޔެގެން ފައިސާ ލިބޭނެތަ؟ " އާވާ އަހާލައިފިއެވެ.\n"ޑެފިނިޓްލީ، އެހެންވީމައެއްނު ނަމްބަރު މިދިނީ، އެންމެ ރަގަޅު ފެންވަރުގެ ވާހަކަތައް ޕަބްލިޝްކުރަން އެމީހުން ބޭނުމޭ، ހާސްނުވެބަލަ ލަވް، އަވީ ރާއްޖޭގެ އެއްވަނަ ލިޔުންތެރިއާއަށް ވާނެ ގޯޑް ވިލިން...." ތާނިޔާ ތައުރީފުކޮށްލިއެވެ. އާވާ ލިޔާހާ ވާހަކަތައް ކިޔާ އެކަނި ކުއްޖަކީ ތާނިޔާއެވެ. ތާނިޔާ ހުންނަނީ އާވާގެ ވާހަކަތަކަށް މޮޔަވެފައެވެ.\n"ދެން ތާނި އަހަރެން ގޯނި ފުލަށް ލާނެ..." އާވާ ހީގަތެވެ.\nއާވާ ރަތްކުލައިގެ އަތްދިގު އޯވަރ ސައިޒް ޓީޝާޓަކާއި ނޫޖިންސެއް ލައިގެން އަތުން އިސްތަށިގަނޑު އޮމާންކޮށްލިއެވެ. އޭނަގެ ކަނދުރާއަށް ވުރެވެސް ކުރުކޮށް ކޮށާލާފައިވާ ފަންއިސްތަށިގަނޑު ބޭންޑަކުން ހައްޔަރުކޮށް ނުލަންޏާ މޫނަށް ފައިބާފަ އުދަގޫކުރެއެވެ. ނަމަވެސް ބައެއްފަހަރު އޭނަ އޮންނަނީ ބޭންޑެއް ނާޅާ އިސްތަށިގަނޑު މިނިވަންކޮށް ދޫކޮށްލާފައެވެ. އާވާ ސިޑިން ވަކި ހިސާބަކަށް އައިއިރު މަންމަ މާ މަޑުމަޑުން ހީފައި ކޮންމެވެސް މީހަކާއި ފޯނުން ވާހަކަދައްކަން ހުރިތަން ފެނުނެވެ. މާހުޖަބީންއަށް އޭނަގެ ދަރިފުޅު ތާޒާވެލައިގެން އައިތަން ފެނުމުން ފަރުވާތެރިކަމާއިއެކު ބަލާލިއެވެ. އެއަށްފަހު ފޯނު ޖީބަށް ލަމުން ކައިރިއަށް އައެވެ. އަނދިރިކޮށްފައިވާ ސިޓިން ރޫމް ހުރަސްކޮށް އާވާއާއި ގާތަށް އައުމުން މަންމަ ރީތިވެލާ މޭކަޕްކޮށްފައި ހުރިވަރު އާވާއަށް ފެނުނެވެ.\n"އަހަރެން މިދަނީ ޕާޓީއަކަށް، ތަންޑުއަޅައިގެން އިންނާތި، އަހަރެން އައިސް ގުޅާލީމަ ދޮރު ހުޅުވަންވާނެ، އެތެރެއިން ތަޅުލައިގެން އިންނަންވާނީ، ނަންނި ބުންޏަސް ދޮރު ހުޅުވާލަދީގެން ނުވާނެ، ނަންނިގެ ރައްކާތެރިކަންވެސް އާވާއާއި ހަވާލުކޮށްފައި މިދަނީ........" މާހުޖަބީން އިތުރު ވާހަކައެއް ދެއްކުމެއްނެތި އާވާގެ އަތަށް ތަޅުދަނޑި ދިނެވެ. އެ ތަޅުދަނޑި ފަތިވެސް ހީވަނީ ގަރުނެއްވެފައި ވާ ހެންނެވެ. ދޮރުގެ ތަޅު ހީވަނީ ދަބަރު ޖަހާފައިވާ ހެންނެވެ. މާހުޖަބީން ނުކުމެގެން ދިޔައިރު ތަނުގައި ހިފާލާފައި އޮތީ ވަރަށް ގަދަ ސެންޓެއްގެ ވަހެވެ. އެވަހަކުން އާވާ އަނބުރައިގަންނަ ގޮތްވިއެވެ. އާވާ ލޯބި ކުރަނީ މަޑު ވަސް އެކުލެވޭ އެއްޗިއްސަށެވެ.\nއާވާ ގޭތެރޭގައި ބުރެއް ޖަހާލިއިރު ގޭގެ އެންމެ ފަހަތުގައިވާ ކޮޓަރި ތަޅުލާފައި ހުރިކަން ފާހަގަ ކުރެވުނެވެ. މަންމަގެ ފިރިމީހާ އުޅެނީ އެކޮޓަރީގައިކަން ނޭގެއެވެ. އަމީން ބޭރަށް ނުނިކުންނާތީ ސުވާލުކުރަން ކިތަންމެ ފަހަރަކު ހިތަށް އަރާފައިވެސް އެފަދަ ހިތްވަރެއް ކޮށެއްނުލެވުނެވެ. ގޭތެރޭގެ ހުރިހާތަނެއްގެ ބޮކިތައް ނިވާލާފައި ދެ ތަނުގައި ނިދާބޮކީގެ އަލިކަން އޮތުމުން މަންމަ ޚަރަދުކުޑަކުރަން ވާވަރު އެނގިފައި އާވާގެ ތުންފަތަށް ހިނިތުންވުމެއް ވެރިވިއެވެ. އޭނަ ނާޔާގެ ދޮރުގައި ޓަކިދިނުމުން ޚަބަރެއްނުވިއެވެ. ނަމަވެސް ނާޔާ ފިލްމެއް ބަލާލާކަން އެނގުނީ އެކޮޓަރިން އިވެމުންދާ އަޑު ތަކުންނާއި ދޭތެރެއަކުން ނާޔާ ހީގަންނައަޑު އިވޭތީއެވެ. އާވާ ހުރިހާ ދިމާލަކަށްގޮސް ދޮރުތަކުގައި ތަންޑު އަޅުވާފައި ހުރިތޯ ކިތަންމެ ފަހަރަކު ޗެކްކޮށްލައިފިއެވެ. ވަގަކު ވަދެފާނެތީ އޭނަ ހުރީ ބިރުގަނެ ހާސްވާގޮތްވެފައެވެ. އެންމެ ނުބައި ޚިޔާލުތައް ކުރެވެނީ އެފަދަ ފިލްމުތައް ބަލާލެވުނުވަރުން ކަން ނޭގެއެވެ.\nޚަރަދުބޮޑުވެދާނެތީ ޓީވީ ޖައްސާލާކަށް ނުކެރުނެވެ. ދެރައީ ވާހަކަ ފޮތެއްވެސް ނުގެނެވުނުކަމެވެ. އެންމެފަހުން ކުރަން ރަގަޅުކަމެއް ފެނި އޭނަ ފޮތެއް ހިފައިގެން އައިސް ލިޔަންފެށިތަނާ ނާޔާ އެތަނަށް ނުކުތެވެ. ކުޑަ ސޯޓަކާއި ޕެޓީއެއް ލައިގެން ހުރިއިރު އިސްތަށިގަނޑު އޮތީ ހާވާލާފައެވެ.\n"އަވީ، އަހަންނަށް ނޫޑުލްސް ސޫޕް ހަދާދީފާނަންތަ؟ މިރޭ އަދި ނުކައޭ މިއޮތީ...." ނާޔާ ކަންނެތްގޮތަކަށް ސޯފާއަށް ވެއްޓިގަތެވެ. އާވާ ކަމަކު ފަށާއިރަށް ނާޔާ އުދަގޫކުރަނީ ގަސްތުގައިހެން ހީވާފަހަރުވެސް އާދެއެވެ. އެހެންނޫނަސް ނާޔާގެ އުމުރު އޭނައާއި މާ ބޮޑު ތަފާތެއް ނެތެވެ. ވީއިރު އޭނަ ނާޔާ ކިޔާ ކުދިކުދި ކަންތައް ކޮށްދޭން ޖެހޭނެ ހެއްޔެވެ؟ ނަމަވެސް ކުރާނީ ކީތްހެއްޔެވެ؟ އޭނައަށް މިގޭގައި ހުރެވޭނީ މިމީހުން ބުނާކަންތައް ކޮށްދީގެންނެވެ.\nނާޔާ ހުރީ އާވާ ކުރާކަމެއް ބަލާހިތުން ކެތްނުލަވާފައެވެ. ނަމަވެސް އޭނަ އާވާ ލިޔާ އެއްޗަކަށް ޝައުގުވެރިކަމަކަށް ނަހަދާ އަނދިރިކޮށްލާފައިވާ ސިޓިންރޫމްގެ ފަނޑުއަލީގައި ސޯފާއަކަށް ވެއްޓިގެން އޮށޯތެވެ. ކޮންމެވެސް ވަގުތަކުން އާވާ ލިޔާއެއްޗެއް އޭނަ އޮޅުން ފިލުވާނެއެވެ. އާވާ ތެދުވެގެން ދިޔައީ އޭނަ ގެންގުޅުނުހާ ސާމާނުތަކެއް ހިފައިގެންނެވެ. ނާޔާ ތުން އަނބުރާލިއެވެ. ހާދަ ސިއްރުވެރިކުއްޖެކޭ ހިތަށް އަރާފައި ނާޔާ ވިސްނަމުންދިޔައީ އެފޮތްތައް ނަގާނެގޮތަކާއި މެދުގައެވެ.\nމާހުޖަބީން ފޯނު ކަންފަތުގައި ޖަހާލައިގެން ހުރެ އެއްފަރާތަކަށް ޖެހިލިއެވެ. ކެއުމަށްވުރެ އޭނައަށް މިވަގުތު މުހިންމުވެފައިވަނީ އެހެން ކަމެކެވެ. ބޮލުގައި އިތުރު ޒިންމާއެއް އަޅަންޖެހުނު ވަގުތުން ފެށިގެން އޭނަގެ ޚިޔާލުގައި އެނޫން ކަމެއް ނެތެވެ. އާވާއަށްޓަކާ މީހަކު ހޯދުމަށްވުރެ އޭނަ އިސްކަންދޭ އެހެން ކަމެއް ނެތެވެ. އެކުވެރިންގެ ތެރޭގައި އެކި ފެންވަރުގެ މީހުންތިބޭއިރު މާހުޖަބީން އަބަދުވެސް ބަލަނީ ފައިސާއަށެވެ.\n"އާން، އެއީ ދައްތައެއްގެ ދަރިއެއް، ބަސްއަހާ ގެވެހިކުއްޖެއް، ހަމަ ވައިފް މެޓީރިއަލް، އަވަހަށް މިކަމާއި އުޅެންވީނު، އެހާ ރަގަޅު ޅީދަރިއެއް މާލެއަކުން ނުލިބޭނެ....." މާހްޖަބީން ހުރިހާ ދަތްތައް ދައްކާލައިގެން ހުރެ އެކުވެރިޔާގެ ސިކުނޑިއަށް ސަވާރުވާން މަސައްކަތްކުރިއެވެ. މިކައިވެނި ކުރެވިއްޖެއްޔާ އޭނައަށް ލިބޭނެ ފައިދާތައް މަދެއް ނުވާނެއެވެ.\n"ޒިލާ ނިކަން ހިތް ބޮޑުވާނެ، އަންހެންކުއްޖާ ދޮންވެފައި އިސްކޮޅުން ދިގުވާން ޖެހޭނެއޭ، އަދި ފަން ދިގު އިސްތަށިކޮޅެއްވެސް އޮންނަންވާނެއޭ މަގޭގާތުގައި ބުނެފައި އިނީ........" އެފަރާތުން ލިބުނު ޖަވާބަކުން މާހުޖަބީންގެ މޫނުމަތީގައި ވި ހިނިތުންވުން ފަނޑުވިއެވެ.


A'Level gai ves Raishan vidhaalaifi | Mihaaru\nރައިޝަން: ކިޔެވުމުގެ 12 އަހަރު ނިންމާލީ ފުރޮޅުލީ ގޮނޑީގައި އިނދެގެން.-\n24 ޖެނުއަރީ 2020 - 13:47 29 comments\nހިނގައިބިނގާވެ ނޫޅެވޭތީ، ފުރޮޅުލީ ގޮނޑިއެއްގައި އިންނަން ޖެހުނަސް މުހައްމަދު ރައިޝަން އަހުމަދު އޭނާގެ އުންމީދުތައް ހާސިލްކުރަން ކެނޑިނޭޅި މަސައްކަތްކުރެ އެވެ. ބަލީގެ ހާލަތު ގޯސްވިޔަ ނުދޭން ރާއްޖޭން ބޭރަށް ގޮސް ފަރުވާ ހޯދައި ދުވާލަކު އެތައް ބައިވަރު ބޭހެއް ކަމުން ސްކޫލަށް ބަރާބަރަށް ހާޒިރުވަމުން، އިތުރު ހަރަކާތްތަކުގައި ނަމޫނާ ދައްކަމުން ރައިޝަން ތައުލީމީ ހަޔާތުގެ ފުރަތަމަ 12 އަހަރު ނިންމާލީ ފޮނި ނަތީޖާއާ އެކުގަ އެވެ؛ އެހެން ކުދިންނަށް ހިތްވަރު ދެމުން، ނަމޫނާ ދައްކަމުންނެވެ.\nކަލާފާން ސްކޫލުން 2017 ވަނަ އަހަރު އޯ ލެވެލް ނިންމީ އޭ ސްޓާ އަކާއި ހަ މާއްދާއިން އޭ ފާސް އަދި އެއް މާއްދާއިން ސީ ހޯދައި ގައުމީ ގަދަ 10ގެ 10 ވަނަ ހޯދައިގެންނެވެ. އެއަށްވުރެ އުނދަގޫ އޭލެވެލްގައި އިސްލާމާއި ދިވެހިން އޭ، ކެމިސްޓްރީ އާއި ބަޔޮލޮޖިން ބީ އަދި ސީޕީއީ އާއި ފިޒިކްސް އިން ސީ އެއް ލިބިފައިވެ އެވެ.\nނުކުޅެދުންތެރިކަން ހުންނަ ކުދިންގެ ހައްގުގައި އެތައް މަސައްކަތްތަކެއް ކުރަމުން އަންނަ ރައިޝަން މިދިޔަ އަހަރުގެ އޭ ލެވެލްގައި ގައުމީ ގަދަ 10 ގައި 10 ވަނަ ހޯދައިފަ އެވެ. މިއީ އޭނާ ބުނިގޮތުގައި ލިބުނު ބޮޑު ސަޕްރައިޒެކެވެ؛ އެއްގޮތަކަށް ވެސް އުއްމީދުކުރި ނަތީޖާއެއް ނޫނެވެ.\n"ވަރަށް ބޮޑު ސަޕްރައިޒަކަށް ވީ ނަތީޖާ ލިބުނީމަ. ހިއެއް ނުކުރަން ގައުމީ ގަދަ ދިހެއްގައި ހިމެނޭނެ ކަމަކަށް. އެކަމަކު ވަރަށް އުފާވެއްޖެ ނަތީޖާ ލިބުނުގޮތުން،" ރައިޝަން، 18، ބުންޏެވެ.\nސްޕައިނަލް މަސްކިއުލާ އެޓްރޮފީ ޓައިޕް ދޭއްގެ ސަބަބުން، ހިނގުމުން މަހުރޫމުވެފައިވާ ރައިޝަން ބުނީ އޯ ލެވެލްގައި ކިޔެވި ގޮތަށް އޭ ލެވެލްގައި ވެސް ކިޔެވޭނެ ކަމަށް ފުރަތަމަ އުއްމީދުކުރެވުނު ކަމަށެވެ. ނަމަވެސް ހީކުރި ގޮތާ ހިލާފަށް އޭ ލެވެލް ވީ އެއަށްވުރެ މާ އުނދަގޫ އެއްޗަކަށެވެ. އެހެންވެ ފަހަރަކު ޓާމެއްގައި ނަތީޖާ ރަނގަޅުކުރަމުން، ގްރޭޑު 12 ނިންމާލީ އާއިލާއަށް އުފާވެރިކަން ގެނެސްދެމުންނެވެ.\nRaishaan ge kaamiyaabaa eku Kalaafaanah bodu ufaleh\nއެގާރައިގެ ފުރަތަމަ ޓާމުގައި ތިން ސީ އަދި ތިން ބީ ހޯދިއިރު ދެ ވަނަ ޓާމުގައި ލިބުނު ނަތީޖާ އެއަށްވުރެ ރަނގަޅެވެ. ގްރޭޑޫ 12ގެ ފުރަތަމަ ޓާމުގައި ދެ އޭ އާއި ތިން ބީ އާއި ސީ އެއް ލިބުނެވެ. މޮކް އިމްތިހާނުން އެއަށްވުރެ ރަނގަޅު ކުރިއެރުމެއް ހޯދާފައިވެ އެވެ.\nއެޑެކްސެލްގައި އެދިގެން ހޯދި ފުރުސަތުގައި، ރައިޝަން ޖަވާބު ކިޔައިދިނުމުން ޕޭޕަރުގައި ލިޔެދީފައިވަނީ އިންވިޖިލޭޓަރުންނެވެ. ޖަވާބު ލިޔެ ނިމުމުން ޕޭޕަރުގައި ލިޔެފައި ހުރި ޖަވާބުތައް ރައިޝަން ބަލާނެ އެވެ. ޓެސްޓަށް އިތުރު ވަގުތު ވެސް ލިބުނެވެ.\nރިވެލި އެވޯޯޑާއި ރާއްޖެ އަށް ރީތި ނަން ހޯދައިދިން އެވޯޑު ހާސިލްކޮށްފައިވާ ރައިޝަން އެއްގޮޮތަކަށް ވެސް ޓިއުޝަން ނުނަގަ އެވެ. އޭގެ ބަދަލުގައި އޭނާ އަށް ކިޔަވައިދިން ޓީޗަރުންގެ ފަރާތުން ފުރިހަމަ އެއްބާރުލުން ލިބުނެވެ.\nރައިޝަން، ސްކޫލު ކުދިންތަކަކާއެކު ފޮޓޯއަކަށް ހުއްޓިލައިގެން\nއެންމެން ރައިޝަނާ އެކީ\nއޭ ލެވެލް އަށް ސީއެޗްއެސްއީއަށް ވަނުމުގެ ކުރިން ރައިޝަންގެ މަންމަ ވަނީ އެ ސްކޫލުގެ ވެރިންނާ ބައްދަލުކޮށް ރައިޝަންގެ ހާލަތު ކިޔައިދީފަ އެވެ. އެއާއެކު، ފުރޮޅު ގޮނޑީގައި އޭނާ އަށް ސްކޫލަށާއި ކްލާސް އަދި ހޯލަށް ވަދެވޭގޮތަށް ރޭމްޕް ހެދި އެވެ.\nއޭނާ ކުރިން އުޅުނީ ކަލާފާން ސްކޫލު ކައިރީގައި ކަމަށް ވުމުން، ސީއެޗްއެސްއީ އަށް ފުރަތަމަ ދުވަހު ދިޔައީ ވޭނެއްގަ އެވެ. ނަމަވެސް އެއީ އުނދަގޫ ކަމަކަށް ވުމުން ފަހުން ވަނީ ސީއެޗްއެސްއީ ކައިރީގައި ހުރި ގެއަކަށް ބަދަލުވެފަ އެވެ. އެކަމަކު ކޮންމެ ދުވަހަކު ވެސް ރައިޝަން ގޮވައިގެން ސްކޫލަށް ގޮސް، ގެނެސް ހަދަނީ މަންމަ އެވެ.\nސީއެޗްއެސްއީގެ ލެބޯޓްރީ ހުންނަނީ މަތީ ފްލޯތަކުގައި ކަމަށް ވުމުން، އެ ތަންތަނަށް އެރުން ރައިޝަނަށް ފަސޭހައެއް ނޫނެވެ. އެހެންވެ ކެމިސްޓްރީ ލެބޯޓްރީގެ އެކްސްޕެރިމެންޓްސް އެންމެ ފުރަތަމަ ހެދީ، ކްލާސް ރޫމުގައި ރައިޝަން އިނދެ، ވީޑިއޯ ކޯލް ހަދައިގެންނެވެ. އެކަމަކު ޓީޗަރު ކިޔައިދޭ އެއްޗެހި ރަނގަޅަށް އަޑު ނީވޭތީ ފަހުން ކުރަހައިގެންނާއި ވީޑިއޯ ދައްކައިގެން އޭނާއަށް ވަކިން ކިޔަވައިދިނެވެ.\nފިޒިކްސް އަދި ބަޔޮލޮޖީގައި އެކްސްޕެރިމެންޓް ހެދީ ތިރިއަށް ގެންދެވޭ އެއްޗެހި ގެންގޮސްގެންނެވެ.\nސީއެޗްއެސްއީ ޕްރިންސިޕަލް ސޮފޫރާ، ރައިޝަނާއެކު.--\nއިތުރު ހަރަކާތްތަކުގައި ވެސް ރައިޝަނަށް ބައިވެރިވެވޭ ހުރިހާ ކަމެއްގައި އޭނާ އުޅެ އެވެ. ދަނޑަށް ކުޅެން ނޭރުނަސް ޓީމަށް ތަރުހީބު ދޭން ރައިޝަން ހުންނާނެ އެވެ. އެހެންވެ ސްކޫލާއި ކްލާސް ކުދިން ވެސް ރައިޝަނާ ދޭތެރޭ ހާއްސަ ގުޅުމެއް ބާއްވަ އެވެ. ފުރިހަމަ އެހީތެރިކަން ދިނެވެ.\nއޮންލައިންކޮށް އެހެން ދަރިވަރުންނަށް ކިޔަވައިދޭ\nސައިކޮލޮޖީގެ ދާއިރާ އިން އިނގިރޭސިވިލާތުގައި ކިޔެވުމަށް ސްކޮލަޝިޕެއް ހޯދަން މަސައްކަތްކުރަމުން އަންނަ ރައިޝަން އޮންލައިންކޮށް އެހެން ކުދިންނަށް ކިޔަވައި ވެސް ދެ އެވެ. ސްކޫލުގައި ދޭ ދިވެހި ޕްރޮޖެކްޓުގެ މަސައްކަތްތަކަށް ފެށި ޓެލެގްރާމް ޗެނަލް ފުޅާވެ، ރާއްޖޭގެ އެކި ހިސާބުތަކުން މިހާރު ވެސް ހާހަކަށް ވުރެ ގިނަ ދަރިވަރުން އެ ޗެނެލަށް ސަބްސްކްރައިބްކޮށްފައި ވެ އެވެ.\nއެކަމުގައި ރައިޝަނަށް އެންމެ ބޮޑު ހިތްވަރެއް ލިބުނީ މިިދިޔަ އަހަރު އޭނާ ކިޔަވައިދިން ފިރިހެން ކުއްޖަކު، ގައުމީ ގަދަ 10ގައި ހަތް ވަނަ ހާސިލްކުރުމުންނެވެ. ތ. ގުރައިދޫ ސްކޫލުގެ އެ ދަރިވަރު ސައިންސްގެ ހުރިހާ މާއްދާއަކުން ރައިޝަން ކައިރިން ޓިއުޝަން ނެގި އެވެ.\nމިހާރު ވެސް ސައިންސްގެ މާއްދާތަކުން ރައިޝަން ސާޅީހަކަށް ދަރިވަރުންނަށް ޓިއުޝަން ދެ އެވެ.\nއޭނާ އިނގިރޭސިވިލާތަށް ދާން ބޭނުންވަނީ ވެސް، އެ ބައްޔަށް ހާއްސަ ފަރުވާއެއް ހޯދުމާއެކުގަ އެވެ. އެހެން ހިސާބުތަކުން އެ ބައްޔަށް ހާއްސަ އިންޖެކްޝަންގެ އަގު އުޅެނީ 750،000 ޑޮލަރަށެވެ. ނަމަވެސް އިނގިރޭސިވިލާތުގައި ކިޔަވާ ނަމަ ހިލޭ އިންޖެކްޝަން ޖެހެ އެވެ. އޭރުން ބަލިން ރަނގަޅުވުމުގެ ބޮޑު ފުރުސަތެއް ތަނަވެސްވެ އެވެ.\nކިޔަވައިގެން ގައުމަށާއި ނުކުޅެދުންތެރިކަން ހުންނަ ކުދިންގެ ހައްގުގައި އަޑު އުފުލަން ރައިޝަން ހުރީ ތައްޔާރުވެގެންނެވެ.\nއިތުރު ލިޔުންތައް ސްކޫލް ތައުލީމް ނުކުޅެދުންތެރިކަން ހުންނަ މީހުން ސީއެޗްއެސްއީ


BREAKING: Covid-19 Jehunu Meehunge Adhadhu3Millionah Araifi - Vaguthu\nކޮވިޑް-19 ޖެހުނު މީހުންގެ އަދަދު ތިން މިލިއަނަށް އަރައިފި\nދުނިޔޭގެ އެކިކަންކޮޅުތަކުގައި ކޮވިޑް-19 ޖެހުނު މީހުންގެ އަދަދު ތިން މިލިއަނަށް ވުރެ މައްޗަށް އަރައިފިއެވެ.\nތަފާސް ހިސާބުތައް ދައްކާ ގޮތުގައި މިހާތަނަށް އައިއިރު، މި ބަލި 3,003,352 މީހަކަށް ވަނީ ޖެހިފައެވެ. މި ބަލީގައި 207,094 މީހަކު މަރުވެފައިވާ އިރު، ބަލި ޖެހިގެން ރަނގަޅުވީ 882,552 މީހުންނެވެ. ބަލި ޖެހުނު މީހުންގެ ތެރެއިން 57,634 މީހެއްގެ ހާލު ސީރިއަސްއެވެ. އަދި 1,856,072 މީހެއްގެ ހާލު ގޯހެއް ނޫނެވެ.\nދުނިޔޭގެ އެކި ގައުމުތަކަށް ބަލާ އިރު، އެންމެ ގިނަ އިން މި ބަލި ޖެހިފައިވާ މީހުން ތިބީ އެމެރިކާގައެވެ. އެ ގައުމުގައި 987,322 މީހެއްގެ ގައިން ބަލި ފެނުނު އިރު، 55,415 މީހަކު ވަނީ މަރުވެފައެވެ. ދެ ވަނަ އަށް އެންމެ ގިނަ އިން ބަލި ޖެހިފައިވާ މީހުން ތިބީ ސްޕެއިންގައެވެ.\nސްޕެއިންގައި 226,629 މީހަކަށް ބަލި ޖެހި 23,190 މީހުން ވަނީ މަރުވެފައެވެ. ތިން ވަނަ އަށް މި ބަލި ޖެހިފައިވާ މީހުން ތިބީ އިޓަލީގައެވެ. އެ ގައުމުގައި 197,675 މީހަކަށް ބަލި ޖެހި، 26,644 މީހުން ވަނީ މަރުވެފައެވެ.\nދުނިޔޭގެ އެކި ހިސާބުތަކުގައި މި ބަލި ޖެހިގެން މަރުވާ މީހުން ވަނީ ވަރަށް ބޮޑަށް މަދުވެފައެވެ. އެކަމަކު، ބަލި ޖެހޭ މީހުންގެ އަދަދު އިތުރެވެ. އެގޮތުން އިއްޔެ އެކަނި ވެސް މި ބަލި ޖެހިގެން 73،000 އަށް ވުރެ ގިނަ މީހުން ރިޕޯޓުކޮށްފައިވާ އިރު، ދުނިޔޭގެ އެކިކަންކޮޅުތަކުން 3،000 އަށް ވުރެ ގިނަ މީހުން މަރުވެފައިވެއެވެ.\nކޮވިޑް-19 ޖެހުނު މީހުންގެ އަދަދު ތިން މިލިއަނަށް އަރަން ތިން މަސް ނެގި އިރު، އެ ބަލި ޖެހުނު މީހުންގެ އަދަދު ދެ މިލިއަނުން ތިން މިލިއަނަށް އަރަން ނެގީ އެންމެ 12 ދުވަހެވެ.\nމިހާތަނަށް ފަރުވާއެއް އަދި ވެކްސިނެއް ހޯދިފައި ނުވާ މި ބައްޔަށް ވެކްސިނެއް ޓެސްޓް ކުރުމުގެ މަސައްކަތް އެކިއެކި ގައުމުތަކުން ދަނީ ކުރަމުންނެވެ.\nއޭޕްރީލް 27, 2020 14:45\nއެމެރިކާ އަށް ހަލާކު އިތުރު ކޮށްދެއްވާނދޭވެ އާމީން


Kuda kujjaage maruge zinmaa in salaamiy vejje | Mihaaru\nއީރާން-އިނގިރޭސި ރައްޔިތެއް ކަމަށްވާ އަޝްތާރީ، އިންޑިއާގައި އޭނާ އެހީތެރިވާ ޔަތީމު ކުދިންތަކަކާ އެކު\nއިންޑިއާގެ ކުޑަކުއްޖެއްގެ މަރުގެ ޒިންމާ އިން އެހީތެރިިޔާ ސަލާމަތްވެއްޖެ\n27 މާޗް 2017 - 10:41 1 comment\nއިންޑިއާގެ އެންމެ ފަގީރު އެއް ސްޓޭޓްގައި ޔަތީމު ކުދިންނަށް އެހީތެރިވުމުގެ މަސައްކަތް ކުރަމުން އައި އިނގިރޭސި-އީރާނުގެ ރައްޔިތަކު، އިންޑިއާގެ ކުޑަ ފިރިހެން ކުއްޖެއްގެ މަރުގެ ޒިންމާ އިން އިއްޔެ ސަލާމަތްވެއްޖެ އެވެ.\nނަރުގެސް ކަލްބާސީ އަޝްތާރީގެ މައްޗަށް ކުށް ސާބިތުވެ 2014 ގައި އެއް އަަހަރުގެ މުއްދަތަށް ޖަލަށް ލާން ދަށު ކޯޓުން ހުކުމްކުރީ އުމުރުން ފަސް އަހަރުގެ އާސިމް ޖިލާކާރާ ގޮވައިގެން ދަތުރު ގޮސް އުޅެނިކޮށް އޭނާ ގެއްލުނު މައްސަލަ ސާބިތުވުމުންނެވެ. އެކަމަކު އެ ހުކުމް އިސްތިއުނާފުކުރުމުން ނިމުނީ އޭނާއާ އެއްކޮޅަށެވެ.\nބެލެވޭ ގޮތުގައި އާސިމް އޮޔާ ދަމައިގަތީ އެވެ. އެކަމަކު އޭނާގެ ހަށިގަނޑު ފެނިފައެއް ނުވެ އެވެ.\nއަޝްތާރީ، 29، ބުނަމުން އަންނަނީ ކުއްޖާގެ މަރުގައި އޭނާގެ އެއްވެސް ކަހަލަ ފަރުވާކުޑަކުރުމެއް ނޯންނާނެ ކަމަށެވެ. އިސްތިއުނާފްކުރުމާ އެކު ކަފާލާތުގެ ދަށުން އަޝްތާރީ ހުރީ ދޫކޮށްލައިފަ އެވެ.\nއޭނާ ބުނި ގޮތުގައި އާސިމް މަރުވި ދުވަހު އެކަމާ ބެހޭ ގޮތުން ފުލުހުންނަށް ބަޔާނެއް ދީފައިވާނެ އެވެ. އެކަމަކު އޭގެ މަހެއްހާ ދުވަސް ފަހުން ފުލުހުން އޭނާއާ ދެކޮޅަށް މައްސަލަ ހުށަހެޅީ އާސިމް ކޯރަށް އެއްލައިލީ އޭނާ ކަމަށް ހަދައިފަ އެވެ.\nއާސިމްގެ މަންމަ ތުހުމަތުކުރާ ގޮތުގައި ދަަރިފުޅުގެ މަރުގެ ޒިންމާ އުފުލަން ޖެހޭނީ އަޝްތާރީ އެވެ. އެކަމަކު އަޝްތާރީ ބުނާ ގޮތުގައި އެ މަައްސަލާގައި އޭނާ ތާށިވީ ކަމާ ބެހޭ ފަރާތްތަކަށް ރިޝްވަތު ދޭން އޭނާ ދެކޮޅުހެދުމުންނެވެ.\nއޭނާ ބުނީ ހިނާޔާތް ބޮޑު، ބާރު ހުރި ފަރާތްތަކެއްގެ މުށު ތެރޭގައި އޭނާ އަށް ލިބެމުން ދިޔަ އަނިޔާ ބޮޑު ކަމަށެވެ.\nމައްސަލަ ވަކި ގޮތަކަށް ނިމެންދެން އިންޑިއާ އިން ފުރުން އަޝްތާރީ އަށް ވަނީ މަނާކޮށްފަ އެވެ.\nއިންޑިއާގެ އެންމެ ފަގީރު ސްޓޭޓް އޮރިއްސާގެ މުކުންދަޕޫރުގައި 2011 އިން ފެށިގެން ޔަތީމު ކުދިންނަށް އެހީތެރިވާން އަޝްތާރީ އަންނަނީ ފައުންޑޭޝަނެއް ހިންގަމުންނެވެ.\nއިތުރު ލިޔުންތައް އިންޑިއާ އީރާން ކުޑަކުދިންގެ ހައްގުތައް


vnews - DHAUVATH Varah Khaas, Edhenee Buluntherin Film Blaalan Dhiyun: Dhon Ayya\n"ދައުވަތު" ވަރަށް ޚާއްސަ، އެދެނީ ބެލުންތެރިން ފިލްމު ބަލާލަންދިއުން: ދޮންއައްޔަ\nވީމީޑިއާގެ ފުރަތަމަ ފީޗާ ފިލްމު "ދައުވަތު"ގެ ޕޯސްޓަރެއް -- މިއީ ފިލްމީ ސިނަމާއަށް އަންނާނެ ވަރަށް ތަފާތު ފިލްމަކަށްވާނެ -\nފިލްމީ ކެރިއަރުގައި، ވީމީޑިއާގެ ފުރަތަމަ ފީޗާ ފިލްމު "ދައުވަތު"އެއީ ވަރަށް ޚާއްސަ ފިލްމެއްކަމަށާ ހުރިހާ ބެލުންތެރިންވެސް މި ފިލްމު ބަލާލަން ދިއުމަކީ އެންމެ ބޮޑު އެދުންކަމަށް ކުޅަދާނަ އެކްޓަރު އަލީ އާޒިމް (ދޮންއައްޔަ) ބުނެފިއެވެ.\nވީމީޑިއާގެ ފުރަތަމަ ފީޗާ ފިލްމު "ދައުވަތު" ޕްރިމިއާކުރުމަށް ހަމަޖެހިފައިވަނީ މާދަމާރޭ އޮލިންޕަހުގައި ބާއްވާ ޚާއްސަ ރަސްމިއްޔާތެއްގައެވެ.\n"ދައުވަތު"ގައި މަޝްހޫރު ފިލްމީ ތަރި މުހައްމަދު ފައިސަލް، ޒުވާން ފިލްމީ ތަރި އަލީ އާޒިމް (ދޮންއައްޔަ)، ކުޅަދާނަ ބަތަލާ މަރިޔަމް އައްޒަ، އަހުމަދު އީސަ (އާނަންދު) އަދި ފޯޓީޕްލަސްއިން ފިލްމީ ދާއިރާއަށް ތައާރަފްކުރި ޒިޔާދާވެސް ފެނިގެންދާނެއެވެ.\nވީނިއުސްއާއި މައުލޫމާތު ހިއްސާކުރަމުން ދޮންއައްޔަ ބުނީ "ދައުވަތު" މި ފިލްމަކީ އޭނާގެ ފިލްމީ ކެރިއަރުގައި ވަރަށް ތަފާތު ފިލްމެއްކަމަށެވެ. އަދި މިއީ މުޖްތަމައުގައި ހިނގާ ވަރަށް ނުބައި އަމަލެއްގެ މައްޗަށް، އާންމުން ހޭލުންތެރިކުރުވުމަށް އުފައްދާފައިވާ ފިލްމަކަށްވާތީ، މިފަދަ ފިލްމެއްގައި ބައިވެރިވުމަކީވެސް ލިބުނު އުފަލެއްކަމަށެވެ.\nއަދި ތަރިންގެ ފަރާތުން މިހާ މޮޅު އެކްޓިންއެއް ފެނިގެންދިޔަ ފިލްމެއް އަދި އޭނާ ކުޅެފައިނުވާނެކަމަށްވެސް އަލީ ވަނީ ބުނެފައެވެ. އަލީ ބުނީ "ދައުވަތު"ގައި އައްޒަގެ ރޯލާއި، އާނަންދު އަދި ޒިޔާދާގެ ފަރާތުންވެސް ފެނިދާނީ އާދަޔާ ޚިލާފު މޮޅު އެކްޓިންއެއްކަމަށެވެ. މީގެ އިތުރުން ފިލްމުގައި ފައިސަލްގެ ފަރާތުން ފެނިގެންދާ އެކްޓިންއަށް ސަތޭކަ ދޭނެކަމަށް ދޮންއައްޔަ ވަނީ ބުނެފައެވެ.\n"ހަގީގަތުގައިވެސް ތަރިންގެ އެކްޓިން ވަރަށް ރަނގަޅު. އެކަން އަޅުގަނޑަށް ޔަގީން ބެލުންތެރިންވެސް ފާހަގަކުރާނެކަން. މިއީ ފިލްމެއްގައި ހުރިހާ ތަރިންގެ ފަރާތުން މިހާ މޮޅު އެކްޓިންއެއް ފެނިގެންދާ ފުރަތަމަ ފިލްމޭވެސް ބުނެވިދާނެ." ދޮންއައްޔަ ބުންޏެވެ.\nދޮންއައްޔަ ބުނީ "ދައުވަތު" އުފައްދާފައިވަނީ ހަގީގީ ހާދިސާއެއްގެ މައްޗަށް ބިނާކޮށްކަމަށްވާތީ ފިލްމުގައި ކޮންމެ މަންޒަރެއްވެސް ހަގީގަތާއި އެއްގޮތަށް ދައްކުވައިދޭން ގިނަ މަސައްކަތްތަކެއްކުރެވިފައި ހުންނާނެކަމަށެވެ.\nއެގޮތުން ޔޫއްޕެގެ އިރުޝާދުގެ ދަށުން، ޔޫއްޕެ ހިތްހަމަޖެހޭގޮތަށް ކޮންމެ ސީނެއްވެސް ކުޅެދީފައިވާނެކަމަށް ދޮންއައްޔަ ވަނީ ބުނެފައެވެ.\nދޮންއައްޔަ ބުނީ ވީމީޑިއާއިން އުފައްދާ ފުރަތަމަ ފިލްމުގައި ބައިވެރިވުމަކީ ލިބުނު ޝަރަފެއްކަމަށެވެ. އަދި އެ ފުރުސަތަށް ވީމީޑިއާއާއި ޔޫއްޕެއަށް ޝުކުރު ދަންނަވާކަމަށެވެ.\n"ދައުވަތު" މިއީ އަޅުގަނޑުގެ ފިލްމީ ކެރިއަރުގައި ވަރަށް ޚާއްސަ ފިލްމެއް. އަޅުގަނޑު ބެލުންތެރިންނަށް ބުނެލަން ބޭނުންވަނީ "ދައުވަތު" ބަލާލަން އޮލިންޕަހަށް އަންނާނޭ. ހަމަ ޔަގީނުންވެސް މިއީ ކޮންމެ މީހަކަށްވެސް ފައިދާއެއް ލިބޭނެ ފިލްމަކަށްވާނޭ. މިއީ އިބްރަތުން ފުރިގެންވާ ފިލްމެއް. އަޅުގަނޑުމެން މަސައްކަތްކޮށްފައިވާނީ އެންމެ މޮޅަށް ފިލްމުގެ ކޮންމެ މަންޒަރެއްވެސް ގެނެސްދެވޭތޯ. އެހެންވީމަ ހުރިހާ އެންމެންވެސް ފިލްމު ބަލާލަން ދިއުން އަޅުގަނޑުގެ އެދުމަކީ." - "ދައުވަތު" މި ފިލްމާއިމެދު ދޮންއައްޔަގެ ބަސް -\n"ދައުވަތު" މިނަމުގައި ވީމީޑިއާއިން ގެނެސްދޭ މި ފިލްމުގައި ސިހުރުޖެހެން ދިމާވާ ކަންކަންވެސް ދައްކުވައިދޭނެއެވެ. އެހެންކަމުން އެފަދަ ކަންކަމުން ކުރިއަށްއޮތްތާ ދުރުވުމަށްވެސް މިއީ ބަލާލުން މުހިންމު ފިލްމެވެ. "ދައުވަތު"އިން ދޭނެ މެސެޖަކީ ސިހުރުގެ ނުރައްކާތެރިކަމެވެ. އެ ފާފައިގެ ބޮޑުކަމެވެ. އެ ނުބައި އަމަލުގެ ސަބަބުން މީހުންގެ ދިރިއުޅުމަށް ލިބޭ ގެއްލުންތަކެވެ. ސިހުރުގެ ސަބަބުން ތަހަންމަލުކުރަންޖެހޭ ވޭނެވެ. އަދި ސިހުރުން ދުރުވުމަށް ކުރަންޖެހޭ ކަންކަމެވެ. އެފަދަ ޝައިތާނުންގެ ނުބައިކަމުން ސަލާމަތްވުމަށް ތިމާއަށް ކުރެވޭނެ ކަންކަމެވެ. އެޅޭނެ ފިޔަވަޅެވެ.\nސިހުރުގެ ސަބަބުން އަޅުގަނޑުމެންގެ ތެރެއިން އެތައް ބަޔަކު ވަނީ ވަކިވެގެންގޮސްފައެވެ. އަނެއް ބައެއްގެ އުފާވެރި ދިރިއުޅުން ވަނީ ގެއްލިފައެވެ. ޝައިތާނާގެ ހަވާ ނަފުސަށް ތަވާބު ސިހުރުވެރިއަކު ކުރާ ނުބައި އަމަލެއްގެ ސަބަބުން މުޅި ހަޔާތް ވޭނުގައި ހޭދަކުރަންޖެހިފައިވާ ކިތަންމެ ބަޔަކު އަޅުގަނޑުމެންގެ މުޖްތަމައުގެ ތެރޭގައި އެބަތިއްބެވެ. ސިހުރުގެ ސަބަބުން ހަޔާތުގައި ކަޅު ދުވަސްތައް ގުނަމުންދާ އެކި އުމުރުގެ ދެ ޖިންސުގެ އެތައް ބަޔަކު ތިބިކަމީ ގަބޫލުކުރަންޖެހޭ ހަގީގަތެވެ.\n"ދައުވަތު" މި ފިލްމުގައި ދައްކުވައިދޭނީ އެފަދަ ހާދިސާއެކެވެ. އިބްރަތުން ފުރިގެންވާ ހަގީގީ ހާދިސާއެކެވެ. ކޮންމެ މީހަކަށްވެސް އެނގެންޖެހޭ އެތައް ވާހަކަތަކެއް މި ފިލްމުން ބުނެދޭނެއެވެ.\nމިއީ ރާއްޖެގައި މީގެ ކުރިން އުފައްދާފައިވާ ބިރުވެރި ފިލްމުތަކާއި މުޅިން ތަފާތު ފިލްމެވެ. ހަގީގީ ހާދިސާއެއްގެ މައްޗަށް ބިނާކޮށް، މުޅި ހާދިސާގެ ހުރިހާ ކަމެއް ވަރަށް ތަފްސީލްކޮށް ގެނެސްދޭ ފިލްމެކެވެ. އަދި ސިހުރުގެ ނުރައްކާތެރިކަމާއި، ސިހުރު ޖެހުމުން އެކަމުން ސަލާމަތްވުމަށްކުރަންޖެހޭ ކަންކަން ދައްކުވައިދޭ ފިލްމެވެ.\nބޮޑު ދިރާސާއަކާއެކު ކުޅަދާނަ އެކްޓަރު/ޑައިރެކްޓަރު އަދި ލިޔުންތެރިޔާ ޔޫސުފް ޝަފީއު ލިޔެފައިވާ މި ފިލްމުގައި ދައްކުވައިދެނީ އަލަތު ކައިވެނީގެ އުފާ ހޯދުމަށް ކުރާ "ހަނީމޫނު"ދަތުރުގައި ދެމަފިރިއަކަށް ކުރިމަތިވާ ހާދިސާއެކެވެ. އެ ދަތުރުގައި އެމީހުންނަށް ކުރިމަތިލާންޖެހޭ ބިރުވެރި އެތައް ހާދިސާތަކެކެވެ. މި ހާދިސާތަކުގެ ފެށުމަކީ ސިހުރެވެ. އަދި ސިހުރުޖެހުމަށް މަގުފަހިވާ ކަންކަމެވެ.\n"ދައުވަތު"ގެ 15 ޝޯ އޮލިންޕަހުގައި ދެއްކުމަށް ހަމަޖެހިފައިވާއިރު، ފިލްމުގެ ޓިކެޓް މިހާރު އޮލިންޕަހުން ދަނީ ވިއްކަމުންނެވެ. ޓިކެޓް ވިއްކަނީ ކޮންމެ ދުވަހެއްގެ ހެނދުނު 10:00 ފެށިގެން ރޭގަނޑު 10:00އަށެވެ.\nމީގެ އިތުރުން އަތޮޅުތެރޭގައިވެސް ފިލްމު އެޅުވުމުގެ ފުރުސަތު އޮތީ ހުޅުވާލާފައެވެ.\n"ދައުވަތު"ގައި މަޝްހޫރު ފިލްމީ ތަރި މުހައްމަދު ފައިސަލް، ޒުވާން ފިލްމީ ތަރި އަލީ އާޒިމް (ދޮން އައްޔަ)، ކުޅަދާނަ ބަތަލާ މަރިޔަމް އައްޒަ، އަހުމަދު އީސަ (އާނަންދު) އަދި ފޯޓީޕްލަސްއިން ފިލްމީ ދާއިރާއަށް ތައާރަފްކުރި ޒިޔާދާވެސް ފެނިގެންދާނެއެވެ.


މިދިޔަ 24 ގަޑިއިރު ތެރޭގައި ކޮވިޑް ޖެހިގެން އިންޑިއާ އިން 900 އަށްވުރެ ގިނަ މީހުން މަރުވެއްޖެ – Haftha\nTue, 27 October, 2020, 5:43 am\nމިދިޔަ 24 ގަޑިއިރު ތެރޭގައި ކޮވިޑް ޖެހިގެން އިންޑިއާ އިން 900 އަށްވުރެ ގިނަ މީހުން މަރުވެއްޖެ\nވޭތުވެދިޔަ 24 ގަޑިއިރުގެ ތެރޭގައި ކޮވިޑް-19 ޖެހިގެން އިންޑިއާ އިން 971 މީހުން މަރުވެއްޖެ އެވެ.\nކޮވިޑް ބައްޔަށް އެއް ދުވަހެއްގައި އެންމެ ގިނަ އަދަދަކަށް މީހުން ޕޮޒިޓިވް ވެފައިވާ އެއް ގައުމުގެ ގޮތުގައި އަދިވެސް އޮތް އިންޑިއާގެ މައި ސަރުކާރުގެ ހެލްތު މިނިސްޓްރީން ބުނެފައިވަނީ ބަލީގެ ހާލަތު ރަނގަޅުވުމުގެ އެއްވެސް ކޮޅު މައްޗެއް އަދި ފެންނަން ނެތް ކަމަށެވެ.\nއެގޮތުން ވޭތުވެދިޔަ 24 ގަޑިއިރުގެ ތެރޭގައި އެކަނިވެސް އެގައުމުން ކޮވިޑަށް 78,524 މީހުން އަލަށް ޕޮޒިޓިވްވެފައިވާ އިރު މަރުވި މީހުންގެ އަދަދު ވަނީ 971 އަށް އަރައިފަ އެވެ. އެހެންކަމުން މިހާތަނަށް އިންޑިއާ އިން ކޮވިޑް ބަލީގައި މަރުވި މީހުންގެ އަދަދު ވަނީ 106,521 އަށް އަރައިފަ އެވެ. މިއީ ކޮވިޑް ޖެހިގެން އެއްލައްކައަށްވުރެ ގިނަ މީހުން މަރުވި ތިންވަނަ ގައުމަށެވެ.\n1.3 ބިލިއަން މީހުންގެ އާބަދީއެއް އޮންނަ އިންޑިއާގައި ކޮވިޑުގެ އަސަރު ވަނީ އާބާދީގެ ހަތް ޕަސެންޓް މީހުންނަށް ކޮށްފަ އެވެ. އަދި ދުވާލެއްގެ މައްޗަށް އަބާދީގެ 1.05 ޕަސެންޓް މީހުން އެ ބައްޔަށް ޕޮޒިޓިވްވާ އިރު ބަލީގެ ހާލަތު ކިތަންމެ ގޯސްވިޔަސް އަލުން ލޮކްޑައުއަކަށް ދިއުމަށް އިންޑިއާގެ ބޮޑުވަޒީރު ނަރެންދުރަ މޯދީގެ ސަރުކާރަކުން މިހާރު ބޭނުން ނުވާ ކަމަށްވެ އެވެ.\nފާހަގަ: ހަފްތާ, އިންޑިއާ ކޮވިޑް19


Miskiy hulhuvun lasvanee vaseelaiy thakeh madhuvaathee: Ministry\nމިސްކިތް ހުޅުވުން ލަސްވަނީ ވަސީލަތްތަކެއް މަދުވާތީ: މިނިސްޓްރީ\nކިންގް ސަލްމާން މިސްކިތް: ހުޅުވުން ލަސްވާތީ އެތައް ބަޔަކު ވަނީ ކަންބޮޑުވެފައި -- ފޮޓޯ: އަވަސް\nކިންގް ސަލްމާން މިސްކިތް ހުޅުވުން ލަސްވަނީ މިސްކިތުގައި ކޮންމެހެން ހުންނަންޖެހޭ ބައެއް ވަސީލަތްތައް ގާއިމު ކުރެވިފައި ނުވާތީ ކަމަށް އިސްލާމިކް މިނިސްޓްރީން ބުނެފި އެވެ.\nއެ މިނިސްޓްރީން ނެރުނު ނޫސްބަޔާނެއްގައި ބުނެފައިވަނީ ގިނަ ހިދުމަތްތަކެއް ދެވޭ ގޮތަށް އެ މިސްކިތް އިމާރާތް ކޮށްފައި ވިޔަސް އަދިވެސް އެތަނުގައި ގާއިމުކުރަން ޖެހޭ ބައެއް ވަސީލަތްތައް ގާއިމުކުރެވިފައި ނުވާ ކަމަށެވެ.\nމިސްކިތް ހުޅުވުމުގެ ރަސްމިއްޔާތުގައި ބައިވެރިވުމަށް ސައުދި އަރަބިއްޔާގެ ވަފްދެއް ރާއްޖެ ވަޑައިގަތުމަށް އެ ގައުމުން ޝައުގުވެރިކަން ފާޅުކޮށްފައިވީ ކޮވިޑް-19ގެ ހާލަތުގެ ސަބަބަބުން ވަފްދުގެ ބޭފުޅުންނަށް ރާއްޖެ ވަޑައިގަތުމަށް މިވަގުތަށް ދަތިތަކެއް ހުރުމަކީ ވެސް މިސްކިތް ހުޅުވުން ލަސްވާ ސަބަބެއް ކަމަށް މިނިސްޓްރީން ބުނެ އެވެ.\nރައީސް އިބްރާހީމް މުހައްމަދު ސޯލިހް މިދިޔަ މަހުގެ 10 ވަނަ ދުވަހު ބޭއްވި ނޫސްވެރިންގެ ބައްދަލުވުމުގައި ނޫސްވެރިޔަކު ވަނީ ކިންގް ސަލްމާން މިސްކިތް ހުޅުވުން ލަސްވާ ސަބަބާ ގުޅޭގޮތުން ރައީސް އަށް ސުވާލު ދަންނަވާފަ އެވެ. ރައީސް ވިދާޅުވީ ކިންގް ސަލްމާން މިސްކިތް ހުޅުވަން ކުރިން ނިންމާފައި އޮތީ ސައުދީ ސަރުކާރުގެ އިސްބޭފުޅުންތަކެއް ރާއްޖެ ވަޑައިގެން އެ ބޭފުޅުން އެތަން ހުޅުއްވައި ދެއްވާ ގޮތަށް ކަމަށެވެ. ނަމަވެސް ކޮވިޑާ ގުޅިގެން އެ ބޭފުޅުން ރާއްޖެ ވަޑައިގަތުމަށް ދަތިތަކެއް ހުރުމުން އެ މިސްކިތް އަދިވެސް ނުހުޅުވި ހުރީ ކަމުގައި ރައީސް ވެސް ވިދާޅުވި އެވެ. ނަމަވެސް މިއަދު މި ފެށުނު ރޯދަ މަހަށް ނުރަސްމީކޮށް މިސްކިތް ހުޅުވަން މަސައްކަތް ކުރައްވަމުން ގެންދަވާ ކަމަށް އެ ދުވަހު ރައީސް ސޯލިހު ވިދާޅުވި އެވެ.\nއެކަމަކު އޭގެފަހުން އިސްލާމިކް މިނިސްޓަރު އަހްމަދު ޒާހިރު އަލީ އަވަސް އަށް ދެއްވި އިންޓަވިއުއެއްގައި ވިދާޅުވީ މިއަދު މި ފެށުނު ރޯދަ މަހަށް މިސްކިތް ނުހުޅުވޭނެ ކަމަށެވެ. މިނިސްޓަރު ވިދާޅުވީ މިސްކިތުގައި އަދިވެސް ފުރިހަމަ ކުރަން ޖެހޭ ގިނަ ކަންތައްތަކެއް އެބަހުރި ކަމަށެވެ. އެކަމަށް ބޭނުންވާ ފައިސާ ހޯދުމުގެ މަސައްކަތް ކުރައްވަމުން ގެންދަވާ ކަމަށާއި އެހެންކަމުން މުޅި މިސްކިތް ފުރިހަމަކޮށްގެން ރޯދަ މަހަށް މިސްކިތް ނުހުޅުވޭނެ ކަމުގައިވެސް ވިދާޅުވި އެވެ.\nކިންގް ސަލްމާން މިސްކިތް ހުޅުވުން ލަސްވާ ސަބަބު އިސްލާމް މިނިސްޓްރީން ހާމަކޮށްފައި މިވަނީ އެ މިސްކިތް ހުޅުވުން ލަސްވާތީ ކަންބޮޑުވެ ވަޑައިގެން މާލޭގެ މޭޔަރު ކަމަށް އިންތިހާބުވެ ވަޑައިގެންފައިވާ ޑރ. މުހައްމަދު މުއިއްޒު އިއްޔެ ކުރެއްވި ޓްވީޓަކާ ގުޅިގެންނެވެ.\n"މާލޭގެ ރައްޔިތުންނަށް އަދި މާލެއަަށް ޒިޔާރަތްކުރާ ރައްޔިތުންނަށް އެ މިސްކިތުގެ ބޭނުން ހިފޭނެ ގޮތް ސަރުކާރުން ވީހާވެސް އަވަހަށް ހައްދަވައިދެއްވުމަކީ އަޅުގަނޑުމެން އެންމެންގެ އިލްތިމާސް،" މުއިއްޒު ވިދާޅުވެފައިވެ އެވެ.\nކިންގް ސަލްމާން މިސްކިތް ހުޅުވުން ލަސްވާތީ މީގެކުރިން ވެސް މުއިއްޒު ތަކުރާރުކޮށް ކަންބޮޑުވުން ފާޅުކުރައްވާފައިވެ އެވެ.\nމާލޭގެ މޭޔަރު ކަމާ އޭނާ ހަވާލުވެވަޑައިގަތުމަށްފަހު މާލޭގެ މިސްކިތްތައް ސާފުތާހިރުކޮށް ބޭއްވުމަށް ހާއްސަ އިސްކަމެއް ދެއްވައިގެން މަސައްކަތް ކުރައްވާނެ ކަމުގައިވެސް މުއިއްޒު ގެންދަވަނީ ވިދާޅުވަމުންނެވެ.\nއިސްލާމިކް މިނިސްޓްރީ ޑރ. މުހައްމަދު މުއިއްޒު ސަލްމާން ރަސްގެފާނު މިސްކިތް\nސަލްމާން މިސްކިތް ހުޅުވުން ލަސްވާތީ ކަންބޮޑުުވުން


Ziyech ge jaadhoovi goal eh, Chelsea in anekkaaves Spurs balikoffi - One Online\nމިރޭގެ ގޯލާއެކު ޒިޔެޗް އުފާފާޅުކުރަނީ --- ފޮޓޯ/ ޗެލްސީ\nއިނގިރޭސި ޕްރިމިއާ ލީގުގައި މިރޭ ޗެލްސީން ކުޅުނު މެޗުގައި ޓޮޓެންހަމް ބަލިކޮށްފިއެވެ.\nމިރޭ އަމިއްލަ ދަނޑުގައި ކުޅުނު ލަންޑަން ޑާބީ ޗެލްސީން ކާމިޔާބުކުރީ 2-0 ގެ ނަތީޖާއަކުންނެވެ. މިހާތަނަށް މި ސީޒަންގައި ޗެލްސީ އާއި ޓޮޓެންހަމް ހަތަރު ފަހަރަށް ކުޅެފައިވެއެވެ. އެ ހަތަރު މެޗުންވެސް މޮޅުވީ ޗެލްސީއެވެ. މިރޭގެ މެޗަކީ މިއަހަރުވެސް ޗެލްސީން ސްޕާސް ބަލިކުރި ތިންވަނަ މެޗެކެވެ. މީގެ ކުރިން މި މަހުގެ ތެރޭގައި ޗެލްސީން ޓޮޓެންހަމް ބަލިކުރި ދެމެޗަކީ ލީގު ކަޕް ސެމީ ފައިނަލްގައި ކުޅުނު ދެމެޗެވެ.\nޗެލްސީން މިރޭގެ މެޗަށް ނުކުތީވެސް އެންމެ ރަނގަޅު ފޯމުގައި އޮވެގެން ނޫނެވެ. އަނިޔާގެ މައްސަލަތަކާއެކު ޗެލްސީގެ ފޯމު ވަރަށް ބޮޑަށް ގެއްލި އެޓީމުން ލީގުގެ ތިންވަނައަށް ސޮއްސާލާފައި އޮތް އިރު، އިންޓަނޭޝަނަލް ބްރޭކް ކުރިން މިރޭގެ މެޗުން މޮޅެއް ނެގުން ޗެލްސީއަށް އޮތީ ވަރަށް މުހިއްމު ވެފައެވެ.\nޗެލްސީގެ ކޯޗު ތޯމަސް ޓުޗެލް ޗެލްސީއާއެކު މީގެ ކުރިން ބޭނުން ކުރަމުން ދިޔައީ ތިން ސެންޓްރަލް ޑިފެންޑަރުން ބޭނުންކުރާ ފޯމޭޝަނެއް ނަމަވެސް މިރޭގެ މެޗަށް ނުކުތީ ދެ ސެންޓްރަލް ޑިފެންޑަރުންނާއެކު ހަތަރު ޑިފެންޑަރުން ބޭނުންކުރާ ފޯމޭޝަނެއްގައެވެ. އާންމުކޮށް ވާތް ފަޅިން ފަހަތަށް ކުޅޭ މާކަސް އެލޯންސޯގެ ބަދަލުގައި މަލަންގު ސާ އެ މަގާމުން ފެނުނު އިރު، އެންގޯލޯ ކަންޓޭވެސް ފެށީ ބެންޗުންނެވެ. ޗެލްސީގެ ފޯވަޑް ލައިނުގައި ފެނުނީ ރޮމެލޫ ލުކާކޫއެވެ.\nފުރަތަމަ ކޮޅުގައިވެސް ފެނުނީ ޗެލްސީގެ އެޓޭކުތަކެވެ. ހާއްސަކޮށް ހަކީމް ޒިޔެޗްގެ ނުރައްކާ ވަރަށް ބޮޑަށް ފެނުނެވެ. އޭނާގެ ކޮންމެ ހުރަހެއްވެސް ފެނުނީ ނުރައްކާ ކޮށެވެ. ފުރަތަމަ ހާފުގައި ލުކާކޫއަށް ގޯލު ޖަހާނެ ދެ ފުރުސަތެއް ލިބި ބޭކާރު ވެގެން ދިޔަ އިރު، އަނެއްކޮޅުން ހެރީ ކޭން ވަނީ ބޯޅަ ގޯލަށްވެސް ވައްދާލައިފައެވެ.\nކޭން ބޯޅަ ގޯލަށް ވައްދާލި ނަމަވެސް އެއީ ގޯލެއް ނޫން ކަމަށް ރެފްރީ ނިންމީ، ފުރުސަތު ހޯދުމުގައި ކޭން ޗެލްސީގެ ބްރެޒިލް ޑިފެންޑަރު ތިއާގޯ ސިލްވާއަށް ފައުލް ކޮށްފައިވުމުންނެވެ.\nފުރަތަމަ ހާފު ފެށިގެން ކުޑަ އިރުކޮޅެއްގެ ތެރޭގައި ޗެލްސީން ލީޑު ނެގިއެވެ. ޒިޔެޗްގެ ޖާދުވީ ހިތްގައިމު ގޯލެކެވެ. ކަނާތް ފަޅީގެ އޭރިއާ ބޭރުން ވާތު ފަޔަށް ހެޔޮވަރު ކޮށްލައިފައި ޒިޔެޗް ފޮނުވާލި ބާރު ހަމަލާ އަމާޒުކޮށްލީ ސީދާ ގޯލުގެ މަތީ ކަނަށެވެ. ބޯޅަ ދިޔަ ގޮތުން ފުރަތަމަ ހީވީ ބޭރަށް ދިޔަހެން ނަމަވެސް، އެތެރެއަށް ބޯޅަ އެނބުރިގެން ދިޔައީ ފަހު ވަގުތުއެވެ. ޓޮޓެންހަމްގެ ފްރާންސް ކެޕްޓަން ހޫގޯ ލޮރެސް ހުރީ ހަރަކާތް ހުއްޓިފައެވެ.\nމެޗުގައި ޗެލްސީން ލީޑު ފުޅާކުރީ މޭސަން މައުންޓުގެ ހިލޭ ޖެހުމަކުން ސިލްވާ ޖެހި ގޯލުންނެވެ. މައުންޓު ނަގައިދިން ބޯޅަ ސިލްވާ ޖެހީ ބޮލުންނެވެ. މެޗުގެ ފަހު ކޮޅުގައި ޓޮޓެންހަމްއަށް ލިބުނު ކޯނަރެއްގައި ކޭން ބޮލުން ބާރު ހަމަލާއެއް ފޮނުވައިލި ނަމަވެސް ޗެލްސީގެ ގޯލު ބެލެހެއްޓި ކެޕާ އަރީޒާބަލާގާ ވަނީ އެ ބޯޅަ ޕަންޗުކޮށް ބޭރު ކޮށްލައިފައެވެ.\nޗެލްސީއަށް 24 މެޗުން 47 ޕޮއިންޓް ލިބިފައިވާ އިރު، އެޓީމުގެ ކުރިން ދެވަނައިގައި އޮތް ލިވަޕޫލަށް 22 މެޗުން ލިބެނީ 48 ޕޮއިންޓެވެ. ޓޮޓެންހަމްއިން 20 މެޗު ކުޅުނު އިރު، އެޓީމަށް 36 ޕޮއިންޓް ލިބިފައިވެއެވެ. މިވަގުތު ޓޮޓެންހަމް ހަތްވަނައިގައި އޮތީ ހަވަނައިގައި އޮތް އާސެނަލްއާ ޕޮއިންޓުގެ ގޮތުން ހަމަހަމަ ވެގެންނެވެ. އާސެނަލް އޮތީ ޓޮޓެންހަމްއަށްވުރެ މެޗެއް އިތުރަށް ކުޅެފައެވެ. ޕްރިމިއާ ލީގުގެ އެއްވަނައިގައި ސިޓީ އޮތީ 23 މެޗުން 57 ޕޮއިންޓާއެކު ބޮޑު ލީޑެއްގައެވެ.


ރޭޔޭސްގެ ދަރިފުޅުގެ ހުރިހާ ކަމެއް ބަލަހައްޓަން ރެއާލުން ހަވާލުވެއްޖެ | Jazeera\tރޭޔޭސްގެ ދަރިފުޅުގެ ހުރިހާ ކަމެއް ބަލަހައްޓަން ރެއާލުން ހަވާލުވެއްޖެ - Jazeera\nރޭޔޭސްގެ ދަރިފުޅުގެ ހުރިހާ ކަމެއް ބަލަހައްޓަން ރެއާލުން ހަވާލުވެއްޖެ\nމުޙައްމަދު ޤާސިމް June 5, 2019 102 views0\nނުރައްކާތެރި ކާރު އެކްސިޑެންޓެއްގައި މިދިޔަ ހޮނިހިރު ދުވަހު މަރުވި ސްޕެއިނުގެ ފުޓްބޯޅަ ކުޅުންތެރިޔާ ހޯސޭ އެންޓޯނިއޯ ރޭޔޭސްގެ ދަރިފުޅު ލޮޕޭޒްގެ އުމުރުން 18 އަހަރު ވަންދެން ހުރިހާ ހަރަދެއް ބަލަން ރޭޔޭސްގެ ކުރީގެ ކްލަބު ރެއާލު މެޑްރިޑްގެ ރައީސް ފްލޮރެންޓީނޯ ޕެރޭޒް ނިންމަވާފައިވާ ކަމަށް މީޑިއާ ރިޕޯޓްތައް ބުނެފި އެވެ.\nމިހާރު އުމުރުން 11 އަހަރުގެ ލޮޕޭޒް ކުޅެމުން އަންނަނީ ލެގަނޭސްގެ ޖޫނިއާ ޓީމަށެވެ. ނަމަވެސް، މި ސީޒަނަށްފަހު ރެއާލްއާ އޭނާ ގުޅޭނެކަމަށް ސްޕެއިނުގެ ތަޖުރިބާކާރު ނޫސްވެރިޔާ ކްރިސްޓޮބަލް ސޯރިއާ ބުންޏެވެ.\n"ރެއާލްގެ ރައީސް ޕްރޭޒް އަހަރެން ގާތުގައި ބުނީ ލޮޕޭޒްގެ ކަންތައްތަކާ ރެއާލުން ހަވާލުވާނެކަމަށް. އޭނާގެ އުމުރުން 18 އަހަރު ވަންދެން އެއްވެސް ކަމަކާއި ވިސްނާން ނުޖެހޭނެކަމަށް. މިއީ އަހަރެމެންނަށް ލިބުނު ވަރަށް އުފާވެރި ހަބަރެއް،" ފެންކަޅިވެފައިހުރެ އެ ވާހަކަތައް ކިޔައިދެމުން ސޯރިއާ ބުންޏެވެ.\nއުމުރުން 16 އަހަރުގައި ސެވިއްޔާގެ ސީނިއާ ޓީމުން ޖާގަ ހޯދީ ރޭޔޭސްގެ ވިދުން އެންމެ ގަދަވެފައިވަނީ 2004 ވަނަ އަހަރު އާސެނަލަށް ބަދަލުވުމުންނެވެ. އެފަހަރު އޭނާ ވަނީ އާސެނަލުން މެޗަކުން ބަލިނުވެ ޕްރިމިއާ ލީގު ކާމިޔާބުކުރިއިރު މޮޅު ކުޅުމަށް ދައްކާފައެވެ. އެ ޓީމާއެކު އެފްއޭކަޕް މުބާރާތާއި ކޮމިއުނިޓީ ޝީލްޑް ކާމިޔާބުކުރުމުގެ އިތުރުން 2006 ވަނަ އަހަރުގެ ޔުއެފާ ޗެމްޕިއަންސް ލީގުގެ ފައިނަލަށް ގެންގޮސްދިނުމުގައި ވަނީ މުހިއްމު ދައުރެއް އަދާކޮށްފައެވެ.\nއާސެނަލްގައި ހޭދަކުރީ ދުވަސްވަރު، 2006-2007 ވަނަ އަހަރުގެ ސީޒަނުގައި އޭނާ ވަނީ ލޯން އުސޫލުން ރެއާލް މެޑްރިޑަށްވެސް ކުޅެފައެވެ. އެ އަހަރު އެ ޓީމާއެކު ސްޕެނިޝް ލީގު ކާމިޔާބުކޮށްފައިވެއެވެ.\nއޭގެފަހުން، އޭނާ ވަނީ އެތުލެޓިކޯ މެޑްރިޑަށް ބަދަލުވެ ޔުރޮޕާ ލީގު ދެ ފަހަރު ހޯދާފައެވެ. އެއަށްފަހު، އޭނާގެ ކުރީގެ ކްލަބު ސެވިއްޔާ އަށް އެނބުރިއައިސް ވަނީ އެމުބާރާތް ތިން ފަހަރު ކާމިޔާބުކޮށްފައެވެ. ރޭޔޭސްގެ ފުޓްބޯޅަ ކެރިއަރުގައި ވަނީ އެކި އުމުރުފުރާތަކުގައި ގައުމީ ޓީމަށް ކުޅެފައެވެ. މީގެއިތުރުން، އޭނާ ވަނީ 2003 ވަނަ އަހަރުން ފެށިގެން ސީނިއާ ގައުމީ ޓީމަށް 22 މެޗު ކުޅެދީ ހަތަރު ގޯލް ކާމިޔާބުކޮށްފައެވެ.\nއުމުރުން 35 އަހަރުގައި ރޭޔޭސް މަރުވިއިރު ކުޅެމުން އައީ ސްޕެއިނުގެ ދެވަނަ ޑިވިޝަނުގެ ކްލަބެއްކަމަށްވާ އެކްސްޓްރަމަޑޫރާއަށެވެ. ރޭޔޭސް ދުއްވަން އިން ކާރު އެކްސިޑެންޓްވީ ކަނޑައެޅިފައިވާ ސްޕީޑް ލިމިޓަށް ވުރެން ބާރަށް ދުއްވަމުން ދަނިކޮށް ކަމަށް ސްޕެއިނުގެ ފުލުހުން މިހާތަނަށް ކުރި ތަހުގީގުންވަނީ ހާމަވެފައެވެ.


SunOnline: Fenfusheegai fathuruverikan kuri aruvan moodhu kulhivaru festivaleh baavvany\nއަހުމަދު މިޒްޔާލް 16 Jan 2020, 16:39\nއދ. ފެންފުށި.. ފޮޓޯ/ސިއްޓެ\nއދ. ފެންފުށީގެ ގެސްޓްހައުސްތަކާއި އެ ރަށުގެ ފަތުރުވެރިކަން އިސްތިހާރު ކުރުމަށްޓަކައި މޫދު ކުޅިވަރު ފެސްޓިވަލެއް ބާއްވަން ތައްޔާރުވެއްޖެ އެވެ.\nކައިޓް އެންޑް ޑައިވް ވިލެޖުން އިސްނަގައިގެން ރާއްޖޭގެ ވޯޓާ ސްޕޯޓްސްގައި ފުންނާބު އުސް ފަރާތްތަކާއެކު މި މަހުގެ 17 އަދި 18 ވަނަ ދުވަހު ބާއްވާ "ފެންފުށީ ވޯޓާ ސްޕޯޓްސް ފެސްޓިވަލް 2020"ގައި މޫދު ކުޅިވަރުގެ ގިނަ ހަރަކާތްތަކެއް ކުރިއަށް ގެންދިއުމަށް ވަނީ ރާވާފަ އެވެ.\nއާންމުކޮށް ބައިވެރިވުމުގެ ފުރުސަތު ހުޅުވާލައިގެން ކުރިއަށްގެންދާ މި ފެސްޓިވަލްގެ މައިގަނޑު ހަރަކާތްތައް ކަމަށްވާ ކައިޓް ބޯޑިންގް، ފްލައި ބޯޑިންގް އަދި ޕެރަސެއިލިންގްގައި އެއްވެސް އަގަކާ ނުލައި، ބޭނުން ކޮންމެ މީހަކަށް ވެސް ބައިވެރިވެވޭނެ އެވެ.\nއެ އިވެންޓުގެ ތެރެއިން ޖެނުއަރީ 17 ވަނަ ދުވަހު ފްލައިބޯޑިންގް، ޕެރަސެއިލިންގް އަދި ކައިޓް ބޯޑިންގް ޝޯއެއް ފެންފުށީ ބަނދަރުގައި އޮންނާނެ އެވެ. އަދި ކައިޓްބޯޑިންގްގެ ހުނަރުތަކާއި ބޭސިކް ޓްރެއިނިންގް ދިނުމުގެ ހަރަކާތެއް 18 ވަނަ ދުވަހު ފެންފުށީގެ ހުޅަނގު ތުނޑީގައި އޮންނާނެ އެވެ.\nމޫދު ކުޅިވަރުތަކުގެ އިތުރުން ކައިޓް އެންޑް ޑައިވް ވިލެޖާއި ރީތި ކައިޓްސް އަދި އީސްޓް ވިންޑްސް ވޯޓާ ސްޕޯޓްސްއިން އިންތިޒާމުކޮށްގެން 18 ވަނަ ދުވަހުގެ ހެނދުނު ރަށު ތެރެ ސާފުކުރުމުގެ ހަރަކާތެއް ވެސް ކުރިއަށްގެންދާނެ އެވެ.\nއެ ހަރަކާތުގައި ފެންފުށީ ޒުވާނުންގެ ދިރުން، ފެންފުށީ ޔޫތް ޑިވެލޮޕްމަންޓް އަދި އެ ރަށު ކައުންސިލާއި ސްކޫލުގެ އިތުރުން ފެރީ ހިދުމަތްދޭ ނީޝާ އެކްސްޕްރެސްއާއި އެ ރަށު ގެސްޓްހައުސްތަކުން ބައިވެރިވާނެ އެވެ.\nފެންފުށީގައި ބާއްވާ މޫދު ކުޅިވަރު ފެސްޓިވަލްގައި ފްލައިބޯޑިންގްއާއި ޕެރަސެއިލިންގް ކުރިއަށް ގެންގޮސްދެނީ އީސްޓް ވިންޑް ވޯޓާ ސްޕޯޓްސްއިންނެވެ. މީގެ އިތުރުން ރީތި ކައިޓްސް، ރާރުގުޑި، އެކުވެރި ހިޔާ އަދި ސިލިންގ ސްޕޮޓް ވެސް އެ ފެސްޓިވަލުގައި ބައިވެރިވާއިރު، އިތުރަށް ފުރިހަމަ ކުރުމަށްޓަކައި މިރިހި އައިލެންޑް ރިޒޯޓްގެ ލައިވް ޕާފޯމާ މުހައްމަދު އަލީގެ ލައިވް މިއުޒިކް ވެސް ފެނިގެންދާނެ އެވެ.\nފެންފުށީގައި މިވަގުތު ޖުމުލަ ދެ ގެސްޓްހައުސް ހިންގަމުން އަންނައިރު، އިތުރު ދެ ގެސްޓްހައުސް ތަރައްގީ ކުރުމުގެ މަސައްކަތް ވެސް ދަނީ ކުރަމުންނެވެ.\nފެންފުށި އޮންނަ ސަރަހައްދަކީ ގުދުރަތީ ގޮތުން މުއްސަނދި އަދި ފަތުރުވެރިން ޝައުގުވެރިވާ ފަދަ ޑައިވިންގް ސްޕޮޓްތައް ގިނަ ސަރަހައްދެކެވެ.\nއެގޮތުން ކުޑަރަށްތިލަ، ރީތިތިލަ، ސެވަންތު ހެވަން، ހުކުރުއެޅި ފަރު އަދި ދިއްދޫ ބޭރު ފަރު ފަދަ މަޝްހޫރު ޑައިވިންގް ސްޕޮޓްތަކަކީ ފެންފުށި ނިސްބަތްވާ އަރިއަތޮޅުގައި ހުންނަ ޕޮއިންޓްތަކެކެވެ.\nމަޝްހޫރު ފެހުރިހި ޕޮއިންޓާއި ވައުލަށްމަޑި ޕޮއިންޓްތައް ވެސް އޮންނަނީ ފެންފުށި ހިމެނޭ ސަރަހައްދުގަ އެވެ.


ފެމިލީ ޕްރޮޓެކްޝަން އޮތޯރިޓީ\nމަޤާމް :ހިޔުމަންރިސޯސް އޮފިސަރ\nމަހަކު 6295 ރުފިޔާ\nމަހަކު 2000 ރުފިޔާ\nމަހަކު 3000 ރުފިޔާ\n50 ރުފިޔާ (މަސައްކަތަށް ނިކުންނަ ކޮންމެ ދުވަހަކަށް)\n07 މަސް ދުވަސް\nމަގާމުގެ ގޮތުން ދެވޭ ޚާއްޞަ އެލަވަންސްގެ ގޮތުގައި މުސާރައިގެ %35 ދެވޭނެއެވެ. އަދި އިތުރުގަޑީގައި މަސައްކަތް ކުރާނަމަ ހަމަޖެހިފައިވާ އުޞޫލުން އިތުރު ގަޑީގެ ފައިސާ ދެވޭނެއެވެ.\nހިއުމަން ރިސޯސް މެނޭޖްމަންޓްގެ ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7(ބެޗެލަރސް ޑިގްރީ) ހާސިލްކޮށްފައިވުން.\nމަގާމުގެ މަސައްކަތާއިގުޅޭ ދާއިރާއިން2އަހަރު ދުވަހުގެ މަސައްކަތާއި ގުޅޭ ތަޖުރިބާ ލިބިފައިވުން.\nއޮތޯރިޓީގެ މުވައްޒަފުންނަށް ތަމްރީން ބޭނުންވާ ދާއިރާތައް ފާހަގަކޮށް ޓްރެއިނިންގ ރިކުއާމެންޓް ތައްޔާރުކުރުމާއި މުވައްޒަފުން ތަމްރީން ކުރުމަށް ހިންގަންޖެހޭ ޕްރޮގްރާމްތަކާގުޅޭ އެންމެހާ އިދާރީ މަސައްކަތްތައްކުރުން.\nއޮތޯރިޓީގެ މުވައްޒަފުންގެ ޚިދުމަތުގެ ފެންވަރު ބެލުމަށް ކުރަންޖެހޭ އިދާރީ މަސައްކަތްތައް އޮތޯރިޓީގެ ގަވާއިދާއެއްގޮތަށް ކުރުން.\nއޮތޯރިޓީގެ މުވައްޒަފުންގެ ހާޟިރީ ދުވަހުން ދުވަހަށް ބެލެހެއްޓުމާއި މަސް ނިމުމުން ހާޟިރީ ރިޕޯޓް ތައްޔާރުކުރުން.\nއޮތޯރިޓީއަށް މުވައްޒަފުން ހޯދުމާއި، ކުރިއެރުން ދިނުމާއި، ވަކިކުރުމާއި، ޗުއްޓީ ދިނުމާބެހޭގޮތުން ސުޕަވައިޒަރަށް ބޭނުންވާ މަޢުލޫމާތު އެއްކޮށް، އެކަމާގުޅޭ ލިޔެކިޔުން ތައްޔާރުކުރުން.\nއޮތޯރިޓީއިން އަލަށް ވަޒީފާދޭ މުވައްޒަފުންނަށް އޮރިއެންޓޭޝަން ޕްރޮގްރާމް ހިންގުން.\nއޮތޯރިޓީގެ މުވައްޒަފުންގެ ރަޖިސްޓްރީއާއި މަގާމުތަކުގެ ރަޖިސްޓްރީ ބެލެހެއްޓުން.\nއޮތޯރިޓީގެ މުވައްޒަފުންގެ މުސާރައާއި ބޯޑު މެންބަރުންގެ ސިޓިންގ އެލަވަންސް ތައްޔާރުކޮށް ބޭންކް އެކައުންޓްތަކަށް ޖަމާކުރުމަށްޓަކައި ލިޔެކިޔުންތައް ފުރިހަމަކޮށް ކަމާބެހޭ ސެކްޝަންތަކަށް ފޮނުވުން.\nއޮތޯރިޓީގެ މުވައްޒަފުންގެ ޕާސަނެލް ޕައިލްތަކުގައި ހުންނަންޖެހޭ ލިޔުންތައް ފައިލްކުރުމާއި އެ ފައިލުތައް ރައްކާތެރިކަމާއެކު ބެލެހެއްޓުން.\nމުވައްޒަފުންގެ ކަންތައްތަކާއި ގުޅިގެން ހިއުމަން ރިސޯސް ޕެނަލްއަށާއި ބޯޑަށް ހުށަހަޅަންޖެހޭ މައުލޫމާތު ސުޕަވައިޒަރުގެ އިރުޝާދާއެއްގޮތަށް ތައްޔާރުކުރުން.\nއަހަރީ ރިޕޯޓް ތައްޔާރުކުރުމަށް ބޭނުންވާ މައުލޫމާތު ފޯރުކޮށްދިނުމާއި ރިޕޯޓް ތައްޔާރުކުރުމަށް އެހީތެރިވުން.\nމަތީގައިވާ ކަންތައްތަކުގެ އިތުރުން ރަސްމީ މަސައްކަތާ ގުޅޭގޮތުން ހަވާލުކުރެވޭ މަސައްކަތް ކުރުން.\nމިމަޤާމަށް ޝައުޤުވެރިވެ ވަޑައިގަންނަވާ ފަރާތްތަކުން އެޕްލިކޭޝަން ފޯމާއިއެކު ތިރީގައިވާ މަޢުލޫމާތު ހުށަހަޅަން ވާނެއެވެ.\n1- 1- ފުރިހަމަ ކުރައްވާފައިވާ ވަޒީފާއަށް އެދޭ ފޯމު.\n2- ލިބިފައިވާ ހުރިހާ ތަޢުލީމީ ސެޓުފިކެޓުތަކުގެ ކޮޕީ؛\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު ބައްލަވާފައިވާ ތަޢުލީމީ ސެޓުފިކެޓުތަކުގެ ކޮޕީ (ރާއްޖޭގައި ރަޖިސްޓްރީކޮށްގެން ހިންގާ މަތީ ތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ ފެންވަރު ބައްލަވާފައިވާ ސެޓުފިކެޓުތަކާއި، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ ފެންވަރު ބައްލަވާފައިވާ ސެޓުފިކެޓުތައް ނުވަތަ ކޯސް ފުރިހަމަކުރިކަމުގެ ލިޔުމާއެކު ކޯހުން ލިބޭ ސެޓުފިކެޓު ވަކި ފެންވަރެއްގައި ޤަބޫލު ކުރެއްވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީ).\n3- ފުރިހަމަކޮށްފައިވާ، ކުރު މުއްދަތުގެ ކޯސްތަކާއި ތަމްރީނުތަކުގެ ސެޓުފިކެޓުތަކުގެ ކޮޕީ.\n4- ވަޒީފާއެއްގައި އުޅެފައިވާ ނުވަތަ އުޅޭ ފަރާތެއްނަމަ އަދާކުރާ ނުވަތަ އަދާކޮށްފައިވާ ވަޒީފާގެ މަސްއޫލިއްޔަތު އެނގޭނެ ރަސްމީލިޔުމެއް.\n5- ދިވެހި ރައްޔިތެއްކަން އަންގައިދޭ ކާޑުގެ ކޮޕީ.\n6- ވަޒީފާ އަށް އެދޭފަރާތުގެ ވަނަވަރު (ކަރިކިއުލަމް ވީޓާ).\n7- ވަޒީފާއަށް ކުރިމަތިލާ ފަރާތުގެ، މަސައްކަތް ބެލެހެއްޓެވި އިސް މުވައްޒަފަކު ނުވަތަ ސުޕަރވައިޒަރަކު އެފަރާތުގެ މަސައްކަތާމެދު ދެކޭގޮތުގެ (ރިކޮމެންޑޭޝަން ލެޓަރ) ލިޔުމެއް (އޮޕްޝަނަލް).\n1- މި މަގާމުގެ އިންޓަރވިއުއަށް ދަޢުވަތު ދެވޭނީ ޝަރުތު ހަމަވާ ފަރާތްތަކުގެ ތެރެއިން ހަމައެކަނި ޝޯޓްލިސްޓްކުރެވޭ ފަރާތްތަކަށެވެ.\n2- މިމަގާމަށް ޝޯޓްލިސްޓް ކުރެވޭ ފަރާތްތައް އިންޓަރވިއުގެ އިތުރުން މަގާމުގެ މަސައްކަތްތަކާ ގުޅުންހުރި މައުލޫމާތު ދެނެގަތުމަށްޓަކައި ޓެސްޓެއްގައި ބައިވެރިވާންވާނެއެވެ.\n3- މިވަޒީފާއަށް ނުކުންނަ ދުވަހުން ފެށިގެން3މަސްދުވަހުގެ ޕްރޮބޭޝަން މުއްދަތެއް ދިނުމަށްފަހު ޙާޟިރީއާއި މަސައްކަތުގެ ފެންވަރަށްބަލައި ވަޒީފާ ދާއިމީ ކުރެވޭނެއެވެ.\n4- މިމަޤާމަށް މުވައްޒަފަކު ހޮވޭނީ ތަޢުލީމާއި ތަމްރީން، މަސައްކަތުގެ ތަޖުރިބާ އަދި މަސައްކަތުގެ ފެންވަރާއި ހުނަރާއި ޤާބިލްކަމަށް ބަލާ ކުރެވޭ އިންޓަވިއު އާއި ޓެސްޓް އިން އެންމެ މަތިން މާރކްސް ލިބޭ ފަރާތެއްގެ ކުށުގެ ރެކޯޑް ސާފުކުރުމަށްފަހު، ވޭތުވެދިޔަ5އަހަރު ދުވަހު އެއްވެސް ކުށުގެ ރެކޯޑެއް ނުވާނަމައެވެ.\n5- އޮތޯރިޓީގެ ވަޒީފާތަކަކީ ދިވެހި ސިވިލް ސަރވިސްގައި ނުހިމެނޭ ވަޒީފާތަކެކެވެ.\nމިމަޤާމަށް އެދިލައްވާ ފަރާތްތަކުން ވަޒިފާއަށް އެދޭ ފޯމް ފުރިހަމަކުރައްވާ ވަޒީފާއަށް އެދޭ ފޯމާއެކު ހުށަހަޅަންޖެހޭ ލިޔެކިއުންތައް 17 ސެޕްޓެމްބަރ 2019 ވަނަދަހުގެ 13:30 ގެ ކުރިން މިއޮތޯރިޓީއަށް (ހ.ފުލިދޫގެ2ވަނަ ފަންގިފިލާ، ކަލާފާނު ހިނގުން) ހުށަހެޅުއްވުން އެދެމެވެ.\nނޯޓް:ވަޒީފާއަށް އެދޭފޯމް ޑައުންލޯޑްކުރުން:\n10 މުޙައްރަމް 1441\nސުންގަޑި: 17 ސެޕްޓެންބަރު 2019 1330


Dho?! Firihenunnah corduroy fatuloonu salhivaane\nފިރިހެނުންނަށް ކޯޑުރޯއި ފަޓުލޫނު ސަޅިވާނެ\nރިޕްޑް ޖީންސްގެ ޒަމާން މިހާރު ގޮސް ތަފާތު އެކި ވައްތަރުގެ ފަޓުލޫނުތަކާއި ޖީންސް ލައިގެން އުޅޭ ޒުވާނުން ވަނީ އިތުރު ވާން ފަށައިފަ އެވެ. އޭގެތެރެއިން ވެސް މިހާރު ގިނައިން ބޭނުންކުރަމުން އަންނަނީ ކުރީގެ ސްޓައިލްތަކެވެ. އެއިން އެއް ޓްރެންޑަކީ ކޯޑުރޯއި ފަޓުލޫނެވެ. މިއީ މިހާރު ޒުވާނުންގެ މެދުގައި މަގުބޫލުވަމުން އަންނަ ވައްތަރެއްގެ ފަޓުލޫނެކެވެ.\nކޯޑުރޯއި ފަޓުލޫނޭ ކިޔައި އުޅެނީ އާންމުކޮށް، ހިމަހިމަ ޓެކްސްޗާ ރޮނގުތައް ހުންނަ މަހުމާ ވައްތަރު މެޓީރިއަލް ފަޓުލޫނުތަކަށެވެ.\nކޯޑުރޯއިގެ ޓްރެންޑަކީ އެކި ފަހަރު އާންމުވެ މަގުބޫލުކަން ކެނޑި އަނެއްކާ އަލުން މަގުބޫލުކަން ހޯދާފައިވާ އެއްޗެކެވެ. ނަމަވެސް ކޯޑުރޮއި އެންމެ ފުރަތަމަ މަގުބޫލުކަން ހޯދާފައިވަނީ 70ގެ އަހަރުތަކުގެ ތެރޭގަ އެވެ. އެންމެ ފުރަތަމަ ކޯޑުރޮއި ވައިގައި ހިފީ ފަޓުލޫނުގެ ގޮތުގައެއް ނޫނެވެ. އެކަމަކު އެއިރު މި ޑިޒައިން ވައިގައި ހިފީ ސޫޓުތަކާއެކުގަ އެވެ.\nއަދި މާ ގިނަ ދުވަސްތަކެއް ނުވެ ކޯޑުރޯއި ޑިޒައިންގެ ފަޓުލޫނުތައް މަގުބޫލުވާން ފަށައިފި އެވެ. އެއަށްފަހު 80 އާއި 90ގެ އަހަރުތަކުގެ ތެރޭގައި ފިރިހެނުންގެ މެދުގައި ކޯޑުރޯއި ފަޓުލޫނުގެ މަގުބޫލުކަން އިތުރުވެފައިވެ އެވެ.\nއާދައިގެ ފަޓުލޫނުގެ ގޮތުގައި މަގުބޫލުކަން ހޯދި ކޯޑުރޯއި ފަޓުލޫނުތަކުގެ އެކި ވޭރިއޭޝަން މިހާރު އެބައުޅެ އެވެ. އޭގެތެރެއިން އެންމެ މަގުބޫލު ވެފައިވަނީ ކުރިމަތިން ރޫޖައްސާފައި ހުންނަ ކޯޑުރޯއި ފަޓުލޫނުތަކެވެ.\nމިހާރު ޒުވާން ފިރިހެނުންގެ ތެރޭގައި މިފަދަ ފަޓުލޫނުތައް އަންނަނީ މަގުބޫލުކަން ހޯދަމުންނެވެ. މިއީ ލައިގެން އުޅެން ފަސޭހަ އެއްޗަކަށް ވުމުން ކޮންމެ ކަހަލަ ހާލަތެއްގައި ވެސް މިކަހަލަ ފަޓުލޫނުލެވޭނެ އެވެ.\nކޯޑުރޯއި ފަޓުލޫނާއެކު ރަސްމީ ލުކެއް\nސްޓައިލްތައް ޓެސްޓުކޮށްލަން ބޭނުންވާ މީހުންނަށް ކޯޑުރޯއި ފަޓުލޫނަކީ ފަސޭހަ ވާނެ އެއްޗެކެވެ. އެއީ އެންމެ ރަސްމީ ހާލަތުން ފެށިގެން އެންމެ ކެޝުއަލް ކޮށް ސްޓައިލް ކޮށްލާއިރު ވެސް ކޯޑުރޮއި ފަޓުލޫނު ބޭނުންކުރެވޭނެތީ އެވެ.\nޓީޝާޓު ލާން ބޭނުންވާ މީހުންނަށް ތަންކޮޅެއް ބޮޑު ނުވަތަ އޯވާސައިޒްގެ ޓީޝާޓާ އެކު ފަޓުލޫނު ލާފައި ކުރިމަތިން ބެގީކޮށްލުމުން ޓްރެންޑީ ލުކެއް ހެދޭނެ އެވެ. އަދި އާދައިގެ ސްނީކާ އަކަށް އެރުމުން މުޅި ލުކް ފުރިހަމަ ކޮށްލެވޭނެ އެވެ. ރަސްމީކޮށް ލާނަމަ ހަމަ ގަމީހަކާއެކު ބެގީކޮށް މިފަދަ ފަޓުލޫނު ލެވޭނެ އެވެ. އެކަމަކު މިފަދަ ފަޓުލޫނު ރަސްމީކޮށް ލާއިރު މާ ދިގު ނުވާނެ ގޮތަށް ބެހެއްޓުން މުހިއްމެވެ. ލައިގެން ބޫޓު އެއްކޮށް ފެންނަ ވަރަށް ފަޓުލޫނު ބަހައްޓައިފި ނަމަ މިފަދަ ފަޓުލޫނު ރަސްމީކޮށް ލާއިރު ރީތި ވާނެ އެވެ.


މެޑަމް ފާތުން ނ އަތޮޅުގެ ބައެއް ރަށްތަކަށް ދަރުރުފުޅެއް ފަށްޓަވައިފި\nރައީސުލްޖުމްހޫރީއްޔާ އަބްދުﷲ ޔާމީންގެ އަނބިކަނބަލުން މެޑަމް ފާތުމަތު އިބްރާހީމް ނ އަތޮޅުގެ ބައެއް ރަށްތަކަށް ދަތުރުފުޅެއް ފަށްޓަވައިފިއެވެ.\nމެޑަމް ފާތުން ނ. އަތޮޅަށް ވަޑައިގަތީ "ފަސްޓް ލޭޑީ ބަށިބޯޅް ޗެމްޕިއަންޝިޕް 2017" ރަސްމީކޮށް ފައްޓަވައިދެއްވުމުގެ ގޮތުންނެވެ. އެ ދަތުރުފުޅުގައި ނ. އަތޮޅުގެ ހަތަރު ދާއިރާގެ މަޖިލީސް މެމްބަރުންނާއި، އެމްޑީއޭގެ ލީޑަރު އަހްމަދު ސިޔާމް މުހައްމަދު ވެސް ބައިވެރިވެ ވަޑައިގެންނެވި އެވެ.\nބަށިބޯޅަ ޗެމްޕިއަންޝިޕް ފައްޓަވައިދެއްވުމަށްފަހު މިއަދު އެ އަތޮޅުގެ އިތުރު ހަތަރު ރަށަކަށް މެޑަމް ފާތުން ޒިޔާރަތް ކުރެއްވީ، އެކަމަނާ "އެންމެގާތުން" ގެ ނަމުގައި ފައްޓަވާފައިވާ އިޖުތިމާއީ ހަރަކާތުގެ ދަށުންނެވެ.\nއެގޮތުން ނ. އަތޮޅުގެ ކެނދިކުޅުދޫއާއި، ހޮޅުދޫ އަދި މަނަދޫގެ އިތުރުން ވެލިދޫއަށް މެޑަމް ވަނީ ޒިޔާރަތް ކުރައްވާފަ އެވެ. އެދަތުރުފުޅުގައި ހާއްސަ އެހީއަށް ބޭނުންވާ ފަރާތްތަކާއި ބައްދަލު ކުރައްވައި އެ ފަރާތްތަކުގެ ދިރިއުޅުމުގެ ހާލަތާއި، ބޭނުން ޖެހިފައިވާ ކަންކަން އޮޅުން ފިލުވުމަށް ހަމަޖެހިފައިވެ އެވެ.\nއޭގެ އިތުރުން ރަށްރަށުގެ ތައުލީމީ އަދި ސިއްހީ ހާލަތު ދެނެގަތުމަށް އެ މުއައްސަސާތަކުގެ އިސްވެރިންނާ އެކަމަނާ ވަނީ ބައްދަލު ކުރައްވާފަ އެވެ. އަދި އެ ބައްދަލުވުންތަކުގައި އެ ރަށްރަށުގެ ސްކޫލުތަކަށާއި ސިއްހީ މަރުކަޒުތަކަށް ދިމާވެފައިވާ ގޮންޖެހުންތައް ދެނެގަނެ އެކަންކަމުގެ ހައްލުތަކާ ގުޅޭ ގޮތުން ވަނީ މަޝްވަރާ ކުރައްވާފަ އެވެ\n4 ފެބްރުއަރީ 2017


Sanjay Dutt cancer inn rangalhuvejje | Mihaaru\nމުނިފޫހިފިލުވުން / ކެންސަރު\nސަންޖޭ ދަތު ފުއްޕާމޭގެ ކެންސަރުން ރަނގަޅުވެއްޖެ\n21 އޮކްޓޯބަރ 2020 - 17:02\nބޮލީވުޑްގެ އެކްޓަރު ސަންޖޭ ދަތަށް ފުއްޕާމާގެ ކެންސަރު ޖެހިގެން ފަރުވާ ހޯދާތާ ދެ މަހެއްހާ ދުވަސް ފަހުން އެ ބަލިން ރަނގަޅުވެއްޖެ އެވެ.\nކެންސަރު ޖެހުނުކަން އޮގަސްޓް މަހުގެ މެދުތެރޭގައި އެނގުމާ އެކު ސަންޖޭ ވަނީ މުމްބާއީގެ ކޮކިލާބެން ހޮސްޕިޓަލްގައި ކީމޯތެރަޕީ ފަރުވާ ހޯދައިފަ އެވެ. އޭނާގެ މިހާރު އަންހެނުން މާންޔަތާ އަށް ލިބިފައިވާ އެއްމާބަނޑު ދެ ކުދިންގެ 10 ވަނަ އުފަން ދުވަހާ ދިމާކޮށް ސަންޖޭ، 61، ސޯޝަލް މީޑިއާގައި މިއަދު އާންމުކުރި ބަޔާނެއްގައި ބުނީ ދަރިންގެ އުފަން ދުވަހު، އޭނާ ބަލިން ރަނގަޅުވި ވާހަކަ ހިއްސާކުރުމަކީ ލިބޭ ވަރަށް ބޮޑު އުފަލެއް ކަމަށެވެ.\nސަންޖޭގެ ބަޔާނުގައި އޭނާ އަށް ފަރުވާދިން ކޮކީލާބެން ހޮސްޕިޓަލްގެ ޑރ. ސެވަންތީ އާއި އޭނާގެ ޓީމުގެ ހިދުމަތްތަކަށް ޝުކުރު ވެސް އަދާކޮށްފައިވެ އެވެ. ސަންޖޭ ބުނީ އޭނާ އެހާ އަވަހަށް ފުއްޕާމޭގެ ކެންސަރާ ހަނގުރާމަކޮށް، ކާމިޔާބު ހޯދުނީ އާއިލާ އާއި ރައްޓެހިންނާއި ފޭނުންގެ ހިފަހެއްޓުމެއް ނެތް ސަޕޯޓާއި ހިތްވަރާއި ހެޔޮދުއާގެ ސަބަބުން ކަމަށެވެ.\n"އަހަންނަށް ތި ދޭ ހިފަހެއްޓުމެއް ނެތް ލޯތްބާއި ހިތްހެޔޮކަމަށްޓަކައި އަބަދު ވެސް ޝުކުރު އަދާކުރާނަން." ސަންޖޭ ބުންޏެވެ.\nއޭނާ އަށް ފުއްޕާމޭގެ ކެންސަރު ޖެހުނުކަން އެނގުނީ އޮގަސްޓް މަހުގެ ކުރީކޮޅު ނޭވާލާން އުނދަގޫވެގެން ހޮސްޕިޓަލްގައި އެޑްމިޓްކޮށް، ފަރުވާ ދެމުން ގެންދިޔަ އިރު ހެދި ޓެސްޓްތަކުންނެވެ. އެެއާ އެކު ސަންޖޭ ވަނީ ފިލްމީ މަސައްކަތްތަކާ ތަންކޮޅެއް ބޮޑަށް ދުރަށް ޖެހި، ފަރުވާ އަށް އިސްކަން ދީފަ އެވެ. އޭނާ ކީމޯތެރަޕީ ފަރުވާ ހޯދަން ފެށީ އޮގަސްޓް މަހުގެ 28 ގައި ޑިޒްނީ ޕްލަސް ހޮޓްސްޓާ އިން "ސަޅަކް 2" ޕްރިމިއާކުރަން ތައްޔާރުވަމުން ދަނިކޮށެވެ.\nސަންޖޭ ވަނީ ފަރުވާ ހޯދަމުން ވެސް ފަހުން ފިލްމީ މަސައްކަތްކޮށްފަ އެވެ. އެގޮތުން ބަލީގެ ތެރޭގައި އެންމެ ފުރަތަމަ ޝޫޓިން ނިންމައިލި ފިލްމަކީ ބޮޑު ބައި ޝޫޓްކޮށް، މަދު މަންޒަރުތަކެއް ނަގަން އޮތް ޔާޝްރާޖް ފިލްމްސް (ވައިއާރްއެފް) ގެ "ޝަމްޝޭރާ" އެވެ. އޭނާ މިހާރު އަންނަނީ ކަންނާޑާ ފިލްމު "ކޭޖީއެފް: ޗެޕްޓާ 2" ގެ ނުނިމި ހުރި މަސައްކަތް ކުރަމުންނެވެ. އެއަށް ފަހު ދެން ޝޫޓިން ފަށާނީ ވައިއާރްއެފްގެ "ޕްރިތުވީރާޖް" ގަ އެވެ. ރިޕޯޓްތައް ބުނާގޮތުން އަކްޝޭ ކުމާރު ޓައިޓްލް ރޯލް ކުޅޭ ފިލްމުގެ ކާސްޓާއި ކްރޫއާ ސަންޖޭ ގުޅޭނީ އަންނަ މަހުގެ 10 ގަ އެވެ.\nއޭނާ ދެން އެންމެ އަވަހަށް ފެންނާނެ ކަމަށް ބެލެވޭ ފިލްމަކީ ޑިޒްނީ ޕްލަސް ހޮޓްސްޓާ އިން ޕްރިމިއާކުރާ އަޖޭ ދޭވްގަންގެ "ބޫޖް: ދަ ޕްރައިޑް އޮފް އިންޑިއާ" އިންނެވެ.\nސަންޖޭ ކެންސަރު ސަލާމަތްވިކަން އިއުލާންކުރި އިރު، ފަރުވާ އަށް އޭނާ އަންނަ ޑިސެމްބަރު މަހު އެމެރިކާ އަށް ދާ ގޮތަށް ވެސް ނިންމާފައި އޮތް ކަމަށް މީޑިއާތަކުން ރިޕޯޓްކޮށްފައިވެ އެވެ.\nބޮލީވުޑް މުމްބާއީ ކެންސަރު ސަންޖޭ ދަތު\nއުފާވެއްޖެ! އަލް ހަމްދުލިއްﷲ!\nގަބޫލެެއް ނުކުރެވޭ. މުޅިން ރަނގަޅުވީ ކަމައް ބެލެވޭނީ ކެންސާރ އަނބުރާ ނައިއްސި ނަަމަ.5އަހަރު. 10 އަހަރުވެސް ވެދާނެ.\nކޮންކަމެއްގައި ގެރެންޓީ އޮތީ؟\nވަރަށް އުފާވެއްޖެ. ސަންޖޭދަތަކީ މުސްލިމެއްނޫނަސް އޭނާއަކީ މީހުން ހެޔޮމީހެއް. އަދި އެއަށްވުރެ ބޮޑަށް ދީލަތިމީހެއް.\nޥައިފް އަކީ މުސްލިމެއް.


EURO 2020: Italy Quater Ah, Austria Kairin Salaamaiy vee Kiriyaa - Vaguthu\nޔޫރޯ 2020: އިޓަލީ ކުއާޓާއަށް، އޮސްޓްރިއާ ކައިރިން ސަލާމަތްވީ ކިރިޔާ\nއިޓަލީން ލަނޑު ޖެހުމަށްފަހު އުފާފާޅުކުރަނީ\nޔޫރޯ 2020 ގެ ދެވަނަބުރުގައި މެޗުގެ ފުރިހަމަ ވަގުތު ހަަމަވެގެން ކުޅުނު އިތުރުވަގުތު ކާމިޔާބުކުރީ ލަނޑުތަކާއެކު އޮސްޓްރިއާ 2-1 އިން ބަލިކޮށް މުބާރާތުގެ ކުއާޓާފައިނަލަށް އިޓަލީ ދަތުރުކޮށްފިއެވެ.\nމި ނަތީޖާއާއެކު ކުއާޓާފައިނަލުގައި އިޓަލީ ބައްދަލުކުރާނީ ބެލްޖިއަމް އާއި ޕޯޗުގަލް ބައްދަލުކުރާ މެޗުން މޮޅުވާ ޓީމަކާއެވެ.\nމެޗުގެ ފުރަތަމަ ހާފު ކޮންޓްރޯލްކޮށްގެން ކުޅުނީ އިޓަލީންނެވެ. އިޓަލީ ކުޅުންތެރިންނަށް ބޯޅަ ލިބޭ ކޮންމެ ދަނޑިވަޅެއްގައި އޮސްޓްރިއާގެ ހުރިހާ ކުޅުންތެރިން ފަހަތަށް ފައިބައިގެން ވަރަށް ރަނގަޅަށް އިޓަލީގެ ހަމަލާތައް ހިފެހެއްޓިއެވެ. ހާއްސަކޮށް އޮސްޓްރިއާގެ ތަޖުރިބާކާރު ކެޕްޓާން އަލަބާގެ ލީޑަޝިޕް ވަރަށް ރަނގަޅަށް ފާހަގަވިއެވެ.\nމި ހާފުގައި އެންމެ ރަނގަޅު ފުރުސަތުވެސް ތަނަވަސްކުރީ އިޓަލީންނެވެ. އޭރިއާ ބޭރުން ގޯލާއި އަމާޒުކޮށް އިމޮބިލޭ ފޮނުވާލި ބޯޅަ އަމާޒުވީ ގޯލުގެ މަތީ ދަނޑީގެ ކަނަށެވެ. މި ފުރުސަތަށްފަހު ވެސް އިޓަލީން ރަނގަޅު ފުރުސަތުތަކެއް ތަނަވަސްކުރި އެވެ. ހާފު ނިމެން ދަނިކޮށް ސްޕިނަޒޯލާ އަށް ރަނުގެ ފުރުސަތެއް ލިބުނު ނަމަވެސް އެ ބޯޅައިގެ ބޭނުމެއް ނުހިފުނެވެ.\nކައުންޓަރ އެޓޭކުތަކުގައި އޮސްޓްރިއާ ފެނުނީ ނުރައްކާކޮށެވެ. އަދި އިޓަލީގެ ޑިފެންސްލައިން ވެސް ފެނުނީ ނެގިމަޑުކޮށެވެ. ދެވަނަ ހާފުވެސް ފެނުނީ ފުރަތަމަ ހާފެކޭ ދާދި އެއްގޮތަށެވެ. ނަމަވެސް އޮސްޓްރިއާ އިން މި މެޗުގައި އޮފްސައިޑް ލަނޑެއް ޖެހިއެވެ. މެޗުގެ 65 ވަނަ މިނެޓުގައި އަލަބާ ތަނަވަސްކުރި ފުރުސަތަކުން އާނޮޓޮވިޗް ބޯޅަ ގޯލަށް ވައްދާލި ނަމަވެސް ވީއޭއާރު ބެލުމަށްފަހު ރެފްރީ ނިންމީ އެއީ ލަނޑެއް ނޫން ކަމަށެވެ.\nމެޗުގެ ފުރިހަމަ ވަގުތު ނިމެން ދިޔަވަރަކަށް އިޓަލީ ފެނުނީ ޕްރެޝަރަށް ދިޔަތަނެވެ. އަދި އޮސްޓްރިއާ އިން ވަރަށް ރަނގަޅަށް އިޓަލީ ހިފެހެއްޓި ތަނެވެ. ފުރިހަމަ ވަގުތު ހަމަވިއިރު ދެ ޓީމު އެއްވަރުވެފައި ވުމުން ދެން ކުޅުނީ އިތުރު ވަގުތުގެ ދެ ހާފެވެ.\nއިތުރުވަގުތުގެ ފުރަތަމަ ހާފުގެ ފަސްވަނަ މިނެޓުގައި އިޓަލީން ވަނީ އޮސްޓްެރިއާގެ ޑިފެންސްލައިން ފޫއަޅުވާލާ ލީޑު ނަގާފައެވެ. އޭރިއާ ތެރެއަށް ނަގައިދިން ބޯޅައެއް ހޯދާ ތަނަވަސްކުރި ފުރުސަތަކުން މި ލަނޑު ކާމިޔާބުކުރީ ދެވަނަ ހާފުގައި ކުޅެން އެރި ކިއެސާ އެވެ. މި ލަނޑު ޖެހިތާ ދިހަ މިނެޓުފަހުން އިޓަލީން ލީޑު ފުޅާކުރިއެވެ. އަޗާބީ ދިން ބޯޅައަކުން މި ލަނޑު ކާމިޔާބުކުރީ ޕެސީނާ އެވެ.\nއިތުރުވަގުތުގެ ދެވަނަ ހާފުގައި އޮސްޓްރިއާ އަށް ރަނުގެ ފުރުސަތެއް ލިބިގެންދިޔައެވެ. އޭރިއާ ބޭރުން އޮސްޓްރިއާގެ ޝައުބް ފޮނުވާލި ބާރު ހަމަލާ އިޓަލީގެ އުއްމީދީ ކީޕަރު ޑޮނަރުއްމާ ވަނީ ދިފާއުކޮށްފައެވެ.\nހާފުގެ ކުޅުން ނިންމާލަން ގާތްވެފައިވަނިކޮށް ލިބުނު ކޯނަރަކުން އޮސްޓްރިއާ އިން ލަނޑެއް ޖެހިއެވެ. މެޗުގެ 114 ވަނަ މިނެޓުގައި ޝައުބް ނަގައިދިން ކޯނަރަކުން ލިބުނު ހަނި ދޭތެރެއަކުން ބޯޅަ ގޯލުގެ ތެރެއަަށް ފޮނުވާލައިގެން މި ލަނޑު ކާމިޔާބުކުރީ ކެލެޑިޗް އެޗެ. މިއީ އިޓަލީގެ ގޯލަށް ބޯޅައެއް ނުވަދެ ދަމަހައްޓަމުން އައި ރެކޯޑަށް ނިމުމެކެވެ. މި ލަނޑަށްފަހު ވެސް އޮސްޓްރިއާ އަށް ލަނޑުޖަހާނެ ރަނގަޅު ފުރުސަތުތަކެއް ތަނަވަސްވިއެވެ.


Covid-19 Joke ah Negi Meehaa Jalah - Vaguthu\nކޮވިޑް-19 ޖޯކަކަށް ނެގި މީހާ ޖަލަށް\nދުނިޔޭގެ އެކި ގައުމުތަކުގައި ހަލުވި ކަމާއި އެކީ ފެތުރެމުން އަންނަ ކޮރޯނާ ވައިރަސް ނުވަތަ ކޮވިޑް-19 ޖޯކަކަށް ނެގި މީހާއަށް5އަހަރުގެ ޖަލު ހުކުމެއް ކޮށްފިއެވެ.\nމީޑިއާތަކުން ރިޕޯޓް ކޮށްފައިވާ ގޮތުގައި މި ހާދިސާ ހިނގާފައިވަނީ ރަޝިއާގެ ސަބްވޭ ސްޓޭޝަނެއްގައެވެ.\nމީސްމީޑިއާގައި އާއްމު ވެފައިވާ ވީޑިއޯއިން ފެންނަ ގޮތުގައި ޒުވާން އުމުރުގެ ފިރިހެނަކު މާސްކު އަޅައިގެން ހުރެފައި އެންމެންގެ ތެރެއަށް ވެއްޓިގަނެއެވެ. އަދި އޭނާ ވެއްޓުމުން އޭނާއާއި އެކީ ތިބި ރައްޓެހިން އޭނާ އަށް ކޮވިޑް 19 ޖެހިފައިވާ ކަމަށް ބުނެ ވަނީ އެތަނުގައި އެވަގުތު ތިބި މީހުން ބިރުގަންނުވާފައެވެ.\nއޭނާ އަކީ ތަޖިކިސްތާނަށް އުފަން ފިރިހެނެކެވެ. ރަޝިއާގެ ފުލުހުން ބުނެފައިވަނީ އޭނާ ހައްޔަރު ކޮށްފައިވަނީ އެއްވެސް ސަބަބަކާއި ނުލައި ނުރައްކާތެރި ވައިރަސްއެއް ޖެހިފައިވާ ކަމަށް ބުނެ ބިރުދެއްކި މައްސަލައިގައި ކަމަށެވެ. އަދި އެފަދަ ކަންކަމަކީ އެގައުމުގައި މަދުވެގެން ފަސް އަހަރުގެ ޖަލު ހުކުމެއް އަންނާނެ ކަމެއް ކަމަށް ފުލުހުން ވަނީ ބުނެފައެވެ.\nއޭނާ ވަނީ އެ ވީޑިއޯ އޭނާގެ އިންސްޓަގްރާމް ޕޭޖަށްވެސް ޝެއާ ކޮށްފައެވެ. އެހެން ނަމަވެސް މިހާރު އެ ވީޑީއޯ ނަގާފައިވާ ކަމަށް މީޑީއާތަކުން ވަނީ ރިޕޯޓް ކޮށްފައެވެ.\nއޭނާގެ ދިފާއީ ވަކީލު ބުނެފައިވަނީ އޭނާ އެގޮތަށް ކަންތައް ކޮށްފައިވަނީ މީހުން ހޭލުންތެރި ކުރުމުގެ ގޮތުން ކަމަށެވެ. އެގޮތުން އޭނާ ބުނީ، އެތަންތަނަކީ ގިނަ އަދަދެއްގެ ބަޔަކު އެއްވެ އުޅޭ ސަރަހައްދެއް ކަމުން ގިނަ މީހުން އެކަމާއި ވިސްނަން ޖެހޭ ކަމަށެވެ.\nފެބުރުއަރީ 12, 2020 20:49\nކޮވިޑް 19 ތަ ޖެހުނީ


MNDF ge Senior Officerunge “Range Day 2020” RaeesulJumhooriyya ballavaalavvaifi\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މިއަދު ހެނދުނު ގިރިފުށީ ޓްރޭނިންގ ސެންޓަރަށް ވަޑައިގެން އެ ތަނުގައި ކުރިއަށްދިޔަ މޯލްޑިވްސް ނޭޝަނަލް ޑިފެންސް ފޯސް (އެމް.އެން.ޑީ.އެފް) ގެ ސީނިއަރ އޮފިސަރުންގެ "ރޭންޖް ޑޭ 2020" ބައްލަވާލައްވައިފިއެވެ.\nއެމަނިކުފާނުގެ އަރިހުގައި މިނިސްޓަރ އޮފް ޑިފެންސް އަލްއުސްތާޛާ މާރިޔާ އަޙްމަދުދީދީ އާއި ޗީފް އޮފް ޑިފެންސް ފޯރސް މޭޖަރ ޖެނެރަލް ޢަބްދުﷲ ޝަމާލް ބައިވެރިވެ ވަޑައިގެންނެވިއެވެ.\nރައީސުލްޖުމްހޫރިއްޔާ ގިރިފުށްޓަށް ވަޑައިގެންނެވުމުން އެ މަނިކުފާނަށް މަރުޚަބާ ދެންނެވީ ވައިސް ޗީފް އޮފް ޑިފެންސް ފޯސް ބްރިގޭޑިއާ ޖެނެރަލް ޢަބްދުލް ރަޙީމް ޢަބްދުލް ލަތީފު އެވެ. އަދި އަރިހުގައި އެމް.އެން.ޑީ.އެފް.ގެ އިސް އޮފިޝަލުން ބައިވެރިވެވަޑައިގެންނެވިއެވެ.\nމިއަދު ގިރިފުށީ ޓްރޭނިންގ ސެންޓަރު އަލުން ހުޅުވިގެން މި ދިޔައީ ގިރިފުށީގެ ބަޑިޖަހާ ރޭންޖްގެ ސަލާމަތީ ކަންކަން އިތުރަށް ފުރިހަމަކުރުމަށްފަހުއެވެ. އަދި، އެ މަރުކަޒުގައި އިތުރަށް ފުރިހަމަކޮށްފައިވާ ކަންތައްތަކުގެ ތަފްޞީލު އެމް.އެން.ޑީ.އެފް އިން ވަނީ ޕްރެޒެންޓޭޝަނަކާއެކު ރައީސުލްޖުމްހޫރިއްޔާއާ ޙިއްޞާކޮށްފައެވެ.\nހަމަ އެއާއެކު، މިއަދުގެ މި ހަރާތުގައި ގިރިފުށި ރޭންޖުގައި ބޭނުންކުރާ ހަތިޔާރުތައް ވެސް ރައީސުލްޖުމްހޫރިއްޔާއަށް ވަނީ ދައްކާލާފައެވެ. އަދި އެމް.އެން.ޑީ.އެފްގެ ވެޕަންސް އިންސްޓްރަކްޓަރއެއް ވަނީ ރައީސުލްޖުމްހޫރިއްޔާއަށް ހަތިޔާރުތަކާ ގުޅޭ މަޢުލޫމާތު ވެސް އަރުވާފައެވެ. މީގެ އިތުރުން، ރައީސުލްޖުމްހުރިއްޔާ ވަނީ ފަޔަރ ޓާރގެޓްތައް ބައްލަވާލައްވާފައެވެ.\nރައީސް ސާލިޙް ޅ.އަތޮޅަށް ވަޑައިގެންފި06 days ago\nހަރުމުދާ ނުވިއްކާ މި ރާއްޖެ އަމާން އައްސޭރިއަކަށް ގެންގޮސްދޭނަން: ރައީސް01 week ago\nތަޤުރީރުތަކުން: ރައީސް ޞާލިހް ވެރިކަމުގެ ހުވާކުރެއްވުމަށްފަހު އެންމެ ފުރަތަމަ ދެއްކެވި ވާހަކަފުޅު!02 weeks ago\nކޯޓުން ބޭރުގައި ކައިވެނި ކޮށްދޭ ގޮތަށް ހަމަޖައްސައިފި03 hours ago\nއިންޓަރޕޯލް ނޭޝަނަލް ސެންޓްރަލް ބިއުރޯ، މާލެ އާއި އެމް.އެމް.އޭގެ އެފް.އައި.ޔޫ ދެމެދު އެއްބަސްވުމެއްގައި ސޮއިކޮށްފި04 hours ago\nދެކުނު އިންޑިއާ ކަނޑުގައި ކޮޅިގަނޑެއް އުފެދިއްޖެ022 hours ago\nއޭޑްސްގެ ބަލިމީހުންނާ ދޭތެރޭ ދެކޭގޮތާއި ތަފާތުކުރުން މުޖުތަމައުން ނައްތާލާ: މިނިސްޓަރ ނަސީމް01 day ago\nހިތަދޫ ޒުވާނުންނަށް ކުށްމަދުކުރުމާ ގުޅޭގޮތުން މައުލޫމާތު ދިނުމުގެ ސެޝަނެއް ކުރިއަށް ގެންގޮސްފި01 day ago\nމަސްތުވާތަކެތީގެ މައްސަލަތަކަކާ ގުޅިގެން މާލެ ސަރަހައްދުން ދެ މީހަކު ހައްޔަރުކޮށްފި31 day ago\nކޮރަޕްޝަންގެ ޙާލަތު އެންމެ ގޯސް އޭޝިއާގެ ގައުމުތަކުގެ 3ވަނަ ރާއްޖެއަށް!01 day ago\nމާފުށި ޕޮލިސް ސްޓޭޝަންގެ ބެލުމުގެ ދަށުގައިހުރި ބަނގުރާ ނައްތާލައިފި01 day ago


Kasheege Doctor, Shan raajje dhookoh Abu Dhabi ah - One Online\nމަޝްހޫރު ކަށީގެ ޑޮކްޓަރު، ޔޫސުފް ޝާން-- ފޮޓޯ: އައިޖީއެމްއެޗް\nރާއްޖޭގެ މަޝްހޫރު ކަށީގެ ޑޮކްޓަރު، ޔޫސުފް ޝާން ރާއްޖެ ދޫކުރައްވައި އަބޫދާބީ އަށް ވަޑައިގަތުމަށް ނިންމަވައިފި އެވެ.\nއައިޖީއެމްއެޗުގައްޔާއި ރާއްޖޭގެ އެކި ކުލިނިކުތަކާއި އަތޮޅުތެރޭގެ އެކި ކުލިކުތަކާއި ހޮސްޕިޓަލްތަކަށް ޒިޔާރަތްކުރައްވައި މަސައްކަތް ކުރެއްވި ޑރ. ޝާން އަބޫދާބީއަށް ވަޑައިގަތުމަށް ނިންމެވި ސަބަބެއް ހާމައެއް ނުކުރައްވާ އެވެ.\nއައިޖީއެމްއެޗުން ވަނީ ޑރ. ޝާން އަށް އަލްވަދާއު ކިޔުމަށް ފެއާވެލް އެއްވެސް ބާއްވައިފަ އެވެ. އެ ހޮސްޕިޓަލުން ބުނީ އެތަނުގެ ސީނިއާ ކަށީގެ ޑޮކްޓަރު، ޝާން އެ ހޮސްޕިޓަލުގެ ވަޒީފާއިން ކެނޑިގެން އަދި ރާއްޖެ ދޫކުރައްވައި އަބޫދާބީއަށް ވަޑައިގަތުމަށް ނިންމަވައިފައިވާ ކަމަށެވެ.\nޑރ. ޝާން ވަނީ އައިޖީއެމްއެޗުގެ މެޑިކަލް ޑިރެކްޓަރެއްގެ މަގާމު އެއް އަހަރަށްވުރެ ގިނަ ދުވަހު އަދާކުރައްވައިފަ އެވެ. ނަމަވެސް އަބޫދާބީއަށް ވަޑައިގަތުމަށް ނިންމަވައި އެ މަގާމުން މިމަހުގެ އެއްވަނަ ދުވަހު އޭނާ ވަނީ އިސްތިއުފާ ދެއްވައިފަ އެވެ.\nޑރ. ޝާން އަކީ ރާއްޖޭގެ އެންމެ މޮޅު ކަށީގެ ޑޮކްޓަރުންގެ ތެރެއިން އެއް ޑޮކްޓަރެވެ. އޭނާ ރާއްޖެ ދޫކޮށް ވަޑައިގަތުމަށް ނިންމުމާ ގުޅިގެން ގިނަ ބަޔަކު އަންނަނީ ސޯޝަލް މީޑިއާގައި ހިތާމަފާޅުކުރަމުނެވެ.\nގުޅޭ ޓެގު އައިޖީއެމްއެޗް އަބޫދާބީ ސިއްހަތު


އެކުއްޖާ9– Esfiya\nއެހެނިހެން މަޖާ ލޯބި May 16, 2020\n* “އެންމެ ރަނގަޅު… ކަލެއަށް އިތުބާރު ކުރާނަން.. ކޮބާ ޕްލޭނަކީ..؟؟ މަ މި ވިސްނަނީ ކަލެއަށް އެ އަންހެން ކުއްޖާގަނޑު އެނގޭކަމަށް އިނގޭ…! ދެން ކިޔާބަލަ.. މަށަށް އެހީ ވާނަންދޯ..؟” ރަނާ ގޮތެއް ނިންމީ ވިސްނާވެސް ނުލައެވެ. “އެކަމަކު ހަމަ އެންމެ ކަމެއްގެ މަތިން…” އެ ޒުވާނާ ބުނެލިއެވެ. *\nގާގަނޑު މައްޗަށް އެރުމަށްފަހު ކައިޔަން އަވްލީންއަށް އަތް ދިއްކޮއްލިއެވެ. އެއަތަށް ބަލާލާފައި އަވްލީން ނުހިފަން ހުރެފައި ވެސް ހިފިއެވެ. ދެމީހުން ވެސް ވިނަގަނޑު މަތީގައި އިށީނެވެ.\n”އޭ އަވްލީން.. މި ކިހިނެތްވާނެ..؟” ގޫގްލް ސާރޗް ކޮއްލާފައި އެންމެ ފަސޭހަ އެއްޗަކަށް ފެނުނު އެތި ކައިޔަން ދައްކާލިއެވެ. “މިޔޯ…؟” އަވްލީން އޭނާގެ ފޯނުން ފޮޓޯއެއް ދައްކާލިއެވެ. “އައި ލައިކް ދެޓް..!” ދެމީހުންނަށް އެއްފަހަރާ ބުނެވުނެވެ. “ފޯނު އެކްސްޗޭންޖު ކޮއްލަމާ.؟” ކައިޔަން ބުނެލިއެވެ. “އޯކޭ އޯކޭ..” އަވްލީން އޭނާގެ ފޯނު ދިއްކޮއްލިއެވެ. ކައިޔަން އެފޯނު ނަގާފައި އަވްލީންއަށް އޭނާގެ ފޯނު ދިނެވެ. ދެމީހުންވެސް ހެދީ ތަފާތު އެއްޗެކެވެ. އަވްލީން ހެދީ ހޮލީވުޑް ތަންތަނުގައި ހުންނަ ކަހަލަ އެއްޗެކެވެ. މޫވީތައް ދައްކާއިރު ފިލްމް ރޯލްކުރާ ކަހަލަ އެއްޗެކެވެ. ކައިޔަން ހެދީ މޫވީ ޓޭޕް އެކެވެ. އޭގައި ކުލަޖައްސަންވެގެން ދެމީހުން ކަޅާއި ހުދުކުލަ ނެގިއެވެ.\nދެމީހުން ކުލަޖައްސަން ފެށިއިރު ހީވަނީ ވާދަޔަށް ކުލަޖައްސާހެންނެވެ. ނިކަން އަވަހަށް ދެމީހުންވެސް ކުލަޖައްސާ ނިންމާލިއެވެ.\nކައިޔަން އަވްލީންއަށް ޖެއްސުމެއްކޮއްލާ ހިތްވިއެވެ. އެހެންވުމާއެކު އަތުގައިވާ ކަޅުކުލަޖައްސާފައި ހުރި ފިހިން އަވްލީންގެ ނޭފަތްކުރީގައި ރޮނގަކަށް ކާއްތާލިއެވެ. “އުހް…” އަވްލީން ދިޔައީ ސިއްސައިގެންނެވެ. ކައިޔަންއަށް ހީގަނެވުނެވެ. އަވްލީން ހުދުކުލައިން ހިތެއްގެ ބައްޓަމަށް ކައިޔަންގެ ނޭފަތުގައި ކުރަހާލިއެވެ. ދެމީހުން ސެލްފީއެއް ނަގާފައި ހޭންފެށިއެވެ.\n“ޔޫ ލުކް ލައިކް އެ ޕެންގުއިން..” ކައިޔަން ހީނލިއެވެ. އަދި ފޮޓޯގައި ”ވޯކިން ވިތް އެ ޕެންގުއިން”އޭ ޖަހާ ސޭވްކުރިއެވެ. ”ޔޫ ލުކް ލައިކް އެ ހީރޯ..” އަވްލީން ހީނލިއެވެ. ”ސުޕަރމޭން..؟ ސްޕައިޑަރ މޭން..؟ ބެޓްމޭން.؟ އަޔަން މޭން..؟ ކެޕްޓަން އެމެރިކާ..؟ ފްލޭޝް..؟ ކާކާ ވައްތަރީ..؟” ކައިޔަން އަމުނާލިއެވެ. “އަމްމް.. އަމްމް… މައި އޯން ހީރޯ.. ކައިޔަން… ޖަސްޓް ކައިޔަން..” އަވްލީން ހިނިތުންވެލިއެވެ. އެހިނިތުންވުމުގައި ކުޑަކުޑަ ރަކިކަމެއް ފާއްދާލާފައިވެއެވެ. ”ވޯހް ތޭންކްސް…” ކައިޔަން ކުޑަކޮށް ރަކިވިއެވެ. ހީރޯއަކާއި ކައިޔަން ވައްތަރީކީއެއްވެސް ނޫނެވެ. އަވްލީންއާއި ކައިޔަން އެންމެ ގަޔާވަނީ އެހެން ކުދިންނާއި ބަލާފައި އަވްލީން ނިކަން ތަފާތު ވާތީއެވެ.\n“ހިނގާދާން.. މިހާރު އެދިހައެއް ޖަހަނީ..” އަވްލީން ތެދުވިއެވެ. ކައިޔަންވެސް ތެދުވިއެވެ. ފެންގަނޑު ހުރަސް ކުރަން ވާގަނޑުގައި ދެމީހުން އެލިގަތީ އެކީގައެވެ. ދާންދިޔަ ބާރުމިނުގައި އަވްލީންގެ އަތް ވާގަނޑުން ނެއްޓުނެވެ. ކައިޔަން ވާގަނޑުގައި އެއްއަތުން ހިފާއްޓާފައި އަވްލީންގެ އުނަގަނޑުގައި އަތް އަޅުވާލިއެވެ. އަވްލީންގެ ދެއަތްހުރީ ކައިޔަންގެ ކަނދުރާގައި ވަށާލެވިފައެވެ. އޭރު އަވްލީންގެ މޫނަށް ރަތްކުލަ ފާއްދާލާފައިވާ ވަރުން ކައިޔަންގެ ގާތަށް ހިނިއައެވެ. ހީވަނީ ގައިގައި ހުރިހާ ލެޔެއް މޫނަށް ޖަމާކޮއްލި ހެންނެވެ.\n“ކަލޭ ބޭނުންވަނީ ކޮން ކަމެއް..؟ ހުރެ ބަހައްޓާފައި އެދޭ ކޮންމެ ކޮންމެ ކަމެއް މަ ނޫޅެން ކަލެއަށް ކޮށްދޭކަށް..!” ހިތަށް ވަތް އެއްޗަކުން ރަނާގެ ޚިޔާލު ބަދަލުވިއެވެ. “އަހަރެން މީ އެހާ ނުބައި މީހެއް ނޫން….” އެ ޒުވާނާ ވަގުތުން ބުނެލައިފިއެވެ. ހިނދުކޮޅަކަށް ނަމަވެސް ރަނާގެ ހިތް އެ ޒުވާނާ އެ ބުނަނީ ތެދު ކަމަށް ގަބޫލު ކޮއްލިއެވެ. “ކަލޭ ބޭނުންވަނީ ކޮން ކަމެއް ހޭ..؟؟” އެ ޒުވާނާ ހަނު ހުންނަވަރުން އެ ބުނަން ބޭނުންވާ ކަމެއް ބުނަން ޖެހިލުންވަނީ ކަމެއް ނުވަތަ ފަސް ޖެހެނީ ކަމެއް ރަނާއަށް ބުނެދޭކަށް ނޭނގުނެވެ.\n“އަހަރެން ރަނާއަށް ކިޔައިދޭ އެއްވެސް ވާހަކައެއް އެހެން މީހެއްގެ ގާތު ދައްކައިގެންނެއް ނުވާނެ..! ފަހަރެއްގައި އަހަރެންނަށް ކިޔައިދެވޭ ވާހަކައަކީ ރަނާއަށް ވަރަށް ފައިދާ ކޮށްފާނެ ވާހަކައަކަށް ވެސް ވެދާނެ.. އެކަމް ޕްލޭން ހަދާނީ އަހަރެން.. އެ ޕްލޭންއާއި ރަނާ ޚިލާފް ވެގެންނެއް ނުވާނެ..! އެ ޕްލޭން ކާމިޔާބު ވެއްޖެނަމަ ކައިޔަން ރަނާއަށް ލިބޭނެ.. އެއީ ޝައްކެއްވެސް އޮތްކަމެއް ނޫން..!” އެ ޒުވާނާ ސަޅި ކަނޑާލާފައި އެ ދައްކާލި ވާހަކަތަކުން ރަނާ ހެވި ދިލިއްޖެއެވެ.\n“މަށަށް ހެޔޮ ކަލޭގެ ޕްލޭނަކީ އެ އަންހެންކުއްޖާ ދިިރިހުއްޓާ ވަޅުލުން ކަމަށްވިޔަސް.. ކައިޔަން މަށަށް ލިބެނިކޮށް ނިމުނީ…!” ރަނާ ބުނެލިއެވެ. “ވަން މޯރ..” މޫނުވެސް ރަނގަޅަށް ފެންނަން ނެތް އެ ޒުވާނާ ހިނިތުންވެލި ތަން ފެނި ރަނާއަށް ރުންކުރު ވެވުނެވެ. “ބުނަން ރަނގަޅު ވާހަކައެއް.. މިއީ އަރާމަގު ދޮންކަމަނައިގެ ސީންއެއް ނޫން ކަލޭ ކޮންމެހެން އަހަރެން ގެ މައްޗަށް ފާޑުފާޑުގެ ޝަރުތުތައް ހަދާ އަޅާކަށް..!” ރަނާ ބުނެލިއެވެ. ޖަވާބުގައި އެ ޒުވާނާ ޖަހާލީ ހިނިގަނޑެކެވެ.\n”އަހަރެންނަށް އެނގޭ ކަލޭމެން އެންމެންގެ ގޮތްވެސް.. އައިސްފައިވާ އާއިލާގެ ފެންވަރު އަދި ދަސްވެއްޖެޔޭ ބުނާހާ ވަރަށް މައުލޫމާތު މަށަށް އެނގޭ..!” ހިމޭންވެފައި އޮތް އެ މާހައުލުގެ ހިމޭން ކަން ކަނޑުވާލަމުން އެ ޒުވާނާ ބުނެލި ޖުމްލައިން ރަނާ ހައިރާންވިއެވެ. “އައި ނީޑް ކޭޝް..!” އެ ޒުވާނާ ”އައިސްފައިވާ އާއިލާގެ ފެންވަރު އެނގެޔޭ” ބުނެލި ސަބަބު ރަނާއަށް ވިސްނުނީ އޭނާ އެހެން ބުނެލުމުންނެވެ. ރަނާއަކީ ނިކަން މުއްސަނދި ކުއްޖެކޭ ބުންޏަސް ދޮގަކަށް ނުވާނެއެވެ. އޭނަގެ ބައްޕަގެ ދެ ރިސޯޓާއި މިރަށުގެ ހަތަރު ބިން އެބައޮތެވެ. އޭގެ ތެރެއިން ދެ ބިމުގައި އަޅާ ފައްކާ ކޮށްފައިވާ ދެ ރެސްޓޯރެންޓަކީ ރަށުގައި އެންމެ ނަން ހިނގާ ދެ ރެސްޓޯރެންޓެވެ. ލާރިތައް މަތިން އޮހޭއިރުވެސް ރަނާ ވަޒީފާއަށް ދަނީ ގޭގެ ހަތަރު ފާރުތެރޭ ބިތްޖެހިފައި ނޯންނަން ވެގެންނެވެ.\n“ކޭޝް… އަހަރެންނަށް އެނގޭ ރަނާގެ އަތުގައި ލާރި ހުންނާނެކަން… އަހަރެން ޔަގީންކަން މިދެނީ އަހަރެންގެ އެހީތެރިކަމާއި ނުލާ ރަނާއަށް ކައިޔަން ނުލިބޭނެކަން.. އެހެންވެ އަހަރެން ރަނާއަށް ހެލްޕް ވާނީ އެއިން އަހަރެންނަށް ކުޑަވެސް ފައިދާއެއް ލިބޭނަމަ…” އެހީވާން އެ ޒުވާނާ އެ އެދުނީ ފައިސާގެ ބޭނުމުގައިކަން ރަނާއަށް އެނގުނެވެ.\n“ނޫން ނޫން..! ރަނާގެ ގާތަށް އަހަރެން އަސްލު އައީ ފައިސާގެ ބޭނުމަކުއެއް ނޫން..! ޕްލޭންގެ މެދުތެރެއަށް ދިޔައީމައި އަހަރެން ކިޔާދޭނަން އަހަރެންގެ އަސްލު… ނަންވެސް ބުނާނަން.. މޫނުވެސް ދައްކާނަން..!” އެ ޒުވާނާ ހީވީ ރަނާގެ ސިކުނޑީގައިވީ އެއްޗެހިތައް ކިޔާލިހެންނެވެ. “އަހަރެންގެ މައްސަލައެއް ނެތް… އެކަމް…….” ރަނާ ޖުމްލަ ނިންމާ ނުލަނީސް އެ ޒުވާނާ ފެށިއެވެ. “އަހަރެން ފިނޑިވެގެންނޭ ކިޔާ ރަނާ ދޫކޮށްލާފައެއް ނުދާނަން.. ޕްލޭން ފުރިހަމަ ވަންދެން އަހަރެން ހުންނާނީ ރަނާއާއެކީ… އަހަރެން މީ ބިޓްރޭޔަރއެއް ނޫން..!” އެ ޒުވާނާގެ ބަސްމަގު ހުރިގޮތުން އޭނަގެ މައުލޫމާތު އެ ޒުވާނާއަށް އެނގޭކަމަށް އެ ބުނަނީ ތެދެއްކަން ރަނާއަށް އިހުސާސްވިއެވެ.\n“އަހަރެމެން މާދަން މީޓް ކުރާނީ ހަމަ މިތަނުން… ހަމަ މިގަޑީގައި… ދެން ދޭ…” އެ ޒުވާނާ އެހެން ބުނެލުމުން ރަނާ ހިނގައިގަތެވެ. ކުރިއަށް ދެތިން ފިޔަވަޅު އަޅާލާފައި ރަނާ ފަހަތް ބަލާލިއެވެ. އެ ޒުވާނާ ޖެހުނުތާ ލަކުނުވެސް ނެތެވެ. އެ ޒުވާނާ ބުރަކަށިން ވަރައެއް ނެރިގެން އެރީ އުޑަށް ކަމެއް ނޫނީ ބިން ކޮނެ ވަނީ އަޑިއަށް ކަމެއް ނޭނގުނެވެ. އެ ޒުވާނާގެ ގޮތް ނޭނގުނަސް ކައިޔަން ލިބިއްޖެ ނަމަ ރަނާއަށް އެ ނިމުނީއެވެ. އެ ޒުވާނާގެ އަޑާއި ރާގާއި ދޭ ޔަގީންކަމުން އެ ޒުވާނާއާއި އެއްބައިވާން ރަނާގެ ހިތް މަޖުބޫރު ކުރުވީއެވެ. ނަމަވެސް އެ ޒުވާނާއަކީ ކާކުކަން ހޯދަން ރަނާގެ ހިތް އިންޒާރު ދެމުން ދިޔައީ ކީއްވެގެން ކަމެއް ޚުދު ރަނާއަކަށް ނޭނގުނެވެ. ގެއަށް އައިސް އެނދަށް ވެއްޓިގަތް ގޮތަށް ރަނާއަށް ނިދުނީ ވިސްނަން އޮއްވައެވެ.\nގެއަށް ދިޔަ މަގުމަތީގައި ކައިޔަންއާއި އަވްލީން ދިޔައީ ތަފާތު ވާހަކަތަކެއް ދައްކަމުންނެވެ. “މާދަމާ އަވްލީން ސްކޫލަށް ލައިދޭނަމޭ ބުނެފިއްޔާ އަންނާނަންތަ..؟” ކައިޔަން އެއްސެވެ. ކުޑަކޮށް ސީރިއަސް ރާގެއްގައެވެ. “ތިއީ ހަމަ އަސްލަށްވެސް ބުނާ ވާހަކައެއްނަމަ އޯކޭ.. ސްކޫލަށް ލައިދިނަސް..” އަވްލީން ވެސް ކައިޔަން އެހެން ބުނެލި ރާގުގައި ބުނެލިއެވެ. “އޯކޭ.. އަލާންވެސް ގޮވައިގެން އަންނާތި.. އެނޫނީ ޒިވީ ދެރަވާނެ..” ކައިޔަން ބުނެލިއެވެ. ”އެލަން ގޮވައިގެންނޭ އަންނާނީ.. މިހާރު ގެއަށް އައިސްފިއްޔާ އޮންނާނީ ހުސް ކައިޔަންގެ ކޮއްކޮ ޒިވީންގެ ވާހަކަ ދެއްކުން.. އަނގަ މަޑުވެސް ނުކުރާނެ..” އަވްލީން ހީލަމުން ބުނެލިއެވެ.\n“އޯކޭ.. ގުޑްނައިޓް..” ކައިޔަން ބުނެލިއެވެ. “ސްވީޓް ޑްރީމްސް..” އަވްލީން އަތްހޫރުވާލާފައި ގެއަށް ވަނެވެ. ކައިޔަން ގޭތެރެއަށް ވަނެވެ.\nއޭރު ޒިވީން ކުދިކިޔާ އަޑުއިވެއެވެ. އޭރު ޒާއިން ހަދާނެ ނުހަދާނެ ގޮތެއް ނޭނގިގެން އުޅޭ މީހެއް ފަދައިން ދެކޮޅު ދެކޮޅަށް ހިނގަމުން ދިޔައެވެ. “ޒިވްގަނޑޫ…؟؟ ކިހިނެތްވީތަ..؟” ކައިޔަން ޒިވީންގެ ކޮޓަރި ތެރެއަށް ވަންނަމުން އެއްސެވެ. “މިއުޅެނީ މާދަމާއަށް ލާނެ ހެދުމެއް ނޭނގިގެން…” ޒިވީން ބުނެލިއެވެ. “އެއީ..؟ އެހެން ނޫނިއްޔާ ސްކޫލަށް ދާއިރު ޒިވީއަށް އެނގޭ ވަގުތުން ކޮން ހެދުމެއްކަން ލާންވީ..” ކައިޔަން ބުނެލިއެވެ. “އާހް..! ދޮންބެ ކުރިން އުޅުނު އެއްވެސް އަންހެން ކުއްޖެއްގެ ފަރާތުން އެކައްޗެއްވެސް ދަހެއް ނުވިތަ..؟ ޒިވީ ނަގާ ހެދުން…! ވަޓް އިފް އެލަން ޑަޒް ނޮޓް ލައިކް އިޓް..؟” ޒިވީން އެއްސެވެ. ”އެބައަންނަން..” ކައިޔަންއަށް ރަނގަޅު ޚިޔާލެއް ލިބުނެވެ. ގައިމުވެސް އެ ޚިޔާލު މަސައްކަތް ކޮށްފިއްޔާ ޒާއިން ހެން ދެކޮޅު ދެކޮޅަށް ހިނގާލަ ހިނގާލަ ކައިޔަންއަށް ހުންނާކަށް ނުޖެހޭނެއެވެ. ބެލްކަންޏަށް ގޮސް ކައިޔަން ޖީބަށް އަތް ކޮއްޕާލާފައި ފޯނު ނެގިއެވެ.\n“އޭނ..؟؟” ފިޔާތޮށި ކުލައިގެ ސާމަރާ ދޫންޏެއްގެ މޫނު ފެނުމުން ކައިޔަން ސިއްސައިގެން ދިޔައެވެ. “އޯހް ނޯ…” ކައިޔަންއަށް ނެގުނީ އަވްލީންގެ ފޯނެވެ. މިރޭ ކައިޔަން ގެންގުޅުނު ފިޔާތޮށި ކުލަ އާއި ނޫކުލައިގެ އިތުރުން ދަނބު ކުލައިން ޑިޒައިން ކޮށްފައިވާ ސާމަރާ ދޫނި ހުރި ކަވަރު ލައްވާލާފައިވާ ފޯނު ވަކިކުރާކަށް ކައިޔަންއަށް އުނދަގުލެއް ނުވިއެވެ. އެހެންވެއްޖެނަމަ އަވްލީންގެ އަތުގައި އޮންނާނީ ކައިޔަންގެ ފޯނެވެ. އަވްލީންގެ ފޯނުގައި ޖަހާފައިވާ ކޯޑް ކައިޔަންއަށް އެނގޭތީ ކައިޔަން ފޯނު ހުޅުވާ ފައި އަމިއްލަ ނަމްބަރަށް ޑަޔަލް ކޮއްލިއެވެ. ރިންގުވާން ފެށިތާ އިރުކޮޅެއް ނުވަނީސް އަވްލީން ފޯނު ނެގިއެވެ. “ސޮރީޒް.. ގެންދެވުނީ އޮޅުމަކުން..” އަވްލީން ވަގުތުން މާފަށް އެދުނެވެ.\n“އިޓްސް އޯކޭ… މާދަމާ ދާއިރަށް ފޯނު ދޭގޮތަށް ހަދާލާ… ދެން އަސްލު މިގުޅާލީ އެލަންގެ ޚިޔާލެއް ހޯދާށޭ..” ކައިޔަން ބުނެލިއެވެ. “އެލަންއޭ..؟ އޯހް ބުނަން… ތިގުޅީ ރަނގަޅު ގަޑިއެއްގައި.. އެލަން އެބައުޅޭ މާދަން ލާންވީ ކޯޗެއްކަން ނޭނގިގެން.. މަށަށް ވުރެ ކަންތައްފަލަ…!” އަވްލީން ބުނެލިއެވެ. “ސޭމް.. ހަމަ ތިހާލުގައި މިއުޅެނީ… ޒިވީ ވެސް މުޅި ކްލޯސެޓް އެކީއެކަށް ހާވާހާވާ ޚަރާބު ކޮއްލައިފި.. އެލަން ގާތު އަހާދީބަލަ.. އެލަންގާތު އެލަންއަށް އަންހެންކުދިން ރީތީ ކޮންކަހަލަ އެއްޗެއް ލީމަ ހެއްޔޭ..؟ ކައިގޮސް ޒިވީގާތު އަހާނަން..” ކައިޔަން އެދުނެވެ.\n“އޯކޭ.. އެކަމު ޒިވީގެ ގާތުގައި ނުބުނައްޗޭ ފޯނުކޮއްގެން އުޅޭ ވާހަކަ.. އެނޫނީ ކަޑަވާނޭ…” އަވްލީން ބުނެލިއެވެ. “އޯކޭ..” ކައިޔަން ފޯނު ފޮރުވާލަމުން އެތެރެއަށް ވަނެވެ. “އޭތް ޒިވީ.. ވަޓް އިފް ސަމްވަން އާސްކްޑް ޔޫ އައުޓް…؟” ފަސްޓް ޑޭޓަށް ދާއިރު ޒިވީއަށް އެ މީހާ އެންމެ ރީތިވާނީ ކޮން ކަހަލަ ހެދުމެއް ލިއްޔާ..؟ ދޮންބެގެ ފްރެންޑަކަށް އެބައުޅޭ ނޭނގިގެން..” ކައިޔަން ނުގޮތަކަށް އަހާލިއެވެ. “އަމް.. ޒިވީއަށް ރީތީ ކެރެޓް ޖިންސްއާއި ހުޑީސް..” ޒިވީން އަލަމާރި ހޭވުމުގައި އަވަދި ނެތި އުޅެމުން ބުނެލިއެވެ.\n”އެލަން.. ދޮންތައަށް އެބަ ބޭނުންވޭ އެޑްވައިސްއެއް…. ޑޭޓްއަކަށް ދާ ބޯއިއަކީ އެލަން ނަމަ އެކީ ދާ އަންހެން ކުއްޖާ އެލަންއަށް އެންމެ ކަމުދާނީ ކޮން ކަހަލަ ހެދުމެއް ލީމަ..؟ އަވަސް.. އާރޖެޓް ކޮށް އެބަ ބޭނުންވެޔޭ…!” ކޮޓަރި ތެރެއަށް ބޯ ދިއްކޮއްލައިގެން ހުރެ އަވްލީން އެއްސެވެ.\n“ކްރޮޕްޓޮޕާއި ހައިވެއިސްޓްސް.. އައްދޭ..! ތިވަރަށް ނޫޅުނަސް އަވް ގޮވައިގެން މަ ނޫޅެމޭ ޑޭޓަކަށް ދާކަށް…! އަވް މަށާއި ނޫޅެއްޗޭ އަނެއްކާ..!!” އަލާން ބުނެލިއެވެ. އެފަދަ ނާޒުކު ވަގުތު ކޮޅެއްގައި ވެސް އަލާންގެ ލާނެތް ކަން އެންމެ އިންސައްތައަކަށްވެސް ދަށެއް ނުވެއެވެ. އަލާންއަކީ ސަމާސާ ތަކުން ފުރިގެންވީ އުފާވެރި ކުއްޖެކެވެ. “އޯކޭ ޝުކުރިއްޔާ..” އަވްލީން ދުވެފައި ބޭރަށް ނުކުތެވެ. އައި ބޭނުން ފުދުމުން އިތުރު ވާހަކަ ދައްކަން ހުންނަން އަވްލީން ބޭނުން ނުވީއެވެ. މާ އަވަހަށް ދެވުނީ ކައިޔަންއަށް އެ ޚަބަރު އިއްވާލާށެވެ.\n“ބުނެފި…” ކައިޔަން ބޭރަށް ނުކުމެފައި ކަންފަތުގައި ފޯނު ޖަހައިގެން ހުރެ ބުނެލިއެވެ. “އޯކޭ.. އެލަން ބުނީ ކްރޮޕްޓޮޕާ ހައިވެއިސްޓްސްއޭ.. ޒިވީ ބުނީ ކީކޭ..؟” އަވްލީން އެއްސެވެ. “ކެރެޓް ޖިންސް އާއި ހުޑީ..” ކައިޔަން ޒިވީންގެ ޖަވާބު ހޯދަން ބޭނުން ވާތީ ބުނެލިއެވެ. އަދި ފޯނު ބާއްވާފައި އެތެރެއަށް ވަންނަން ދިޔައެވެ. އަދި އަލަމާރި ތެރެއަށް ބަލާލިއެވެ. ”އޭތް ދޮންބެ ބުނަންތަ ލާންވީ އެއްޗެއް.. ދޮންބެއަށް ޓްރަސްޓް ކުރަންޏާ މިހެދުންލާ…” ބޮނޑިއަކަށް ޖަހާލާފައިވާ ހެދުންތަކުގެ ތެރެ ހާވާލާފައި ރަތް ފިނިފެންމާ ތަކެއް ޖަހާފައި ހުރި ކަޅު ކްރޮޕްޓޮޕަކާއި ރިޕްޑް ހައިވެއިސްޓެއް ނަގާފައި ދެމުން ކައިޔަން ބުނެލިއެވެ. ”އެކަމަކު.. ދެން..” ޒިވީން އެއްޗެކޭ ބުނަން އުޅުނެވެ. “އައި ގޮޓް ޔޯ ބެކް ޒިވީ.. އައި އޯލްވޭސް ވިލް..!!!” ކައިޔަން ބުނެލިއެވެ. “އޯކޭ.. އެކަމް ނުވެއްޖިއްޔާ ފެއިލް..” ކައިޔަން ޔަގީންކަން ދިނުމުން ޒިވީން އެ ހެދުން އިސްތިރި ކުރަން އަވަސް ވެގަތެވެ.\nކައިޔަން ވަގުތުން ނުކުތް ގޮތަށް އަވްލީންއަށް ގުޅާލިއެވެ. “އެލަން އެއްބަސް ވިތަ..؟” ކައިޔަން އެއްސެވެ. “ހޫމް.. ކުސްތަޅަތަޅާ ބޮޑާ ހާކާފައި އެންމެފަހުން ނަގައިފި.. ޒިވީންވެސް އެއްބަސްވިދޯ..؟” އަވްލީން އެއްސެވެ. “ހޫމް.. މާވަރުކުރާކަށެއް ނުޖެހުނު ނަސީބަކުން..” ކައިޔަން ހީގަނެފައި ބުނެލިއެވެ.\n”އޯކޭ.. އެކަމަކު ކައިޔަން ތައްޔާރު ވެއްޖައިންތަ މާދަމާއަށް..؟ މިބުނީ ލާން ހެދުމެއް ނަގައިފިން ހެއްޔޭ..؟” އަވްލީން އެއްސެވެ. “ނޫން.. އަދި ނުނަގަން.. ހިތަށް އަރަނީ އަވްލީންއަށް ފިރިހެން ކުދިން ރީތިވާނީ ކޮން ކަހަލަ ހެދުމެއް ލީމައި ބާވައޭ..؟” ލާނެތް ފާޑަކަށް ކައިޔަން އަހާލީކަން އަވްލީން އަށް އެނގުނެވެ. “އަމްމް.. ވަކި އައުޓްފިޓެއް ނެތް..” އަވްލީން ބުނެލިއެވެ. “މަށަށް އަންހެން ކުދިން ރީތި ކޮންމެ އެއްޗެއް ލިޔަސްވެސް..” އަވްލީން ނާހަނީސް ކައިޔަން ބުނެލައިފިއެވެ. “އޯކީ.. މިދަނީ ހެދުން އިސްތިރިކުރަން.. މާދަމާ ހުންނާނަން ނުކުމެ އިނގޭ..” އަވްލީން ބުނެލިއެވެ.\n“އޯހް އޯކޭ އޯކޭ.. ގުޑްނައިޓް އެގެއިން.. އަވްވް..” ކައިޔަން އެހެން ބުނެ ފޯނު ކަނޑާލިއިރު ތުންފަތު ގައި ކުޅެލާފައިވަނީ ލާނެތް ހިނިތުންވުމެކެވެ.\nއަވްލީންއާއި ދިމާލަށް އަވްއޭ ކިޔާ ނިކަން ލޯބިން ގޮވާލުމުން އަވްލީންއަށް ފޯނުކަނޑާލިގޮތަށް ފޯނުގައި ބައްދާލެވުނީ އެވެ. އޭރު ލޮލުގައި ވިދަމުން ދިޔައީ އުފާވެރިކަމުގެ ކަރުނައެވެ. ނަމަވެސް އެ އުފާވެރި ކަމުގެ ކަރުނަތައް ބިރުވެރިކަމުގެ އިންޒާރުތަކަކަށް ބަދަލުވާން ސިކުންތެއްވެސް ނުނެގިއެވެ. ލިޔާންގެ މަތިން އަނެއްކާ ހަނދާންވީއެވެ. “އަވްބޭބީ..” ލިޔާންގެ އަޑު އަވްލީންގެ ކަންފަތްދޮށުގައި ގުގުމައިގެން ދިޔައެވެ. “ލިޔާން ކީއްވެތަ އަވްލީން ދޫކޮއްލާފައި ދިޔައީ..؟” އަވްލީންއަށް ހިތާހިތުން ބުނެލެވުނެވެ. ”ދެން ހެޔޮ.. ނިއު ޕްލޭސް.. ނިއު ބިގިނިންގް.. ނިއު ލައިފް.. ދެން ލިޔާން ނަޔަސް ހެޔޮ.. މިރަށުގައި ވެސް މީހުން މަދީކީއެއްނޫން.. ކައިޔަންވެސް އެބަހުރި.. ނަތިން ޓު ވޮރީ އެބައުޓް..” އަވްލީންއަށް ކިޔެމުންދިޔައެވެ.\nހަގީގަތަކީ އަވްލީންގެ އެއްފަޅި އަދިވެސް ލިޔާންދެކެ ލޯބިވާކަމެވެ. ކިތަންމެވަރަކަށް އެއްބަސްނުވާން ގަދަހެދިޔެއްކަމަކު އެއީ ތެދެވެ. އަނެއް ފަޅީގެ ގޮތް އަދިވެސް ޔަގީނެއް ނޫނެވެ. ރަނގަޅަށް ބުނާނަމަ އެފަޅި ޚާއްސައީ ކައިޔަންއަށެވެ. ކައިޔަން ފެނުނުތާ ދުވަސްކޮޅެއްވެސް ނުވަނީސް ކައިޔަން ޚާއްސަ ވެއްޖެއެވެ. ކައިޔަންގެ ހިތްހެޔޮކަމާ ހިނިތުންވުމާއި އަޅާލާވަރުން އެކަނިވެސް އަވްލީންގެ ހިތުން މަތީ ދަރަޖައެއް ހޯދާލައިފިއެވެ. އަވްލީންއަށް ހުރެވުނީ ކުޑަދޮރުން ބޭރު ބަލާށެވެ. ފިނިފެންމާ ގަސްބޮނޑި އަކަށް ގެއްލިފަ އެވެ. ސީދަލަށް ހިނގަމުން އައި މަގުގެ ދެ ކަފިއާއި ހަމައަށް އާދެވުމުން އަޅަންވީ ގޯޅިއެއް ނޭނގިފައެވެ. ޚިޔާރު ކުރާނީ ކާކުތޯ ނޭނގިފައެވެ.\nކައިޔަންއަށް ނިދަން އެނދަށް އަރާފައިވެސް ހުރެވުނީ އަވްލީންގެ ފޯނު ބަލާށެވެ. އަވްލީންއަށް ނޭނގި ވަގަށް ފޯނު ބަލާލަން ކައިޔަންއަށް އެ ދެއްވި ފުރުސަތަށް ކައިޔަން ޝުކުރު ކުރިއެވެ.\nފޯނުގެ އިންސްޓަގްރާމް ގައި ހުރި ބައެއް ފޮޓޯތަކެއް ބަލާލާފައި ފަސްޖެހުމެއް ނެތި ކައިޔަން ސީދާ ފިތާލީ ގެލެރީއަށެވެ. އިރުކޮޅެއް ވަންދެން ކައިޔަންއަށް ހުރެވުނީ ފޮޓޯތަކަށް ނަޒަރު ހުއްޓާލައިގެންނެވެ. އެކިއެކި ކުލަކުލައިގެ ހެދުންތައް ލައިގެން އަވްލީން ފޮޓޯ ނަގާފައި ހުއްޓެވެ. އެއިން ކޮންމެ ފޮޓޯއެއްގައި އަވްލީންގެ ތުންފަތުގައި ކުޅެލާފައިވަނީ އެންމެ ރީތި ހިނިތުންވުމެވެ.\nއެވަރުން ނިމުނީކީއެއް ނޫނެވެ. އަވްލީން އަދި އެހެން މީހުންނަށް ފޮޓޯ ނަގާދީފައި ހުއްޓެވެ. ފޮޓޯގްރަފީ އަށް އަވްލީންއަކީ އެއްވަނައެވެ. ފޯކަސް ރަނގަޅެވެ. ލައިޓްނިންގ ބަރާބަރެވެ. ކޮލެޖް ދުވަސްވަރުގައި އަވްލީން ނަގާފައިވާ ފޮޓޯތައް ބަލަމުންގޮސް ކައިޔަންގެ ނަޒަރުގައި އެއްފޮޓޯ އަޅައިގަތެވެ. އެފޮޓޯގަނޑު ގައި ހުރީ އަވްލީންއާއި ކޮންމެވެސް އެހެން ފިރިހެން ކުއްޖެކެވެ. ދޮން ކޮށް ހުރި އެ ފިރިހެން ކުއްޖާގެ އިސްތަށިގަނޑުވަނީ ނުހަނު ތުނިކޮށް ކޮށާލާފައެވެ. ކަށިކޮށް ހުރި ކުރު ތުނބުޅި ކޮޅެއްވެސް ހުއްޓެވެ. އަނެއްހެން ފުދެއެވެ. ދެ މީހުންވެސް ހުރީ ކޮންމެވެސް ހަފްލާއެއްގައި ކަން ފޮޓޯގެ ބެކްގްރައުންޑަށް ބަލާލާފައި އެނގެއެވެ. އެ ފިރިހެން ކުއްޖާ އާއި އަވްލީންގެ އަތުގައި ކޮޓަން ކޭންޑީ އެއް އޮތެވެ. ދެމީހުން ހެވިފައި ހުރިވަރުން އެއީ ހަޔާތުގައިވެސް ތަޖުރިބާ ކުރެވުނު އެންމެ އުފާވެރި ދުވަހޭވެސް ބަލާ މީހާއަށް ހީވާނެއެވެ. އެއީ ކާކުކަމެއް ކައިޔަން އަކަށެއް ނޭނގުނެވެ. ނަމަވެސް އަވްލީން އެއްވެސް މީހަކާއެކީގައި ނޫޅެމޭ ބުނުމުން އެބަހަށް އިތުބާރުކޮށް ކައިޔަން ހިތްހަމަޖައްސާލިއެވެ.\nކައިޔަން ކިތަންމެ ވަރަކަށް އެހެން ފޯލްޑަރތައް ހޭވިއެއް ކަމަކު އެ ފިރިހެން ކުއްޖާއާއެކީ ނަގާފައިވާ އެންމެ ފޮޓޯގަނޑެއް ވެސް ނުފެނުނެވެ.\nވަގުވަގަށް އެ ފޮޓޯތައް ޕެންޑްރައިވްއަކަށް ކައިޔަން އެޅިއެވެ. ހުރިހާ ފޮޓޯއެއް އެހާ ވަގަށް ކައިޔަން އަށް ނެގުމުން ޚުދު ކައިޔަންވެސް އެހާ ހައިރާންވިއެވެ. ކައިޔަންއަކީ ދުވަހަކުވެސް އެ ފާޑަށް އުޅުނު މީހަކަށް ނުވާތީއެވެ. އެންމެން އޭނަގެ ހުންނަކަމަށް ބުނި ‘ހަރުދަނާކަން’ މަޑުމަޑުން ނެތި ދާން ފެށީބާއެވެ.؟ އަވްލީން އައިފަހުން އަވްލީން ނޫން އެހެން މީހަކާއި ދޭތެރޭ ކައިޔަންއަކަށް ނުވިސްނެއެވެ. ކުރިން ޔޫޝުއަލްއަށް ނުގޮސް ބަތްސުވާއެއް އަނގަޔަށް އެތެރެ ނުކޮށްލެވުނު ކައިޔަންއަށް ރޭގައި ޔޫޝުއަލް ކެންސަލް ކޮށްލެވުނީ އެސްފިޔަ ޖަހާލާހާ ފަސޭހައިންނެވެ. ޔަގީނެވެ. އަވްލީން ކައިޔަން ބަދަލު ކޮށްލައިފިއެވެ. އެހެން މީހުންގެ ކުރިމަތީ ރަނާދެކެ ލޯބިވަމޭ ކިޔައި އުޅުނަސް ކައިޔަންގެ ހިތް އެދެނީ އަވްލީންއަށް އެކަންޏަށެވެ. ނަމަވެސް ސިކުނޑި ބުނަނީ ރަނާއާއި ވަކި ނުވުމަށެވެ. ސިކުނޑި އާއި ހިތް ދެ ވާހަކައެއް ކިޔަމުން ގެންދާތީ ކައިޔަންއަށް އަބަދު ހުރެވެނީ އޮޅިފައެވެ.\nޕެންޑްރައިވް ރަނގަޅަށް ފޮރުވާފައި ކައިޔަން ނިދަން އެނދަށް ވެއްޓިގަނެފައި ބާރަށް ބާލީހުގައި ބައްދާލިއެވެ. އެނދުމަތީ އޮތް އަވްލީންގެ ފޯނު މޭޒަށް ލާން އުޅެނިކޮށް އަވްލީންގެ ފޯނުގެ ކަވަރު ކަހައިގެން ގޮސް ވެއްޓުނެވެ. ކައިޔަން ކަވަރު ނަގާ ފޯނަށް ލައްވާލަނިކޮށް އެއްޗެއް ފެނުނެވެ. ކައިޔަން ލެއްވި ކަވަރު އަލުން ނައްޓާލާފައި ބަލާލިއެވެ. ފޯނުގެ އެއްފަރާތެއްގައި އެހެން ފުރާނައަކަށް ނޭނގޭނެގޮތަށް ވަރަށް ރީތި އަކުރު ތަކަކުން ކައިޔަންގެ ނަން އަޅާލާފައިވެއެވެ. އެއީ އަވްލީންގެ އަތު ލިޔުމެވެ. ސްޕެލިންގެ އެއްވެސް މައްސަލައެއް ނެތެވެ. ކައިޔަންއަށް މަޑުމަޑުން ހިނިތުންވެލެވުނެވެ. ކައިޔަން ނިދަން އޮށޯތީ އޭގެ ގާތުގައި ކުޑަކުޑަ ސްމައިލީ ފޭސްއެއް ކުރަހާލާފައެވެ. އަވްލީންގެ ހިތުގައިވާ އެއްޗެއް ކައިޔަންއަށް އެނގުނު ކަހަލައެވެ.\nޖެހިގެން އައި ދުވަހުގެ އިރުއެރިގޮތަށް ކައިޔަން ފެންވަރައިގެން ރަތްކުލައިގެ، ކަޅުން ސްޓްރައިޕް ދަމާލާފައިވާ އަތްދިގު ޓީޝާޓެއް ނަގާފައި ކަޅު ޖިންސެއްލިއެވެ. އިސްތަށިގަނޑުގައިވެސް އެހެން އެއްވެސް ދުވަހަކު ފުނާ ނާޅާވަރަށް ރީއްޗަށް ފުނާ އެޅުނެވެ. ދެތިން ވައްތަރެއްގެ ބޮޑީ ސްޕްރޭއެއް ޖެހުނެވެ. ރަތް ސްނިކަރސް އަކަށް އަރާފައި ކައިޔަން ކޮޓަރިން ބޭރަށް ނުކުތްއިރު ބަލާލާ ކޮންމެ މީހެއްގެ ހިތް ދަމައިގަންނާނެއެވެ. އެ އެންދެރި ކޮޅެއްފަދަ ދެ ލޮލުގެ ޖާދޫގައި ޖެހި ސިކުންތެއްގެ ތެރޭ މީހެއްގެ ހިތް އޮޔާ ބެހިދާނެއެވެ. ވައަތު ކޮލަށް އަޑިކޮޅު އަޅާލާފައި އެ ހީނލާ އެންމެ ހީނލުމަކުން މީހުންތައް މޮޔަ ކުރުވާނެއެވެ. ހޮލީވުޑްގެ އުޑުގެ އެންމެ މަތީގައި ފިޔަޖަހާ ތަރިއަށް ކައިޔަން ފުކެއްވެސް ދޫނުކުރާނެކަން ޔަގީނެވެ.\nއޭރު ޒާއިން ހުރީ ޔުނީފޯމެއް ހެޔޮވަރު ކުރާށެވެ. ޒާއިން އެހާ ކުޑައިރުވެސް ހުންނަލެއް ބޮޑުކަމުން ޔުނީފޯމް ބާރެވެ. ނިއްވާލާފައިވާ ޓީވީ އިން ފެންނަމުން ދިޔަ އަމިއްލަ ސޫރައަށް ބަލަމުން ޒާއިން ފާޑަކަށް މަޑު ކޮއްލިއިރު ހީވީ ފެޝަން ޝޯވްއެއްގައި އުޅޭ ޅަ މޮޑެލެއް ހެންނެވެ. “އޯހް.. ޔުނީފޯމް ފޮނުވައިފިދޯ އެކޮޅުން.. ހެޔޮވަރުތަ..؟” ކައިޔަން އެއްސެވެ. ”ހޫމް.. ތަންކޮޅެއް ހިކި ވާނެ ޖެހިއްޖެ ކަންނޭނގެ… ޔުނީފޯރމް އެހުންނަނީ ގަޔަށް ތަތްލަވާފައި.. ހީވަނީ ތެރަސް ލާފައި ހުންނަހެން..” ޒާއިން ގިރުވާން ރީތި ކޮއްލަމުން ބުނެލިއެވެ.\n“ދޮންބޭ..! ބުނެބަލަ..! ޒާއިން ވަރަށް ހަޑިތަ..؟” ޓައީގައި ހިފަމުން ޒާއިން ދެން ގެނައި ހަރަކާތުން ސީރިއަސް ކަމަށް ހެދިގެން ހުރި ކައިޔަންގެ ހިނިގަނޑު ފަޅައިގެން ދިޔައެވެ. ”އުހުން… ކިހިނެތްވީތަ ލިލް ބްރޯ..؟” ކައިޔަން މޭޒު ދޮށުގައި އިށީންނަމުން އަހާލައިފިއެވެ. “އިއްޔެ އައިން ސްކޫލަކަށް ނުދޭ… ނޭނގޭ ކީއްވެކަމެއް.. އެގެއަށްގޮސް އައިން އާއެކީ އޮރިގާމީ ހަދަން ހުއްޓާ އައިން ކޮންމެވެސް ޚިޔާލެއްގައި ހުރެ ކަތުރު ހުޅުވާ ލައްޕަނިކޮށް އަމިއްލަ އިސްތަށިގަނޑުން ބައެއް ކޮށާލެވުނީ… އެއާއި ވިއްދާ އެއްޗެކޭ ބުނީމައި އައިން ބުނީ ޒާއިންވެސް ވަކި ރީއްޗެއް ނޫނޭ… އެހެންވެ ހަމަ އަހާލެވުނީ…” ޒާއިން އަދިވެސް މޮޑެލް ކުރަނީއެވެ.\n“އަންހެން ކުދިން އެހެން އުޅެފާނެޔޭ… ދެން ޒާއިން ޖެހޭނީ ކޮންމެވެސް އެއްޗެކޭ ކިޔާ އެ އަންހެންކުއްޖާ އުފާކޮއްލަދޭން..! އޭރުން ދެންމެ ވީކަމެއް ހަނދާނެއްވެސް ނުހުންނާނެ..!” ކައިޔަން ބުނެލިއެވެ.\n“ހްމްމްމްމްމްމް..؟” ދަތްދޮޅީގައި އަތް ކާއްތާލަމުން ޒާއިން އެހެން ބުނެލިއިރު ހީވީ އައިން އުފާ ކޮށްދޭނެ ގޮތަކާއި ދޭތެރޭ ވިސްނާހެންނެވެ. “ދެން ސާބަސް… ފަރިނުވެ ދޮންތި ގޮވައިގެން އަންނަން ދޭބަލަ…!” ވިސްނަމުން ޒާއިން ދެކޮޅަށް ހިނގީ ‘ކެޓް ވޯކް’ އެއްގައި ކަމުން ހިނިގަނޑު މަތަކޮށްލައިގެން ހުރެ ކައިޔަން ބުނެލިއެވެ. “އޯކޭ..” ޒާއިން ވިދުވަރެއްހާ ހަލުވިކޮށް ސިޑިން މައްޗަށް އެރިއެވެ. ”އޯކޭ.. ދޮންބެމެން އިރުކޮޅަކުން ދާނަން ސްކޫލަށް…. ޒާއިން އަވީނާ ދައްތަމެންގެ ގޭގައި ބަސް އަހައިގެން ހުންނައްޗޭ.. އޯކޭ..؟” ކައިޔަން ބުނެލިއެވެ. ”އޯކޭ..” ޒާއިން ބުނެލިއެވެ. ނިކަން ހަމަޖެހޭ ކޮއްކޮއެއް ލިބުނުކަން ނަސީބޭ ކައިޔަންގެ ހިތަށް އެރިއެވެ.\nއޭރު ޒިވީން ތައްޔާރުވެގެން ނުކުންނަނީއެވެ. ލައިގެން ހުރީ އިއްޔެރޭ ކައިޔަން ދެއްކި ހެދުމެވެ. އިސްތަށިގަނޑު ދޫކޮއްލާފައި އިސްތަށިގަނޑުގެ އެއްކައިރިއަށް ފިނިފެންމާބޮނޑި ދައްޗެއް ޖަހާފައިވެއެވެ. ރަތް ކުލައިގެ ގަދަ ލިޕްސްޓިކެއް ޖައްސާލާފައިވެއެވެ. އަރައިގެންހުރީ ރަތް ހައިހީލްއަކަށެވެ. މޫނު މަތީގައި ކުޑަކޮށް ފުށް ޖަހާލާފައިވެއެވެ. ތުންފަތް މަތީގައި ހިނިތުންވުމެއް ކުރަހާލައިގެން ޒިވީން ހުއްޓަސް ނުތަނަވަސް ވެފައިވާވަރުން ތިން ފޫޓު ދުރުގައި ހުންނަ މީހާއަށްވެސް އެހިތުގެ ތެޅުން އަޑު އިވޭނެހެން ހީވެއެވެ. “ދޮންތި ޔޫ ލުކް ޕްރީޓީ..” ޒާއިން ނުކުންނަމުން ބުނެލިއެވެ. ”ތެންކިއު ޒާއިން..” ޒިވީން ބުނެލިއެވެ. އެއަޑު ގައި ހުރި ތުރުތުރުން ކައިޔަން ކުދި ކިޔާލިއެވެ.\n”އޯކޭ.. ދަމާ…؟” ކައިޔަން ބުނެލިއެވެ. ޒިވީން ޖެހިލުންވެފައި ހުރެ ކައިޔަންއާއެކީގައި ބޭރަށް ނުކުތެވެ. ޒިވީން އުޅުނުގޮތުން ހީވަނީ އަލަށް ކުރާ ކައިވެންޏަށް ގެންދާ އަންހެން ކުއްޖާ ހެންނެވެ. އޭރު އަލާން އާއި އަވްލީން އުނދޯލީގައި އިށީނދެލައިގެން ހުއްޓެވެ. އަލާން ހުރީ ކަޅުކުލައިގެ ކެރެޓަކާއި ރަތް ކުލައިގެ ހުޑީއެއް ލައިގެންނެވެ. އެދިގު އިސްތަށިގަނޑުގައި ވަނީ ސްޕައިކް ޖައްސާލާފައެވެ.\nކައިޔަންއަށް ހުރެވުނީ އަނގަނެގިފައެވެ. އަލާންގެ ގާތުގައި އެހުރީ އުޑުން ތިރިކޮއްލި ހޫރުޕަރީއެކޭ ކައިޔަންގެ ހިތަށްއެރިއެވެ. އަނެއްކާ އެއީ ހަމަ އަވްލީން ބާއޭވެސް ހިތަށްއެރިއެވެ. ހަރަކާތެއް ކޮއްލަން ނޭނގިފައި ކައިޔަންއަށް ހުރެވުނީ އެހެންވެއެވެ.\nކައިޔަން ފެނުމުން އަވްލީން އުނދޯލިން ތެދުވިއެވެ. އަވްލީން ހުރީ ކަޅުކުލައިގެ ހައިވެއިސްޓަކާއި ރަތް ޓީޝާޓެއް ލައިގެންނެވެ. އެޓީޝާޓުގައި ބޮޑު ހިތެއް އަޅާލާފައިވެއެވެ. އޭގެ ތެރޭ ކަޅުކުލައިން އިނގިރޭސި އަކުރުތަކުން ”ކިލްސް އޯލް”އޭ ޖަހާލާފައިވެއެވެ. ކޭ އަކުރާއި އޭ އަކުރު ވަނީ ބޮޑަށް ފާހަގަވާނެ ހެން އެހެން އަކުރުތަކަށްވުރެ ސައިޒުން ބޮޑު ކޮއްލާފައެވެ. އެއިން ކައިޔަންއަށް ނެގުނީ މުޅިން އެހެން މާނައެކެވެ.\n“މާނައަކީ..؟” ކައިޔަން އެހެން އަހާލީ ޖެއްސުމަށެވެ. އަވްލީން ބުނާ ޖަވާބެއް އަހާލާ ހިތުންނެވެ. “ކިލްސް އޯލް.. މާނައަކީ އަވްލީންއަށް ބަލާ އެންމެން މަރާލާނެޔޭ..” އަވްލީން ކުޑަ ހިނިތުންވުމަކާއެކީ ބުނެލިއެވެ. “މާނައަކީ…… ދެން އަހަރެންވެސް މަރާލާނެޔޭތަ..؟” ކައިޔަން ބޭނުންވީ އަވްލީން ލައްވާ ބުނުވާށެވެ. “ނޫނޭ.. ނޫނޭ.. ދެން އެކުވެރިންނެއް ނުމަރާނެތާ.” އަވްލީން ބުނެލިއެވެ. “އޯކޭއި.. ހިނގާ ދަމާ ޕީޕަލް..” ކައިޔަން ކާރަށް އަރަމުން ބުނެލިއެވެ.\nސްކޫލަށް ވަތްއިރު ހުރިހާ ދަރިވަރުންގެ ނަޒަރަކަށްވެފައިވަނީ އަވްލީންއާއި ކައިޔަންއެވެ. އެންމެން ދެފަރާތަށް ބޮނޑި ވެގަނެގެން ހުރިއިރު ހީވަނީ ދެ ފިލްމްސްޓާރުންނަށް މަރުހަބާ ކިޔަން ހުރީ ހެންނެވެ. “އަމް.. ހޭންސަމް ސަރ..؟ މިއީ ސަރގެ ހޮޓް ގާލްފްރެންޑްދޯ..؟” އެތަނުން ކެރޭކުއްޖަކު އަހާލިއެވެ. “އޮފީސް ޕާޓްނަރސް..” ކައިޔަންއަށް ބުނެވުނެވެ. “މިސް.. ޔޫ އަރ ޕްރީޓީ.. ސަބަބެއް ބުނެބަލަ މި ހޮޓް ސަރ މިސްގެ ބޯއިފްރެންޑަށް ހެދީ ކީއްވެތޯ.؟” އެހެން ކުއްޖަކު އަވްލީންއާއި ސުވާލުކުރިއެވެ. އެ ކުދިންތައް ރިޕޯޓަރުންނަށްވުރެ ކަންތައްފަލައެވެ.\nއަވްލީންއަށް ރަކިވެގެން ހުރެވުނީއެވެ. ބުނާނެ އެއްޗެއް ނޭނގިގެންނެވެ.\n“ކުދިން ކުދިން.. ބަސްއަހާ ބަސްއަހާ..” ޓީޗަރެއް އައިސް ކުދިންތައް މައިތިރިކޮއްފައި ކައިޔަންއާއި އަވްލީންއަށް އިވޭވަރަށް އެއްސެވެ. “އާރ ޔޫ ގައިސް ޑޭޓިން..؟” “އޮފީސް ޕާޓްނަރުން..” އެ ޓީޗަރު ބިރުން ދުއްވައިގަންނަހާ ބާރަށް ދެމީހުންނަށް އެއްއަޑަކުން ބުނެލެވުނެވެ.\nއަވްލީންއަށް ހުރެވުނީ ބުނާނެ އެއްޗެއް ނޭނގިފައެވެ. އެންމެން ވެސް ހީކުރަނީ ނުބައިކޮށެވެ. އެކަހަލަ ކަމެއްގައި ކައިޔަންއާއި އަވްލީންއެއް އަދި ނޫޅެއެވެ.\nކައިޔަން ހުރީ އެ ޓީޗަރާއި ދިމާލަށް ލޯ ކުޑަ ކޮށްލައިގެންނެވެ. އެއީ ކައިޔަންމެންނަށް ގްރޭޑް އަށެއް ގައި ދިވެހި ކިޔަވައިދިން ޓީޗަރެވެ. ރަނާއާއި ހެދި ކައިޔަން އުޅެނިއްޔޭ ކިޔާ ކުއްޖަކު އަޑު ފަތުރާލުމުން އެ ޓީޗަރު ރަނާ އާއި ކައިޔަންއަށް ދިން ލެކްޗަރުތައް މަތިން ކައިޔަން ރަނގަޅަށް ހަނދާން އެބަ ހުއްޓެވެ. އެ ދުވަހު ލެކްޗަރުތައް އަޅާލާފައި މިއަދު އެހެން އަޅުވާ ކިޔަން އެ ޓީޗަރު މާ ތާހިރެއް ނޫނޭ ކައިޔަންއަށް ހިތާހިތުން ބުނެލެވުނެވެ. އަދި އެ ޓީޗަރާއި ދިމާލަށް ގަދަކަމުން ހިނިތުންވެލިއެވެ.\nއެސެމްބްލީ ގަޑިއެވެ. ހުރިހާ ޓީޗަރުން ހުރީ ކުދިންނަށް ކުރިމަތި ވާނެހެން އިށީނދެގެންނެވެ. ކައިޔަން އާއި އަވްލީންއާއި ހައިނާވެސް ހުރީ އިށީނދެލައިގެންނެވެ. ހައިނާއާއި އަވްލީންވެސް މަޑުމަޑުން އެކުވެރިވަމުން އައެވެ. ހިނިތުންވެލައިގެން ދެމީހުން ވާހަކަ ދެއްކިއިރު އެއީ އިހަކަށް ދުވަހު ދިމާވި ދެ މީހުންނޭ މީހަކު ނުވެސް ބުނާނެއެވެ. ކުޑަ ޓެކްނިކަލް މައްސަލައަކާއި ހުރެ ސްކޫލް ލަވަ ހުއްޓުމެއް ނެތި އަންނަމުން ދިޔައެވެ. އެ މައްސަލައާއި ހުރެ އެސެމްބްލީ ނުފެށޭތީ ދެ މީހުންވެސް ހުރީ އަނގަ ތަޅާލަ ތަޅާލާއެވެ. އަނގަ މަޑުން ލައިގެން ނުހުންނަން ކައިޔަންވެސް ކޮންމެވެސް އެއްޗެކޭ ކިޔާ އެ ދެ މީހުންނާއި ބައިވެރިވެލައެވެ.\n“ވާރޭޕަރީ އިސް ސޯ ކޫލް..!! މިބުނީ ރަނާއަށްވުރެ ހިތްހެވޭ.. ވާރޭޕަރީ ބޭނުންވަނީ ސައިކޭޓްރިސްޓް އަކަށް ވާންނަމަ ހައި ޔަގީންކަން ދެން އެކަން އޭނައަށް ވާނެކަމަށް… އެ ކައިންޑް ހިނިތުންވުމުން އެކަނި ވެސް ވާރޭޕަރީ މީހެއްގެ އިތުބާރު އަތުލާނެ..! ދެން ހައި ޖަޖް ނުކުރާތި..! ގޮސިޕް ކުރަނީކީއެއް ނޫން.. ދެން އަބަދުވެސް ރަނޫގެ ގޮތްވީމަ ބުނެވުނީ.. ލައިކް ވާރޭޕަރީ ވަރަށް ވަރަށް ހިތްހެޔޮ…!! ވަރަށް މަޖާ.. ރަނޫ އަކީ ހައިގެ ބެސްޓްފްރެންޑަށް ވީނަމަވެސް ދުވަހަކު ހައިގެ ޚިޔާލު ކަމަކަށް ހޯދާލީކީއެއް ނޫން… ޔެސް އައިމް ގޮސިޕިންގ… އެކަމް ކައިޔަން ރުޅިއަރުވާކަށެއް ނޫން.. ޑެސްޕައިޓް ކައި.. ޔޫ ލައިކް ރަނޫ..” ހައިނާ ކައިޔަންގެ ކަންފަތް ދޮށަށް ގުދު ވެލާފައި ބުނެލިއެވެ.\n“އައި ނޯ ރައިޓް..؟ ވާރޭޕަރީއެއް ނޫނޭ ވާރޭޕަރީއެއް ނޫނޭ… އެއީ އަވްލީން..” ކައިޔަން ބުނެލިއެވެ. ”ސޯ ކައި ރުޅިއެއް ނާންނަން ދޯ..؟ ރަނާ އާއި ބެހޭގޮތުން އެހެން ބުނީމައިވެސް..؟” ހައިނާ އެއްސެވެ. ”ނޮޕް.. ދެން ރަނޫއާއި ބެހޭގޮތުން ތެދެއް ހަދައިފިއްޔާވެސް ހުންނަން ވީތަ ރުޅިއައިސްފަ..؟” ކައިޔަން ބުނެލިއެވެ. “ކްލާސިކް މީހުންގެ ގޮތް..” ހައިނާ ކުޑަކޮށް ހީނލިއެވެ. ހައިނާ މައްސަލަ ޖައްސާކަށް ވެސް ނޫޅުނެވެ. ހައިނާގެ އަޑާއި ރާގު ހުރިގޮތުން ރަނާ ހައިނާ ލައްވާ ޖާސޫސު ކުރުވަނީ ނޫންކަން އެނގެއެވެ. ރަނާ ހައިނާ ލައްވާ އެވަގުތު އެ ޖާސޫސް ކުރުވަނީނަމަ އަޑާއި ރާގު ބަދަލު ކޮށްލައިގެން އެކްޓު ކުރަން ހައިނާ ހަމަ މޮޅީއެވެ.\nގުރްއާނުގެ މާތް ކަލިމަތަކުން ހޯލްތެރެ ގުގުމާލުމާއެކީ އެންމެން މަޑުވިއެވެ. ގުރްއާން ކިޔަވާ ނިމުމުން ހުށައަޅައިދޭން ހުރި ކުއްޖާ ޕްރިންސިޕަލް ވާހަކަފުޅު ދެއްކެވުމަށް ފުރުސަތު ދިނެވެ. ކަޅު ކުލައިގެ ޓަކްސީޑޯގެ ޓައީ ރީތިކޮއްލަމުން ޕްރިންސިޕަލް ސްޓޭޖަށް އެރުއްވިއެވެ. ދެތިން ކަރުކެހެލުމަކަށް ފަހު ޕްރިންސިޕަލް ހިނިތުންވެލާފައި އައިސް ތިބި އެންމެންނަށް މަރުހަބާގެ ފަށުވި ބަސްކޮޅެއް އިއްވާލިއެވެ.\n“އާދެ.. އަޅުގަނޑުމެން އެންމެން ވެގެން ހިނގާ ހުރިހާ އާ މުވައްޒަފުންނަށް މަރުހަބާ ދަންނަވާލަން ދެއްތޯ..؟؟” ޕްރިންސިޕަލް ގޮވާލިއެވެ. ”އިސްމާއިލް ކައިޔަން..، މަރިޔަމް އަވްލީން އަލީ..، ހައްވާ ހައިނާ ވަހީދު.. އަދި ފާތިމަތު ރަނާ…” ޕްރިންސިޕަލް އެހެން ގޮވާލުމުން ކައިޔަން ހީވީ އިދިފުށަށް ޖަހާލާ ވައްޓާލި ހެންނެވެ. ”ރަނޫ..؟” ހައިނާވެސް ވަށައިގެން ހޯދާލިއެވެ. “އައިމް ހިޔަރ..” ފަހަތުން ރަނާގެ އަޑު ޖެހުނެވެ. “ރަނޫ..؟!؟!؟!” ކައިޔަންގެ ދޫ ބުރިވި ފަދައެވެ.\nVrh reethi mi part vess 💙\nMaasha allah … v reethi mibaives …. oh ! Ranaaee dhw emme fahun school ah ves … v salhi vaane kamah ummeedhukuran dhen oi baithah ves 💓💓\nބިރުވެރި މަޖާ July 17, 2015\nމިހިތުގެ ފަސާނާ 26\nހިތާމަ ލޯބި December 2, 2016\nވަޢުުދު (ތޭރަވަނަ ބައި)\nދީނީ ލޯބި September 21, 2019


21 ވަނަ އަސާސީ ތަމްރީން ކޯހުގެ ދަސްވެނިވި އޮފިސަރުންނަށް ސެޓްފިކެޓް ދީފި\n21 ވަނަ އަސާސީ ތަމްރީން ކޯހުގެ ދަސްވެނިވުމުގެ ރަސްމިއްޔާތު މާފުށީ ޖަލުގައި މިއަދު ބާއްވައި، ދަސްވެނިވި އޮފިސަރުންނަށް ސެޓްފިކެޓް ދީފި އެވެ.\nމި ރަސްމިއްޔާތު ޝަރަފްވެރިކޮށްދެއްވީ ކޮމިޝަނަރ އޮފް ޕްރިޒަންސް ޢަބްދުﷲ މުނާޒް އެވެ. އަދި މި ރަސްމިއްޔާތުގައި ޑެެޕިއުޓީ ކޮމިޝަނަރ އޮފް ޕްރިޒަންސް އިބްރާޙިމް މުޙައްމަދު ދީދީ އާއި، ކޮމިޝަންޑް އަދި ނަން-ކޮމިޝަންޑް އޮފިސަރުންން ބައިވެރިވި އެވެ.\nމި ރަސްމިއްޔާތު ޝަރަފްވެރިކޮށްދެއްވާ، އޮފިސަރުންނާ މުޚާތަބް ކުރައްވާ ވާހަކަ ދައްކަވަމުން، ކޮމިޝަނަރ އޮފް ޕްރިޒަންސް ޢަބްދުﷲ މުނާޒް ވިދާޅުވީ، ޕްރިޒަން އޮފިސަރުންނަކީ ވަރަށް ބޮޑު މަސްއޫލިއްޔަތަކާއި ޒިންމާއެއް ކޮނޑުގައި އަޅައިގެން ތިބޭ ބައެއް ކަމަށާއި، ވަޒީފާއަށް ކަމޭހިތައި ފަރުވާތެރިވުމަކީ ކޮންމެ އޮފިސަރަކު ވެސް ކުރަން ޖެހޭނެ ކަމެއް ކަމަށެވެ. އަދި ކިޔެވި އެއްޗެއް ބޭނުންހިފައި، މަސައްކަތުގެ މައިދާނުގައްޔާއި ބޭރުތެރޭގައި ވެސް ރިވެތި އަޚްލާޤް ހިފެހެއްޓުމަށް އިސްކަން ދިނުމަށް ވެސް ސީޕީ ނަޞޭޙަތްތެރިވި އެވެ.\nމިއަދުގެ ރަސްމިއަޔާތުގައި، އެމްސީއެސްގެ ވަޒީފާއަށް ކުރިމަތިލި 30 ޕްރިޒަން އޮފިސަރުން ވަނީ ކޯސް ފުރިހަމަކޮށް ސެޓްފިކެޓް ޙާޞިލްކޮށްފަ އެވެ.


އިމަގު އަތޮޅުކައުންސިލް ބަހުސް ބާއްވައިފި — Ihavandhoo.com\n11 ޖެނުއަރީ 20142މުހައްމަދު އަކްރަމް\nއިމަގު އަތޮޅުކައުންސިލް ބަހުސްއަށްފަހު ބައިވެރިން ފޮޓޯއަކަށް ހުއްޓިގެން\nއިމަގު ޖަމިއްޔާއިން އިންތިޒާމް ކޮށްގެން ބާއްވަން ހަމަޖައްސާފައިވާ ކައުންސިލް ބަހުސްގެ އަތޮޅު ކައުންސިލް ބަހުސް ރޭ ބާއްވާފިއެވެ. ރޭ 21:00 ގައި އިހަވަންދޫ އޯޕަން ސްޓޭޖްގައި ކުރިޔަށްދިޔަ މިބަހުސްގައި ބައިވެރިވީ އެމްޑީޕީގެ ފަރާތުން އަތޮޅު ކައުންސިލަށް ކުރިމަތިލާފައިވާ ދެ ކެންޑިޑޭޓުން ކަމަށްވާ މުހައްމަދު ރަޝީދާއި އަބުދުﷲ ހުސައިންއެވެ.\nބަހުސްގައި ބައިވެރިވި ދެކެންޑިޑޭޓުންވެސް ބަހުސްގައި ބައިވެރިވުމަށް އޯޕަންސްޓޭޖަށް އައުމުން، ކިޔާފައިވަނީ ރަތްދޫލައިގެ މަރުހަބާއެކެވެ. އިހަވަންދޫ މަދަރުސާގެ ޑެފިއުޓީ ޕްރިންސިޕަލް މުހައްމަދު އަބުދުއް ސަމަދު ހުށަހަޅައިދިން މިބަހުސް ކުރިއަށް ގެންގޮސްފައިވަނީ ފަސް ބަޔަކަށް ބަހާލައިގެންނެވެ.\nފުރަތަމަ އޮތީ ކެންޑިޑޭޓުންގެ އިސްބަސް އިއްވުމެވެ. ދެވަނައަށް އޮތީ ފަރުދީ ގިންތީގައި ހިމެނޭ ސުވާލުތައް ކުރުމެވެ. އެއަށްފަހު ސިއްހަތާއި ތައުލީމާއި ތަރައްގީއާއި އަދި އިގްތިސާދީ ކަންކަމަށް އަމާޒްކޮށްގެން ޖަމާއި ގިންތީގެ ސުވާލުތަކެއް ކެންޑިޑޭޓުންނާއި އަމާޒް ކުރެވުނެވެ. އެއަށްފަހު ސުވާލުކޮށްފައިވަނީ މެނިފެސްޓޯއިން ހޮވާލެވުނު ދެދާއިރާއަކުންނެވެ. އެންމެފަހު ކަމެއްގެ ގޮތުގައި އޮތީ ކެންޑިޑޭޓުންގެ ފަހުބަސް އިއްވުމެވެ.\nއިމަގުން ކުރިން މީޑިއާގައި ހާމަކޮށްފައިވާ ގޮތުގައި ހުރިހާކެންޑިޑޭޓުންވެސްވަނީ ބަހުސްގައި ބައިވެރިވުމަށް އެއްބަސް ވެލައްވާފައެވެ. ނަމަވެސް ޖުމްހޫރީ ޕާޓީގެ ކެންޑިޑޭޓާއި ޕީޕީއެމްގެ ކެންޑިޑޭޓް ރޭގެ ބަހުސްގައި ބައިވެރިވެފައެއް ނުވެއެވެ. ރޭގެ ބަހުސް ހުށަހަޅުވާދެއްވި މުހައްމަދު އަބުދުއްސަބަދު ބަހުސް ފެށުމުގެ ކުރިން ވިދާޅުވިގޮތުގައި، ކެމްޕޭންގެ މަސައްކަތްތަކާއި ތާއީދުހޯދުމަށް ވަގުތު ތާވަލް ކުރެވިފައިވާ ގޮތުން ޕީޕީއެމް އަދި ޖުމްހޫރީޕާޓީގެ ކެންޑިޑޭޓުންނަށް ބަހުސްގައި ބައިވެރިވެވެންނެތްކަން އިއްޔަ އަންގާފައިވާކަމަށް ވިދާޅުވިއެވެ. އެބޭފުޅާ އިތުރަށް ވިދާޅުވީ އެކަމާއި ގުޅޭގޮތުން މަޝްވަރާކުރެއްވުމަށްފަހު ބަހުސްގެ ވިލަރެސް ކޮމިޓީން ނިންމާފައިވަނީ ކަނޑައެޅިފައިވާ ތާރީހްތަކުގައި ބަހުސްގައި ބާވެރިވާ ކެންޑިޑޭޓުންނާއިއެކު ބަހުސް ކުރިޔަށް ގެންދިއުމަށް ކަމުގައެވެ. އެގޮތަށް ނިންމީ މިހާރު ކަނޑައަޅާފައިވާ ތާރިހްތަކަކީ ގިނަ މަޝްވަރާތަކަކަށްފަހު ކެންޑިޑޭޓުން ނިސްބަތްވާ ޕާޓީތަކުގެ ރުހުމާއިއެކު ކަނޑައަޅާފައިވާ ތާރީހް ތަކަކަށްވާތީކަމަށްވެސް އެބޭފުޅާ ވިދާޅުވިއެވެ.\nއިމަގު ރަށުކައުންސިލް ބަހުސް އޮންނާނީ މިމަހުގެ ސާދަވަނަދުވަހުގެރޭ އިހަވަންދޫ އޯޕަންސްޓޭޖް ސަރަހައްދުގައެވެ.\n↵ އިމަގު ކައުންސިލް ބަހުސް 2014, އިމަގު ޖަމިއްޔާ, ލޯކަލް ކައުންސިލް އިންތިހާބު, އެމްޑީޕީ އިހަވަންދޫ\nވޯޓްދޭންވީ މީހުން ވަރަށްބޮޑަށް ސާފުވެއްޖެ. ޝުކުރިއްޔާ އިމަގު\nބާވެރިވާނެކަމަށްބުނެ ފަހުވަގުތު ބައިވެރިނުވުމުން ވަރށް ކަޑަ. ރަށު ބަހުސްގަ ބާވެރިވާނެކަމަށް އުންމީދުކުރަން. ސޮންދު ގަދަ އިނގޭ!\n– 11 ޖެނުއަރީ 201430\nއަތޮޅު ކައުންސިލް ބަހުސްގެ ތެރެއިން\n11 ޖެނުއަރީ 2014\nއިމަގު އަތޮޅުކައުންސިލް ބަހުސް (އޯޑިއޯ)


Dr. Iyaz ge galamun: Sihuru jehifaivaa meehaa faruvaa hoadhaanee kihinehe? | ThePress\n03 June 2019, 10:03\nޑރ މުހައްމަދު އިޔާޒު އަބްދުއްލަތީފު\nސިހުރު ޖެހިފައިވާ މީހަކަށް ފަރުވާ ކުރުމަށްޓަކައި ރަސޫލުއްﷲ ޞައްލައްﷲ ޢަލައިހި ވަސައްލަމްގެ ސުންނަތުން ސާބިތުވާގޮތަށް، އެނގެން ހުރި ކަންތައްތަކަށް، ސާފުކޮށް ދެވިދާނެތޯއެވެ. އަދި ސިހުރު ބާޠިލްކުރުމައްޓަކައި. ބޭނުން ކުރާނެ އުޞޫލްވެސް ބަޔާންކޮށް ދިނުމަށް އެދެމެވެ.\nސިޙުރު ޖެހިފައިވާ މީހަކަށް ބޭސް ކުރުމުގައި ސިޙުރު ހަދާމީހެއް ކައިރިއަށް ގޮސް އެމީހަކު ލައްވާ ސިޙުރު ހައްދުވައިގެން ނުވާނެއެވެ. ސަބަބަކީ ނުބައިކަމެއް އިތުރު ނުބަޔަކުން ފޮހެ ނުލެވޭނެތީވެއެވެ. އަދި ކުފުރުވެރިކަން އިތުރު ކުފުރުވެރިކަމަކުން ވެސް ދުއްވާ ނުލެވޭނެތީވެއެވެ. އެހެންނަމަވެސް، ނުބައިކަން ދުއްވާލެވޭނީ ހެޔޮކަމަކުންނެވެ. އެހެންކަމުން ނަޝްރާ (ސިޙުރުން ސިޙުރު ބާޠިލް ކުރުން) އާއި ބެހޭ ގޮތުން ކީރިތި ރަސޫލާ-ޞައްލަﷲ ޢަލައިހި ވަސައްލަމަ- އާއި ސުވާލުވެވުނު ހިނދު ޙަދީޘް ކުރެއްވިއެވެ. (هي من عمل الشيطان)މާނައަކީ: "އެއީ ޝައިޠާނާގެ ޢަމަލުތަކުގެ ތެރެއިންވާ ކަމެކެވެ". ސިޙުރުވެރިޔާ ސިޙުރު ހަދަން ދަސްކުރަނީ ޝައިޠާނާގެ ކިބައިންނެވެ. ޝައިޠާނާ އަށް އަޅުކަން ކުރުމަށްފަހުގައެވެ. އަދި ޝައިޠާނާ ބޭނުންވާ އެތައް ކަންތަކެއް ކޮށްދިނުމަށްފަހުގައެވެ. އެހެންކަމުން އެއީ ވަރަށް ނުރައްކާތެރިކަން ބޮޑު ކަމެކެވެ. ވީމާ، އެކަމުން ދުރުހެލިވުމަށް އަޅުގަޑުމެން ކޮންމެ މީހަކުވެސް ގަދަ އަޅާ މަސައްކަތް ކުރަންވާނެއެވެ. އަދި އަޅުގަޑުމެންގެ ބަސްވިކޭ ކޮންމެ މީހަކުވެސް މިފަދަ ނުރައްކާތެރި ކަންތަކުން ދުރުހެލިކުރުވުމަށް ކުރެވެން ހުރި ކޮންމެ މަސައްކަތެއް ކުރަންވާނެއެވެ.\nއެހެންކަމުން ސިޙުރު ބާޠިލް ކުރުމަށް ޓަކައި ފަރުވާ ކުރަންވާނީ ގުރްއާނުންނާއި ޙަދީޘް ގައި ވާރިދުވެފައިވާ ޞައްޙަ ރުގްޔާ އިންނެވެ. ބަލިވުމުން ޑޮކްޓަރުން ކައިރިއަށް ގޮސް ބޭސްކުރާ ފަދައިން ސިޙުރު ޖެހުމުން ވެސް ފަރުވާ ހޯދަން ޖެހެއެވެ. އެހެންނަމަވެސް ހަނދާނުގައި ބަހައްޓަން ޖެހޭނެ ކަމަކީ ކޮންމެ ބަލި މީހަކަށް ޝިފާ ނުލިބި ހިނގައިދާނެކަމެވެ. ބައެއް ފަހަރަށް ބަލިމީހުންނަށް ފަރުވާ ކުރުމުން އޭނާގެ އަޖަލުގައި ބާކީ ދުވަސް އޮތް ނަމަ ޝިފާ ލިބެއެވެ. ނޫންނަމަ އެބައްޔެެއްގައި އޭނާ މިދުނިޔެ ދޫކޮށް ދެއެވެ. ކިތަންމެ މޮޅު ޑޮކްޓަރަކަށް ދައްކައިގެން ފަރުވާ ހޯދިނަމަވެސް އެވެ. މަރުއައިސް ޖެހުމުން ޑޮކްޓަރެއްގެ މޮޅުކަމެއް، ފަރުވާގެ މޮޅުކަމެއް ނޯވެއެވެ. އަލްމުނާފިގޫން ސޫރަތުގެ 11 ވަނަ އާޔަތުގައި ﷲ ވަޙީ ކުރައްވަނީ (ولن يؤخر الله نفساً إذا جاء أجلها)މާނައަކީ "އެއްވެސް ނަފްސެއްގެ އަޖަލު އައިސް ޖެހުމުން މާތް ﷲ އިތުރަކަށް ލަހެއް ނުކުރައްވައެވެ". އެހެންކަމުން ޑޮކްޓަރުންނާއި ފަރުވާގެ ސަބަބުން ފައިދާ ކުރާނީ އަޖަލު އައިސް ނުޖެހޭ ނަމައެވެ.އަދި ﷲ އެމީހަކަށް ޝިފާ ދެއްވުމަށް އިރާދަ ކުރައްވާފައިވާނަމައެވެ. ނޫންނަމަ ކުރާނެ ކަމެއް ނޯންނާނެއެވެ. އެހެންކަމުން، ސިޙުރު ޖެހިފައިވާ މީހާވެސް ހަމަ މިފަދައެވެ. ފަހަރުގައި އޭނާގެ ބައްޔަށް (ޖެހިފައިވާ ސިޙުރަށް) ﷲ ޝިފާ ދެއްވުން އެކަށީގެންވެ އެވެ. ނޫންނަމަ އެބަލީގައި އޭނާ މިދުނިޔެ ދޫކޮށް ދާން ވެސް ޖެހިދެއެވެ. މިއީ ﷲ އަޅުތަކުންނަށް ކުރިމަތި ކުރެއްވި އިމްތިޙާނެކެވެ. މިކަމުގެ ފަހަތުގައި ފޮރުވިފައިވަނީ ކޮންކަމެއް ކަން މޮޅަށް ދެނެވޮޑިގެންވަނީ ﷲ ސުބްޙާނަހޫ ވަަތަޢާލާ އެވެ.\nސިޙުރުޖެހިފައިވާ މީހާ އަށް ފަރުވާ ކުރުމުގައި ޝަރީޢަތުގައި ވާރިދުވެފައިވާ ކަންތަކުގެ ތެރޭގައި ގުރްއާން ކިޔެވުމާއި ބައެއް ޛިކުރުތައް ކިޔުން ހިމެނެެއެވެ. އެގޮތުން ފުރަތަމަ ގުރްއާނުގައިވާ އެންމެ މަތިވެރި ސޫރަތްކަމަށްވާ ސޫރަތުލްފާތިޙާ ކިޔަވަންވާނެއެވެ. ތަކްރާރުކޮށް ކިޔަވާނީއެވެ. ކޮންމެ ކަމެއްވެސް ނިމިގެން ދާނީ ﷲ ގެ ގަޟާ ގަދަރުގައި ވާ ގޮތަށްކަންދަނެ، ﷲ އީ ކޮންމެ ކަމަކަށްމެ ކުޅަދުންވަންތަ އިލާހުކަން ދަނެ، ﷲ ކަމަކަށް އިރާދަކުރައްވައިފިނަމަ އެކަމަކަށް "ވާށޭ" މިހެން ވަޙީ ކުރެއްވުމުން އެކަމެއްވާނެކަން ދަންނަ ޞާލިހް ތަގްވާވެރި، އަޅަކު އިޚްލާޞްތެރިކަމާއި އެކު ސޫރަތުލްފާތިޙާ ތަކްރާރުކޮށް ކިޔަވައިފިނަމަ ﷲ ގެ ރަޙްމަތުން ބަލިމީހާ އަށް ޝިފާ ލިބޭނެއެވެ.\nއެެއްފަހަރެއްގައި ބާދިޔާއެއްގެ އަމީރެއްގެ ގަޔަށް ހަރުފައެއް ކަށިޖަހައިގެން އުޅެނި ކޮށް ޞަޙާބީންނަށް ދިމާވިއެވެ. އެޒަމާނުގައި ކުރެވެން ހުރި ހުރިހާ ބޭހެއް އޭރުވަނީ ކޮށްފައެވެ. ނަމަވެސް، އެއިން އެއްވެސް ބޭހަކުން ފަރުވާ އެެއް ނުލިބުނެވެ. އެހެންކަމުން ޞަޙާބީންނަށް ދެންނެވުނެވެ. "ތިޔަބައިމީހުންގެ ތެރޭގައި ރުގްޔާ (ޝަރްޢީ ހަމަތަކުގެ މަތިން ހަދާ ފަންޑިތަ) ހަދާމީހަކު އެބަހުރި ހެއްޔެވެ؟"، ޞަޙާބީން ދެންނެވިއެވެ. "އާދޭހެވެ"، އެހިނދު ޞަޙާބީ ބޭކަލަކު ސޫރަތުލްފާތިޙާ ކިޔަވައި ވިދާޅުވިއެވެ. ކިޔަވައި ވިދާޅުވުމާއި އެކު ބަލިމީހާ އެއްކޮށް ރަގަޅުވެގެން ތެދުވެއްޖެއެވެ. އޭނާގެ ބައްޔަށް ފުރިހަމަ ޝިފާ ލިބިއްޖެއެވެ. ރަސޫލުﷲ- ޞައްލަﷲ ޢަލައިހި ވަސައްލަމަ- ޙަދީޘް ކުރެއްވިއެވެ. (لا بأس بالرقي ما لم تكن شركاً)މާނައަކީ: "ރުގްޔާ ހެދުމުގައި ޝިރްކު ނުކުރާނަމަ މައްސަލަ އެއް ނެތެވެ". ޚުދު ރަސޫލުﷲ -ޞައްލަﷲ ޢަލައިހި ވަސައްލަމަ- ރުގްޔާ ހެއްދެވިއެވެ. ރުގްޔާ އަކީ އޭގައި ގިނަގުނަ ފައިދާ ތަކެއް އެކުލެވިގެންވާ އެއްޗެކެވެ. ސިޙުރު ޖެހިފައިވާ މީހެއްގެ ކައިރީގައި ސޫރަތުލްފާތިޙާ އާއި އާޔަތުލް ކުރްސީ، އަދި އިޚްލާޞް، ފަލަގި، ނާސް، މި ސޫރަތްތަކާއި އެނޫންވެސް ސިޙުރު ބާޠިލް ކުރާ އާޔަތްތައް ކިޔެވުން ރަގަޅެވެ. މީގެ އިތުރުން ޙަދީޘް ގައި އައިސްފައިވާ ބައެއް ޛިކުރުތައް ވެސް ކިޔުން ރަގަޅެވެ. ކީރިތި ރަސޫލާ- ޞައްލަ ﷲ ޢަލައިހި ވަސައްލަމަ- ބައެއް ބަލިމީހުންނަށް ރުގްޔާ ހެއްދެވުމުގައި އަންނަނިވި ދުޢާ ކިޔުއްވި ކަމަށް ވާރިދުވެފައިވެއެވެ. (اللهم رب الناس ، أذهب البأس ، واشف أنت الشافي لا شفاء إلا شفاؤك شفاء لا يغادر سقماً)މި ދުޢާ ތިންފަހަރަށް ނުވަތަ އެއަށް ވުރެވެސް ގިނަފަހަރު ތަކުރާރު ކުރެއްވިކަމަށް ވާރިދރުވެފައިވެއެވެ. އަދިވެސް ޘާބިތުވެފައިވެއެވެ. (بسم الله أرقيك ، من كل شيء يؤذيك ، ومن شر كل نفس أو عين حاسد الله يشفيك ، بسم الله أرقيك)މި ރުގްޔާ ތިންފަހަރަށް ތަކުރާރު ކުރެއްވިކަމަށް ޘާބިތުވެއެވެ.\nކިރިތި ރަސޫލާ-ޞައްލަ ﷲ ޢަލައިހި ވަސައްލަމަ- ގެ ކިބައިން ވާރިދުވެފައިނުވާ، ދުޢާ އެއް އަމިއްލަ ބަހުން ކީ ކަމުގައި ވީ ނަމަވެސް މައްސަލައެެއް ނެތެވެ. ޝިރްކަކަށް ނުވަނީނަމައެވެ. ކީރިތި ރަސޫލާ-ޞައްލަﷲ ޢަލައިހި ވަސައްލަމަ- ޙަދީޘް ކުރެއްވިއެވެ. (لا بأس بالرقي ما لم تكن شركاً)މާނައަކީ: "ރުގްޔާ ހެދުމުގައި ޝިރްކު ނުކުރާނަމަ މައްސަލަ އެއް ނެތެވެ".\nސިޙުރު ޖެހިފައިވާ މީހާ އަށް ބޭސް ކުރުމުގައި ސިޙުރު ބާޠިލް ކުރާ އާޔަތް ތައް ފެން އެއްޗަކަށް ކިޔެވުމަށްފަހު ބަލިމީހާ އަށް ބޯންދިނުންވެސް ހިމެނެއެވެ. ސިޙުރު ބާޠިލް ކުރާ އާޔަތް ތަކަކީ:\nސޫރަތުލްބަގަރާގެ 1 އިން5އަށް.\nސޫރަތުލްބަގަރާގެ 255 އިން 258 އަށް.\nސޫރަތުލްބަގަރާގެ 102 ވަނަ އާޔަތް.\nސޫރަތުލް އަޢްރާފް ގެ 117 އިން 122 އަށް.\nސޫރަތު ޔޫނުސް ގެ 79 އިން 82 އަށް.\nސޫރަތު ޠާޙާ ގެ 65 އިން 69 އަށް.\nސޫރަތުލް އިޚްލާޞް، ފަލަގް، ނާސް (ތިންފަހަރު ތަކުރާރު ކުރަން).\nމި އާޔަތްތައް ފެން އެއްޗަކަށް ކިޔަވައި ބަލިމީހާގެ ގަޔަށް އޮއްސާލާށެވެ. ފެންގަނޑުގެ ތެރެއަށް ކުންނާރުފަތުގެ ހަތްފަތް ރަގަޅަށް ފުނޑާފައި އެއްކޮށްލުން ރަގަޅެވެ.\nމިއީ ކުރެވެން ހުރިފަރުވާތަކެވެ. އަޅުތަކުން ކުރާނީ މަސައްކަތެވެ. ޝިފާ ދެއްވާނީ ﷲ ތަޢާލާ އެވެ. އެހެންކަމުން ބޭސްކުރާމީހާއާއި ބަލިމީހާގެ ހިތުގައި ވަރުގަދަ އީމާން ކަމެއް އޮުތުމަކީ ކޮންމެހެންވެސް މުހިންމު ކަމެކެވެ. ކޮންމެ ކަމެއްވެސް ވަނީ ﷲ ގެ އިރާދަފުޅާ ގުޅިފައިކަމާއި، ޝިފާ ދެއްވަނީ ﷲ ކަން ހެޔޮހިތުން ގަބޫލުކޮށްގެން ހުރެއްޖެނަމަ، އެމީހެއްގެ ބަލި ރަގަޅުވާލެއް ﷲ ގެ އިރާދަފުޅުން އަވަސްވާނެއެވެ. والله أعلم.